
      
         [image: Rettsvalg ved erstatning for krenkende ytringer]
      

   
      Lars Anders Heimdal

      Rettsvalg ved erstatning for krenkende ytringer

      – studier i internasjonal privatrett

      
         [image: img_logo_gnfjur.jpg]

      

   
      Forord

      
         
            Denne avhandlingen ble til mens jeg var stipendiat ved Det juridiske fakultet, Universitetet
                  i Bergen. Arbeidet har vært både utfordrende, spennende og ikke minst utviklende.
                  Takk til fakultetet for å ha gitt meg denne muligheten, og til tidligere og nåværende
                  fakultetsledelse for tilrettelegging underveis. En takk også til Meltzerfondet for
                  støtte til flere forskningsopphold i utlandet. Disse var av stor verdi for avhandlingens
                  komparative elementer.

            I størstedelen av stipendiatperioden hadde jeg Helge J. Thue som veileder. Med sitt
                  livslange engasjement for internasjonal privatrett, og en fagglede av de sjeldne,
                  var Helge en stor inspirator. Jeg er svært takknemlig for hans innsats. En stor takk
                  skylder jeg også Torstein Frantzen, som var min veileder det siste året av stipendiat-perioden.
                  Torsteins grundige tilbakemeldinger var svært nyttige, og jeg hadde stort utbytte
                  av våre gode diskusjoner om avhandlingsrelaterte spørsmål.

            Videre ønsker jeg å takke alle andre kollegaer i inn- og utland som jeg har diskutert
                  prosjektet med underveis. Blant annet gjelder dette Bjarte Askeland, Erik Monsen og
                  Peter Arnt Nielsen, som alle kom med nyttige innspill tidlig i skriveprosessen, og
                  medlemmene i fakultetets forskergruppe for internasjonal privatrett, internasjonal
                  prosessrett og komparativ rett. En særlig takk ønsker jeg å rette til Berte-Elen Reinertsen
                  Konow, Giuditta Cordero-Moss og Michael Bogdan, som deltok på mitt ekspertseminar
                  i november 2010. Takk også til vitenskapelig assistent Oda Karterud for bidrag til
                  avhandlingens doms- og litteraturregister.

            Hva det utenomfaglige angår, ønsker jeg først og fremst å takke kollegaene ved fakultetets
                  midlertidige kontorlokaler på Folkets Hus. Maken til godt arbeidsmiljø skal man lete
                  lenge etter. Mange takk også til de ved fakultetet som deler min lidenskap for engelsk
                  fotball, og som jeg har hatt gleden av å ha gode fotballdiskusjoner med.

            Avslutningsvis ønsker jeg å rette en stor takk til min nærmeste familie, og ikke minst
                  til min kone Mona, for uvurderlig støtte i stipendiatperioden. Mona har ikke bare
                  hatt stor toleranse for sene arbeidstimer på kontoret, men også korrekturlest hele
                  manuset. For alt dette er jeg evig takknemlig.

            Bergen, november 2011

            Avhandlingen ble forsvart 14. mars 2012. Opponentene var Michael Bogdan og Peter Arnt
                  Nielsen. Berte-Elen Reinertsen Konow ledet bedømmelseskomiteen. Fra disputasutgaven
                  er det gjort noen mindre endringer i teksten, hovedsaklig for å ajourføre fremstillingen
                  med etterfølgende rettspraksis.

            Stavanger, november 2012

            Lars Anders Heimdal

         

      

   
      Innholdsfortegnelse

      
         
            
               	Rettsvalg ved erstatning for krenkende ytringer
                     	Forord

                     	Innholdsfortegnelse

                     	Del 1: Innledende emner
                           	Kapittel 1: Innledning

                           	Kapittel 2: Løsninger og metode i den internasjonale erstatningsretten

                           	Kapittel 3: Internett

                        

                     

                     	Del 2: Rettsvalgsspørsmålet i perspektiv
                           	Kapittel 4: Erstatning for personlighetskrenkelser etter norsk og utenlandsk rett

                           	Kapittel 5: Jurisdiksjon og anerkjennelse

                           	Kapittel 6: Del 2: Oppsummering og konklusjoner

                        

                     

                     	Del 3: Rettsvalget
                           	Kapittel 7: Norske utgangspunkter

                           	Kapittel 8: Særlige utfordringer ved rettsvalget for erstatningssaker om personlighetskrenkelser

                           	Kapittel 9: Lex fori-løsninger som løsningsalternativ

                           	Kapittel 10: Faste rettsvalgsregler som løsningsalternativ

                           	Kapittel 11: Metodeløsninger som løsningsalternativ

                           	Kapittel 12: Metodeløsninger med presumsjoner som løsningsalternativ

                           	Kapittel 13: Enhetlig eller oppdelt rettsvalg?

                           	Kapittel 14: Et forslag til løsning

                        

                     

                     	Del 4: Inngrep i rettsvalget
                           	Kapittel 15: Generelt om inngrep i rettsvalget

                           	Kapittel 16: Renvoi

                           	Kapittel 17: Lex fori som begrensning

                           	Kapittel 18: Ordre public-forbeholdet

                           	Kapittel 19: Inngrepsnormer (internasjonalt preseptoriske regler)

                           	Kapittel 20: Unntak ved manglende opplysninger

                           	Kapittel 21: Del 4: Oppsummering og konklusjoner

                        

                     

                     	Litteratur og registre

                     	Litteratur

                     	Domsregister

                     	Stikkord

                     	Notefortegnelse

                  

               

               	Om denne boken

            

         

      

   
      Del 1

      Innledende emner

   
      Kapittel 1

      Innledning

      1.1	Problemstillinger

      
         
            I erstatningssaker med tilknytning til flere stater må det foretas rettsvalg – et
                  valg av hvilken stats interne materielle rett som skal anvendes. Temaet for denne
                  fremstillingen er rettsvalget ved krav om erstatning for personlighetskrenkelser.
                  Med personlighetskrenkelser siktes det her til ærekrenkelser og krenkelser av privatlivets fred som skjer i form
                  av ytringer. Hovedformålet med fremstillingen er å foreta en analyse av rettsvalget
                  ved krav om erstatning for personlighetskrenkelser som problem og å oppstille et forslag
                  til hvordan dette kan løses. For å kunne gjøre det, vil det i fremstillingens del
                  1 først knyttes noen kommentarer til emnet, løsninger og metode i den internasjonale
                  erstatningsretten samt til Internett. Blant spørsmålene som behandles i denne delen,
                  er hva som skiller den senere tids utvikling i amerikansk, europeisk og norsk internasjonal
                  privatrett fra hverandre, hva forskjellene skyldes, og hvilken betydning Internett
                  har for grenseoverskridende personlighetskrenkelser. I fremstillingens del 2 følger så en behandling av Norges og enkelte andre staters regler om erstatning for
                  personlighetskrenkelser, jurisdiksjon og anerkjennelse av utenlandske dommer. Den
                  sentrale problemstillingen her er hvilken betydning disse reglene har i rettsvalgssammenheng.
                  Selve rettsvalget for erstatningssaker om personlighetskrenkelser er så tema i fremstillingens
                  del 3. Innledningsvis vil det her tas utgangspunkt i spørsmålene om hvilke rettsvalgsregler
                  som generelt gjelder på erstatningsrettens område i norsk internasjonal privatrett,
                  og hvilke særlige hensyn som gjør seg gjeldende ved rettsvalget for erstatningssaker
                  om personlighetskrenkelser. På bakgrunn av dette følger så en vurdering av ulike løsningsalternativer,
                  før det deretter oppstilles et forslag til løsning. Avslutningsvis i fremstillingens
                  del 4 vil det redegjøres for mulige unntak fra de alminnelige rettsvalgsreglene, og hvorvidt
                  disse er aktuelle i erstatningssaker om personlighetskrenkelser.

         

      

      1.2	Utenlandstilknytning og typetilfeller

      
         
            De fleste av erstatningssakene som anlegges for norske domstoler, har bare tilknytning
                  til Norge, og reiser følgelig ingen internasjonal-privatrettslige spørsmål. Alt innledningsvis
                  er det derfor hensiktsmessig å redegjøre for hva som kan gi erstatningssaker internasjonal
                  tilknytning, og for hvilke typetilfeller av grense-overskridende personlighetskrenkelser
                  som kan forekomme for norske domstoler.

            I grenseoverskridende erstatningssaker skyldes utenlandstilknytningen ofte at skadelidte og skadevolder ikke er fra samme stat.[1] Dette kalles gjerne hovedtype-tilfellet i den internasjonale erstatningsrett, siden
                  tilfellene hvor partene ikke har samme hjemstat utgjør den største gruppen blant de
                  internasjonale erstatnings-sakene.[2] Skadestedet vil da gjerne være hjemstaten til den ene av partene, men kan også være
                  en tredje stat. Sakene hvor partene er fra forskjellige stater, kan deles inn i tre
                  typetilfeller. Det første av disse er der hvor en nordmann saksøkes for å ha krenket en utlending. På bakgrunn av jurisdiksjonsreglene vil Norge gjerne være et attraktivt forum for
                  saksanlegg i tvister av denne typen.[3] Et eksempel er her Rt. 2009 s. 1537 (Bokhandlerdommen), som kommenteres nærmere i
                  neste punkt. Det andre av de tre typetilfellene er der hvor en utlending saksøkes for å ha krenket en nordmann. Eksempler på dette fra norsk rettspraksis er de såkalte selfangersakene, hvor norske
                  selfangere gikk til erstatningssøksmål mot svenske medieaktører for deres ytringer
                  om norsk selfangst.[4] Siste typetilfelle er der hvor en utlending saksøkes for å ha krenket en utlending fra en annen stat. Til sammenligning fremstår dette typetilfellet mindre praktisk enn de to foregående,
                  og hittil har vi heller ikke eksempler på slike saker i norsk høyesterettsrettspraksis.
                  Så lenge den aktuelle handlingen er foretatt i Norge, eller skadevirkninger har oppstått
                  her, kan imidlertid norske domstoler være stedlig kompetente selv om ingen av partene
                  er norske.[5] Saksanlegg av denne typen er heller ikke helt utenkelige, ettersom krenkede også
                  i slike tilfeller kan være tjent med å få saken prøvd i Norge – blant annet på grunnlag
                  av faktorer som rettsvalgsreglene, kostnadene ved å gå til sak, saksbehandlingstid,
                  hvor saksøkte har midler, og mulighetene for å få anerkjent avgjørelsen i utlandet.

            Ved siden av erstatningssakene hvor partene er fra ulike stater, kan også saker hvor
                  skadelidte og skadevolder er fra samme stat, ha internasjonal tilknytning. Det forutsetter at skadestedet ikke begrenser seg til
                  partenes felles hjemstat. Hva saksanlegg i Norge angår, vil det i denne relasjonen
                  være to typetilfeller av personlighetskrenkelser som er aktuelle. Det første av disse
                  er der hvor både skade-volder og krenkede er fra Norge, men saksforholdet likevel har internasjonal tilknytning. I slike saker vil det tidvis
                  kunne oppstå spørsmål om hvorvidt den aktuelle utenlandstilknytningen er tilstrekkelig
                  til at rettsvalgsreglene overhodet kommer til anvendelse.[6] På erstatningsrettens område er imidlertid dette et spørsmål uten nevneverdig betydning,
                  siden rettsvalgsreglene gjerne uansett vil utpeke norsk rett som anvendelig i de tilfellene
                  hvor partene er fra samme stat og saksforholdets utenlandstilknytning er lav.[7] Siste typetilfelle er der hvor både skadevolder og krenkede er utlendinger fra samme stat, men saksforholdet likevel har tilknytning til Norge. Det samme som ovenfor er sagt
                  om tilfellene hvor partene er utlendinger fra forskjellige stater, gjelder langt på
                  vei tilsvarende også for dette typetilfellet.

            Uavhengig av om krenkede og skadevolder er fra samme stat eller ikke, kan erstatningssaker
                  av typene gjennomgått ovenfor få ytterligere internasjonal tilknytning dersom skadestedet
                  ikke begrenser seg til én og samme stat. For det første kan handlingsstedet og virkningsstedet
                  tenkes å være i hver sin stat, og for det andre kan én og samme handling føre til
                  at det oppstår skadevirkninger i flere stater.[8] Sakene hvor handlingsstedet og virkningsstedet er i hver sin stat, betegnes gjerne
                  distansedelikter,[9] og tilfellene hvor skadevirkninger har oppstått i flere stater, betegnes strødelikter.[10] Personlighetskrenkelser er en av de typene erstatningssaker hvor distanse- og strødelikter
                  er særlig praktiske.

         

      

      1.3	Emnets aktualitet

      
         
            Før fremveksten av dagens massemedier var personlighetskrenkelser over landegrensene
                  noe som sjelden forekom,[11] men dette har nå endret seg. De mest sentrale massemediene for denne fremstillingen
                  er bøker, presse, radio, TV og Internett. Både bøker og presse er medier med sin opprinnelse
                  langt tilbake i tid, som i kjølvannet av trykkekunsten har nådd et stadig større publikum.
                  Med radioens og etter hvert fjernsynets inntog ble kommunikasjon på tvers av landegrensene
                  muliggjort i enda større grad enn tidligere – særlig etter at det ble mulig å sende
                  via satellitt. På toppen av dette har Internett de siste årene vært med på å øke informasjons-flyten
                  på tvers av statsgrensene ytterligere. I takt med utviklingen av disse masse-mediene
                  har mulighetene for personlighetskrenkelser på tvers av statsgrensene økt, og i forlengelsen
                  av dette er også rettsvalget for erstatningssaker om personlighetskrenkelser et tema
                  som har fått stadig større aktualitet. En annen faktor av betydning er dessuten at
                  stadig flere reiser, arbeider, flytter og kommuniserer på tvers av landegrensene,
                  noe som gir en tilknytning til flere stater enn hjemstaten. Ved siden av utviklingen
                  av massemediene er også dette med på å øke mulighetene for grense-overskridende personlighetskrenkelser.
                  Etter hvert har eksemplene på erstatningssaker av denne typen blitt mange,[12] og til illustrasjon skal her tre avgjørelser som har fått særlig oppmerksomhet nevnes.

            Den eldste av de tre dommene er Dow Jones & Company Inc. v. Gutnick, avsagt i 2002 av Australias øverste domstol High Court of Australia.[13] Sakens bakgrunn var en artikkel med tittelen «Unholy Gains», som ble publisert både
                  i papir- og nettutgaven av Barron’s – et magasin som trykkes og publiseres av Dow Jones & Company Inc. i New Jersey,
                  USA. Den omstridte artikkelen ble utarbeidet i New York og deretter lastet opp til
                  webservere plassert i New Jersey. Artikkelen knyttet den australske forretningsmannen
                  Gutnick til grov økonomisk kriminalitet. Gutnick hadde bopel og forretningshovedkvarter
                  i den australske delstaten Victoria. Noen papirutgaver av bladet var distribuert i
                  Australia, og ca. 1700 av nett-utgavens rundt 550.000 abonnenter hadde australske
                  kredittkort. På bakgrunn av dette gikk Gutnick til erstatningssøksmål i sin hjemstat
                  Victoria. Ved saksanlegget valgte han å begrense kravet til de av skadevirkningene
                  som hadde oppstått i denne staten, noe dommen må leses på bakgrunn av.[14] Både spørsmålet om domstolens stedlige kompetanse og rettsvalget var her av sentral
                  betydning, ikke minst siden ytringsfriheten står langt sterkere i USA enn i Australia.[15] Supreme Court of Victoria konkluderte med at domstolen var stedlig kompetent, at retten i Victoria skulle anvendes
                  for å avgjøre kravet, og at Victoria ikke var et «clearly inappropriate forum» for
                  saksanlegget.[16] Dow Jones & Company Inc. anket så til Court of Appeal of Victoria, som avviste anken med henvisning til at den opprinnelige avgjørelsen var korrekt.[17] Anken ble imidlertid tillatt fremmet for High Court of Australia, som enstemmig forkastet denne.[18] Det avgjørende i denne sammenhengen var at Victoria ble ansett for å være skadested.
                  I sin begrunnelse for dette tok retten utgangspunkt i spørsmålet om hvor artikkelen
                  skulle anses publisert; nærmere bestemt om dette var i New Jersey, der webserverne
                  stod, eller i Victoria, hvor artikkelen ble lastet ned og lest:

         

      

      
         
            «Harm to reputation is done when a defamatory publication is comprehended by the reader,
                  the listener, or the observer. Until then, no harm is done by it. This being so it
                  would be wrong to treat publication as if it were a unilateral act on the part of
                  the publisher alone. It is not. It is a bilateral act – in which the publisher makes
                  it available and a third party has it available for his or her comprehension.»[19]

         

      

      
         
            Hva så selve skadestedet angår, konkluderes det etter en lengre redegjørelse med at:

         

      

      
         
            «In defamation, the same considerations that require rejection of locating the tort
                  by reference only to the publisher’s conduct, lead to the conclusion that, ordinarily,
                  defamation is to be located at the place where the damage to reputation occurs. Ordinarily
                  that will be where the material which is alleged to be defamatory is available in
                  comprehensible form assuming, of course, that the person defamed has in that place
                  a reputation which is thereby damaged. It is only when the material is in comprehensible
                  form that the damage to reputation is done and it is damage to reputation which is
                  the principal focus of defamation, not any quality of the defendant’s conduct. In
                  the case of material on the World Wide Web, it is not available in comprehensible
                  form until downloaded on to the computer of a person who has used a web browser to
                  pull the material from the web server. It is where that person downloads the material
                  that the damage to reputation may be done. Ordinarily then, that will be the place
                  where the tort of defamation is committed.»[20]

         

      

      
         
            Etter dette ble det konkludert med at domstolen i Victoria hadde jurisdiksjon og at
                  saken skulle følge retten i Victoria. Selve erstatningskravet ble senere løst ved
                  forlik. Med Gutnick-dommen fulgte en internasjonal debatt om jurisdiksjons- og rettsvalgsspørsmål i erstatningssaker
                  om personlighetskrenkelser, og særlig i USA fikk dommen mye kritikk.[21]

            Enda mer kontroversiell i USA er den britiske avgjørelsen Mahfouz v. Ehrenfeld fra 2005.[22] Utgangspunktet for denne saken var Ehrenfelds bok Funding Evil, som ble utgitt av det amerikanske forlaget Bonus Books Incorporated i 2003. Bokens
                  tema er finansiering av terrorisme, og i denne knyttes forretningsmannen Mahfouz og
                  to av hans barn til finansiering av al-Qaida og andre terroristorganisasjoner. På
                  denne bakgrunn valgte de tre å saksøke Ehrenfeld og forlaget med krav om erstatning
                  og salgsforbud. Stedet for saksanlegget var verken forfatterens hjemstat New York
                  eller forlagets hovedsete California, ei heller Saudi-Arabia, hvor sak-søkerne holdt
                  til. I stedet falt valget på London, og det selv om bare 23 eksemplarer av boken var
                  dokumentert solgt i Storbritannia. Bortsett fra de 23 eksemplarene, og at et kapittel
                  av boken lå åpent tilgjengelig på Internett, var saksforholdets eneste tilknytning til Storbritannia at saksøkerne hadde
                  enkelte eiendommer og forretningsforbindelser der. De tre saksøkerne fikk likevel
                  saken fremmet og ble etter engelsk rett foruten saksomkostninger tilkjent £ 10.000,–
                  hver i erstatning. Påstanden om salgsforbud ble også tatt til følge. Ehrenfeld nektet
                  på sin side å forholde seg til dommen, og det ble heller ikke gjort forsøk på å få
                  den anerkjent i USA. Dermed fikk dommen ingen umiddelbare konsekvenser for Ehrenfeld.[23] I USA fikk imidlertid saken mye oppmerksomhet, og alt før prosessen i Storbritannia
                  var avsluttet, gikk Ehrenfeld til motsøksmål i New York for å få fastsatt at ytringene
                  i boken ikke var krenkende etter den lokale retten, samt at en eventuell britisk dom
                  ikke kunne anerkjennes der. Motsøksmålet ble til slutt avvist på bakgrunn av manglende
                  stedlig kompetanse.[24] Det hele endte likevel ikke der – med henvisning til Ehrenfeld-saken har det i etterfølgende lovgivning blitt vedtatt at adgangen til å få anerkjent
                  utenlandske dommer om personlighetskrenkelser i USA skal være svært snever.[25]

            Den erstatningssaken om grenseoverskridende personlighetskrenkelser som har fått mest
                  omtale i Norge, er Rt. 2009 s. 1537 (Bokhandlerdommen). Sakens bakgrunn var boken
                  Bokhandleren i Kabul av Åsne Seierstad, som først ble utgitt på J.W. Cappelens Forlag i 2002. Seierstad
                  skrev boken etter å ha bodd hos en bokhandler i Kabul, og i boken skildres bokhandlerens
                  familie og forholdene i den afghanske hovedstaden. Senere har boken blitt oversatt
                  til flere språk og utgitt i en rekke land. Den er også tilgjengelig på persisk i Afghanistan,
                  men dette skal være en piratutgave. Suraia Rais, bokhandlerens andre kone, bor nå
                  i Norge. I juni 2008 stevnet hun forfatteren og det norske forlaget for Oslo tingrett
                  med krav om erstatning og oppreisning for den globale skaden boken har påført henne
                  og seks andre familiemedlemmer. Ettersom tvisten hadde tilknytning til flere land,
                  oppstod spørsmålet om hvilket lands rett som skulle anvendes for å avgjøre erstatningskravet.
                  Oslo tingrett besluttet at rettsvalgsspørsmålet skulle pådømmes særskilt,[26] og kom til at tvisten i sin helhet måtte avgjøres etter norsk rett.[27] I sin begrunnelse for dette sondret ikke tingretten klart mellom selve rettsvalget
                  og læren om internasjonalt preseptoriske regler, men la avgjørende vekt på at hen-synet
                  til ytringsfriheten ikke ville bli tilstrekkelig ivaretatt dersom afghansk rett skulle
                  anvendes. Borgarting lagmannsrett sluttet seg i all hovedsak til ting-retten både
                  når det gjaldt begrunnelse og resultat.[28] Høyesteretts flertall kom til samme resultat som tingretten og lagmannsretten, men
                  begrunnet avgjørelsen med at det ikke var mulig å fremskaffe tilstrekkelig pålitelige
                  opplysninger om innholdet i afghansk rett.[29] I likhet med de tidligere instanser tok flertallet ikke stilling til hvilken generell
                  rettsvalgsregel som gjelder for slike saker, noe som ble forklart med at:

         

      

      
         
            «Denne saken er etter mitt syn ikke så godt egnet som utgangspunkt for videre utvikling
                  av en alminnelig lovvalgsregel for personvernkrenkelser. Som jeg kommer tilbake til,
                  har det for afghansk retts vedkommende ikke vært mulig å skaffe til veie et tilstrekkelig
                  rettsgrunnlag. Dermed er sentrale problemstillinger i lovvalgsspørsmålet i mindre
                  grad blitt belyst gjennom det konkrete saksforholdet. Heller ikke på det generelle
                  plan kan spørsmålet etter mitt syn sies å være tilfredsstillende opplyst.»[30]

         

      

      
         
            Dissenterende dommer Skoghøy var på sin side enig i at norsk rett måtte anvendes,
                  men mente dette alt fulgte av at man i slike tvister måtte anvende domstol-landets
                  rett (lex fori) som alminnelig rettsvalgsregel. Selve erstatningssaken har blitt løst i ettertid,
                  jf.  RG 2011 s. 1481 (Borgarting), hvor lagmannsretten kom til at boken ikke var rettsstridig
                  og derfor ikke krenket privatlivets fred.[31]

            Forskjellene mellom Gutnick-saken, Ehrenfeld-saken og bokhandlersaken er flere. Gutnick valgte å gå til sak ved sitt eget hjemting
                  med erstatningskrav bergrenset til den skaden han der hadde lidd, mens Rais anla sak
                  ved skadevolderens hjemting med krav om erstatning for den globale skaden. Samtidig
                  skiller Ehrenfeld-saken seg ut ved at stedet for saksanlegget her verken var saksøktes eller saksøkernes
                  hjemting, men en tredje stat. Felles for de tre avgjørelsene er imidlertid at de alle
                  er med på å vise at rettsvalget for erstatningssaker om personlighetskrenkelser er
                  et aktuelt tema. Mottakelsen de tre avgjørelsene har fått viser også at flere anser
                  dagens rettstilstand for å være problematisk.[32] Samtidig er meningene delte om hvordan rettsvalget for erstatningssaker om personlighetskrenkelser
                  bør løses, og dette var også et av de få spørsmålene som EU-statene ikke klarte å
                  enes om under arbeidet med Roma II-forordningen om rettsvalgsregler for forpliktelser
                  utenfor kontraktsforhold.[33] Rettsvalget for erstatningssaker om personlighetskrenkelser har i det hele tatt vist
                  seg vanskelig å regulere, noe som blant annet skyldes utfordringer knyttet til handlings-
                  og virkningssted i slike saker, samt at også ytringsfrihets- og personvernshensyn her kommer i betraktning. Etter dette kan det ikke være tvil om
                  at rettsvalget for erstatningssaker om personlighetskrenkelser er et svært aktuelt
                  tema – både i og utenfor Norge.

         

      

      1.4	Terminologi

      
         
            Flere av de betegnelsene som benyttes i norsk internasjonal privatrett er omdiskuterte,
                  og brukes ikke alltid konsekvent. Samtidig anvendes latin og fremmedord her i større
                  utstrekning enn på mange andre rettsområder. Alt innledningsvis er det derfor hensiktsmessig
                  å si noe om begrepsbruken i denne fremstillingen. Internasjonal privatrett er nå en innarbeidet betegnelse på reglene om de særlige spørsmålene som oppstår
                  i privatrettslige forhold med tilknytning til flere stater.[34] Med internasjonal menes ikke at selve reglene nødvendigvis er felles for flere stater – hver stat har
                  i utgangspunktet sin egen internasjonale privatrett. En annen sak er at internasjonal privatrett kan forstås både i vid og i snever forstand. Anvendt i vid forstand er det tre hovedspørsmål
                  som omfattes: 1) jurisdiksjonsspørsmålet – spørsmålet om hvor man kan gå til sak, 2) rettsvalgsspørsmålet – spørsmålet om hvilken stats interne materielle rett som skal anvendes og 3) anerkjennelsesspørsmålet – spørsmålet om i hvilken utstrekning utenlandske rettsstiftelser og rettsavgjørelser
                  skal anerkjennes og fullbyrdes. Jurisdiksjonsspørsmålet og anerkjennelsesspørsmålet
                  kan imidlertid skilles ut og betegnes som internasjonal prosessrett, slik at bare rettsvalgsspørsmålet gjenstår. I fremstillingen her vil det være den
                  vide forståelsen av begrepet som anvendes, med mindre annet fremgår av konteksten.

            En annen sak som har vært diskutert, er hvordan man best kan betegne selve valget
                  av hvilken stats rett som skal anvendes. Tradisjonelt har dette blitt kalt lovvalg, men i den senere tid har Thue kritisert denne termen og valgt å benytte rettsvalg i stedet.[35] Flere har fulgt etter,[36] mens andre holder på den tradisjonelle betegnelsen.[37] Høyesterett anvendte lenge konsekvent lovvalg,[38] men veksler nå mellom de to betegnelsene.[39] I denne fremstillingen benyttes rettsvalg, og det ut av tilslutning til Thues innvending mot den tradisjonelle betegnelsen:
                  Valget av en fremmed stats rett begrenser seg ikke til denne statens lovgivning, men
                  omfatter hele dens rett.[40]

            Bakgrunnen for den utstrakte forekomsten av latin og fremmedord i norsk internasjonal
                  privatrett er på sin side at disse letter kommunikasjonen på tvers av statsgrensene,
                  samt at man ved å unngå norske omskrivinger kan forenkle og variere språket. Et mål
                  har vært å gjøre denne fremstillingen så enkelt tilgjengelig som mulig, men av de
                  nevnte grunner er noen fremmede termer vanskelige å komme utenom. Særlig gjelder det
                  lex fori og lex loci delicti. Med lex fori menes domstolsstatens rett, mens lex loci delicti er skadestedets rett. I tilfeller hvor skadestedet ikke begrenser seg til én og samme
                  stat, er det i tillegg hensiktsmessig å skille mellom retten på handlingsstedet (lex loci actus) og retten på virkningsstedet (lex loci damni). En sak man må være klar over, er imidlertid at bruken av disse termene ikke alltid
                  har vært konsekvent – blant annet benyttes lex loci actus tidvis synonymt med lex loci delicti, noe som er uheldig.[41] Når man leser litteratur om emnet, må man derfor ta høyde for at tilsynelatende meningsforskjeller
                  tidvis bare er forskjeller i terminologi.

            En annen betegnelse som benyttes i denne fremstillingen, er forum shopping. Med dette menes taktiske valg av saksanleggssted, noe som er mulig i tilfeller hvor domstoler i flere
                  stater er stedlig kompetente. Forum shopping innebærer typisk å gå til sak i staten hvor den presumptivt mest fordelaktige pådømmelse
                  vil finne sted, men kan også være motivert av hva som fremstår mest byrdefullt og
                  kostnadskrevende for motparten.[42] I saker med krav om erstatning for personlighetskrenkelser kalles slike taktiske
                  valg av saksanleggssted også for libel tourism. Når man taler om forum shopping og libel tourism, er det gjerne med en negativ undertone.[43] Bakgrunnen for det er at forum shopping kan inneholde elementer av rettsomgåelse, samt at løsninger som åpner for utstrakt
                  forum shopping, fører til vilkårlighet og mangel på forutsigbarhet.

            En siste ting som må kommenteres når det gjelder terminologi, er at rettsvalgsløsninger
                  kan utformes på ulike måter. I denne fremstillingen vil det sondres mellom tre ulike
                  kategorier i så måte, og den første av disse er faste rettsvalgsregler.[44] Med dette menes regler hvor rettsvalget avgjøres etter forhåndsdefinerte og konkrete
                  tilknytningsmomenter. Et eksempel på en slik regel er at man skal anvende retten på
                  skadestedet – lex loci delicti. Motpolen til faste rettsvalgsregler er metodeløsninger,[45] hvor rettsvalget avgjøres ut fra mer generelle vurderinger med stort rom for skjønn.
                  En løsning som tilhører denne kategorien, er Irma Mignon--formelen,[46] som innebærer at man skal anvende retten i den staten saksforholdet har sin sterkeste
                  tilknytning til. Mens faste rettsvalgsregler gjerne er enklere å innrette seg etter
                  og gir større forutsigbarhet, er metodeløsninger til gjengjeld mer fleksible. En tredje
                  måte å løse rettsvalgsspørsmål på er metodeløsninger med presumsjoner, altså en form for kompromiss mellom de to første kategoriene. Eksempelvis kan det
                  tas utgangspunkt i at saksforholdets sterkeste tilknytning skal være avgjørende, og
                  dette presumeres så å være skadestedet. Hvorvidt løsninger av denne typen har mest
                  til felles med faste rettsvalgsregler eller metodeløsninger, beror på hvor sterkt
                  de aktuelle presumsjonene står. I det hele tatt er overgangene mellom de tre kategoriene
                  glidende, men av fremstillingstekniske hensyn er det likevel hensiktsmessig å skille
                  mellom disse.

         

      

      1.5	Avgrensninger og presiseringer

      
         
            Med personlighetskrenkelser menes i denne fremstillingen ærekrenkelser og krenkelser av privatlivets fred som
                  skjer i form av ytringer. Slike personlighetskrenkelser kan få flere former for rettslige
                  etterspill, men fremstillingen her avgrenses til krav om erstatning. Dermed behandles
                  ikke andre mulige reaksjoner, som straff, inndragning, tilsvarsrett og ulike former
                  for dementi.[47] Foruten erstatning er det særlig publiseringsforbud som har vist seg praktisk ved
                  grenseoverskridende personlighetskrenkelser,[48] men av hensyn til fremstillingens rammer avgrenses det også mot denne reaksjonsformen.
                  Når dette er sagt, vil deler av denne fremstillingen kunne ha overføringsverdi til
                  andre temaer – både til rettsvalget for andre reaksjonsformer enn erstatning og ikke
                  minst til rettsvalget for andre typer av erstatningssaker enn personlighetskrenkelser.[49]

            Ettersom emnets aktualitet først og fremst skyldes dagens massemedier, vil fremstillingens
                  hovedfokus være på krenkelser i disse, men også andre former for grenseoverskridende
                  personlighetskrenkelser skal kommenteres. Det avgrenses imidlertid mot utfordringene
                  som knytter seg til gruppespørsmål, siden personlighetskrenkelser reiser få særskilte
                  spørsmål i denne relasjonen. En annen begrensning er at bare erstatning utenfor kontraktsforhold vil behandles. Personlighetskrenkelser i kontraktsforhold kan riktignok også forekomme,[50] men slike erstatningskrav er til sammenligning langt mindre praktiske. Selve grensen mellom erstatning i og utenfor kontraktsforhold behandles heller ikke.[51] En sak som likevel må nevnes, er at skillet mellom erstatning i og utenfor kontraktsforhold
                  typisk har større betydning i internasjonale forhold enn i saker som bare har tilknytning
                  til Norge. Mens det i rent interne saker ofte ikke vil være nødvendig å ta stilling
                  til om saksforholdet er et tilfelle av erstatning i eller utenfor kontrakt,[52] er tilfellet det motsatte i internasjonale forhold. For det første inneholder både
                  tvisteloven og Luganokonvensjonen ulike jurisdiksjonsregler for saker om erstatning
                  i og utenfor kontrakt,[53] og for det andre praktiseres til dels ulike rettsvalgsregler for disse to sakstypene.
                  I internasjonale forhold kan skillet mellom erstatning i og utenfor kontraktsforhold
                  dermed både være avgjørende for spørsmålet om hvorvidt saken overhodet kan anlegges
                  i Norge, og for spørsmålet om hvilken stats rett som skal anvendes.

            Et annet tema det avgrenses mot, er kvalifikasjon. Rettsvalgsreglene varierer som nevnt fra rettsområde til rettsområde, og på samme
                  tid kan det være forskjeller i rettssystematikk fra stat til stat. Kvalifikasjonsproblemet
                  oppstår når et forhold man skal kategorisere og foreta et rettsvalg for, henføres
                  til en rettskategori i domstolsstaten, og en annen i det aktuelle utlands rett, slik
                  at rettsvalget blir forskjellig alt etter hvilket lands rettssystematikk man følger.
                  Man må da foreta et valg av hvilken stats rettssystematikk som skal være avgjørende.
                  I erstatningssaker om personlighetskrenkelser kan spørsmålet blant annet oppstå i
                  tilknytning til grensen mellom erstatningsrett og strafferett,[54] grensen mellom erstatning i og utenfor kontraktsforhold og grensen mellom materiell
                  rett og prosessrett.[55] Hovedregelen i norsk internasjonal privatrett er at man skal følge rettssystematikken
                  i domstolsstaten, jf. Rt. 1995 s. 1415 (Joint account-dommen),[56] men dette vil ikke alltid gi et tilfredsstillende resultat. Ettersom det trolig vil
                  være sjelden at kvalifikasjonsproblemet kommer på spissen i saker om personlighetskrenkelser,
                  og kvalifikasjon allerede er utførlig behandlet i norsk internasjonal privatrett,[57] behandles ikke dette temaet nærmere her.

            Avslutningsvis i dette punktet må det også knyttes noen korte kommentarer til internasjonal
                  privatrett og rettsøkonomi. Dette har fått stadig mer oppmerksomhet i doktrinen, hvor den rådende oppfatningen
                  er at klare og faste rettsvalgsregler rettsøkonomisk sett er å foretrekke fremfor
                  metodeløsninger.[58] I denne frem-stillingen er det ikke rom for å gå utførlig inn på diskusjonene om
                  dette, men retts-økonomiske hensyn vil tidvis trekkes inn underveis.

         

      

   
      Kapittel 2

      Løsninger og metode i den internasjonale erstatningsretten

      2.1	Introduksjon

      
         
            Temaet i dette kapittelet er de historiske og metodiske utgangspunktene som dagens
                  rettsvalgsløsninger for erstatningssaker om personlighetskrenkelser bygger på. Det
                  vil imidlertid ikke foretas noen gjennomgang av den internasjonale privatrettens allmenne
                  historie,[1] siden den bare er av begrenset interesse for fremstillingen her. Som eget delområde
                  av internasjonal privatrett er nemlig erstatnings-retten ikke mer enn vel 150 år gammel,[2] og diskusjonene knyttet til rettsvalget for personlighetskrenkelser er av enda yngre
                  dato. I fortsettelsen vil derfor hoved-fokuset være på håndteringen av rettsvalget
                  ved deliktserstatning i Europa og USA fra starten på 1900-tallet og frem til i dag.
                  Uten å kjenne de sentrale utviklings-trekkene i denne perioden vil man vanskelig kunne
                  forstå formålet til dagens rettsvalgsløsninger for personlighetskrenkelser og verdigrunnlaget
                  de bygger på. I tillegg har de amerikanske rettsvalgsteoriene som ble utviklet i denne
                  perioden, ført til en internasjonal diskusjon om internasjonal-privatrettslig metode,
                  som er av sentral betydning for fremstillingen her – ikke minst siden det særlig var
                  med utgangspunkt i erstatningsrettsvalget at de nye teoriene utviklet seg.[3]

            Tidlig på 1900-tallet var det flere likheter mellom Europa og USA når det kom til
                  rettsvalget ved deliktserstatning. Rettsvalget ble stort sett løst etter faste rettsvalgsregler,
                  nærmere bestemt ulike varianter av lex loci delicti.[4] Tilsvarende lik-heter var det også i den fremgangsmåten man benyttet. Rettsvalgsspørsmål
                  ble gjennomgående løst etter det som gjerne betegnes «tradisjonell» eller «klassisk»
                  internasjonal-privatrettslig metode.

         

      

      
         
            Med «tradisjonell» eller «klassisk» internasjonal-privatrettslig metode menes fremgangsmåten
                  etablert etter det kopernikanske vendepunktet i internasjonal privatrett, som inntraff med Friedrich
                  Carl von Savigny, System des heutigen Römischen Rechts bind VIII i 1849. Før dette ble ulike varianter av statutt-teorien lagt til grunn, noe som
                  innebar at man i grenseoverskridende tvister tolket de lokale, materielle rettsreglene
                  for å finne deres territoriale rekkevidde. Savigny tok derimot ikke utgangspunkt i
                  de lokale rettsreglene, men i rettsforholdene og hvor disse hadde sitt sete (Sitz). Samtidig fremholdt han enhetsløsningen som et ideal, altså målet om at resultatet
                  skal bli det samme uavhengig av hvor en internasjonal sak anlegges.[5] Savignys seteteori har tidvis vært tolket dit hen at man fra sak til sak skal finne
                  setet for det konkrete rettsforhold. Ser man på hvordan Savigny selv gikk frem, synes
                  imidlertid ikke dette å være hans mening. Det var typetilfellenes og ikke enkelttilfellenes
                  sete man skulle finne.[6]

         

      

      
         
            Etter tradisjonell internasjonal-privatrettslig metode foretar man først en kategorisering
                  av rettsforholdet det skal foretas et rettsvalg for – slik at man kommer frem til
                  hvilken rettsvalgsregel rettsforholdet skal subsumeres under. Neste steg er så å foreta
                  selve rettsvalget, før man deretter anvender den interne materielle retten i staten
                  som utpekes av den aktuelle rettsvalgsreglen. Avslutningsvis foretas så eventuelle
                  inngrep i rettsvalget, eksempelvis grunnet ordre public-forbeholdet.[7]

            Fra deres på mange måter felles utgangspunkt har utviklingen i Europa og USA senere
                  vært forskjellig, noe det er vanlig å omtale som henholdsvis den amerikanske rettsvalgsrevolusjon og den europeiske rettsvalgsevolusjon. I fortsettelsen behandles dette nærmere, og deretter knyttes det noen særlige bemerkninger
                  til utviklingen i norsk internasjonal privatrett i samme periode. Avslutningsvis redegjøres
                  det så for noen mulige årsaker til de forskjellene som har oppstått.

         

      

      2.2	Den amerikanske rettsvalgsrevolusjon

      2.2.1	Generelt om internasjonal privatrett i USA

      
         
            USA er en føderal stat og består av over 50 jurisdiksjoner. Foruten landets 50 delstater
                  er også hovedstadsområdet District of Columbia en egen jurisdiksjon. Det samme er
                  Puerto Rico og De amerikanske Jomfruøyene. Dertil kommer også De forente stater selv
                  – den føderale jurisdiksjonen. Innad i USA har man dermed ikke bare ett, men over
                  50 rettssystemer å forholde seg til. Disse er riktignok nært beslektet og stort sett
                  basert på common law-tradisjonen,[8] men løsningene for internasjonal-privatrettslige spørsmål varierer. Per i dag eksisterer
                  det altså ingen «amerikansk internasjonal privatrett» – hver jurisdiksjon har sin
                  egen.[9]

            Den amerikanske modellen gir rom for konflikter på tvers av jurisdiksjoner i flere
                  relasjoner. I doktrinen sondres det gjerne mellom såkalte vertikale og horisontale
                  konflikter.[10] De vertikale konfliktene er konflikter mellom føderal rett og delstatsrett. Bakgrunnen for at disse kalles
                  vertikale konflikter, er at de gjelder rettsregler av ulik rang. I slike konflikter
                  blir det dermed et spørsmål om anvendelsesområdet til de føderale rettsreglene snarere
                  enn et spørsmål om rettsvalg, og av den grunn behandles ikke denne konflikttypen nærmere
                  her. De horisontale konfliktene er på sin side konflikter mellom rettsregler på samme nivå og reiser dermed rettsvalgsspørsmål.
                  Disse kan igjen deles inn i tre underkategorier:

            
               	
                  konflikter mellom retten i ulike delstater (interne konflikter)

               

               	
                  konflikter mellom retten i delstater og retten i utenlandske jurisdiksjoner (internasjonale
                        delstatskonflikter)

               

               	
                  konflikter mellom føderal rett og retten i utenlandske jurisdiksjoner (inter-nasjonale
                        føderale konflikter)

               

            

            Internasjonale føderale konflikter følger føderal rett, som i stor grad bygger på
                  delstatenes håndtering av grenseoverskridende tvister. Delstatene står på sin side
                  relativt fritt når det kommer til å regulere interne konflikter og internasjonale
                  delstatskonflikter. Kongressen har riktignok hjemmel i grunnloven for å føderalisere
                  rettsvalgsreglene i vid utstrekning, men har i liten grad benyttet denne.[11] Innenfor grunnlovens få skranker har den enkelte delstat derfor stort spillerom.[12]

         

      

      
         
            I motsetning til hva man gjerne skulle tro, er det for øvrig ikke slik at føderale
                  domstoler alltid anvender føderal rett og delstatsdomstoler alltid anvender delstatsrett.
                  Det motsatte kan eksempelvis skyldes at deler av et større sakskompleks er underlagt
                  et annet regelsett enn resten. Et annet eksempel er såkalte diversity cases. Med dette menes tvister hvor partene ikke kommer fra samme delstat, eller hvor eventuelt
                  den ene parten er amerikaner og den andre utlending. I slike tilfeller har typisk
                  den aktuelle føderale distriktsdomstolen jurisdiksjon, men det er gjerne deltstatsrett
                  som skal anvendes.[13]

         

      

      
         
            På delstatsnivå følger typisk både interne og internasjonale konflikter samme rettsvalgsregler.
                  De interne konfliktene er imidlertid klart i flertall,[14] slik at rettsvalgsreglene gjerne primært er utviklet med denne konflikttypen for
                  øyet.[15] Et internt forhold av betydning i så måte er at de amerikanske delstatsgrensene til
                  daglig spiller liten rolle for amerikanerne. Delstatsgrensenes begrensede betydning,
                  sett sammen med at de interne konfliktene er i klart flertall, fremheves som en av
                  grunnene til at territoriet nå gjennomgående spiller en mindre rolle i de amerikanske
                  rettsvalgsløsningene enn i kontinentaleuropeisk rett.[16]

         

      

      2.2.2	Hva var revolusjonen?

      
         
            «Den amerikanske rettsvalgsrevolusjon» er en samlebetegnelse på utviklingen i amerikansk
                  internasjonal privatrett fra 1950-tallet og fremover[17] samt på de ulike teoriene, prinsippene og reglene for å løse rettsvalgsspørsmål som
                  da ble utviklet i amerikansk rettspraksis og teori.[18] For å forstå bakgrunnen for revolusjonen må man først se på hva som var gjeldende
                  rett i USA i forkant av denne.

            Internasjonal privatrett er et av de få feltene i amerikansk rett hvor man opprinnelig
                  hentet sin inspirasjon fra kontinentaleuropeisk rett fremfor engelsk rett.[19] Tidlig på 1900-tallet bygde Beale videre på de underliggende prinsippene som Story
                  tidligere hadde lagt til grunn,[20] og etablerte det man kan kalle en amerikansk internasjonal privatrett. Beale hadde
                  ansvaret for prosjektet med å utarbeide The Restatement of Conflict of Laws (Første Restatement) på vegne av The American Law Institute.[21]

            Første Restatement ble publisert i 1934 og er snarere et uttrykk for Beales synspunkter
                  enn en gjennomgang av rettspraksis på området.[22] Territorialitet og vested rights står her sentralt. Beale anså nemlig retten for å være sterkt knyttet til (delstats)territoriet,[23] noe som fikk stor betydning for utformingen av rettsvalgs-reglene. Vested rights-teorien innebærer på sin side at domstolenes oppgave snarere enn å anvende fremmed
                  rett er å anerkjenne og håndheve rettigheter ervervet under fremmed rett.[24] Resultatet av dette er at Første Restatement innholder en rekke absolutte regler
                  som nærmest ofrer all fleksibilitet til fordel for forutsigbarhet, samt at personalitetsprinsippet
                  kommer totalt i skyggen.[25]

            I Første Restatement løses rettsvalget gjennomgående ved hjelp av generelle hovedregler
                  for ulike rettsområder, som så suppleres med enkelte unntaksbestemmelser. Eksempelvis
                  er hovedregelen for rettsvalget ved deliktserstatning en variant av lex loci delicti – nærmere bestemt at man skal anvende retten ved «the place of the wrong»,[26] som anses for å være retten i den stat hvor «the last event necessary to make an
                  actor liable for an alleged tort takes place». Fra denne hovedregelen er det så oppstilt
                  noen få og begrensede unntak,[27] men grunnet fokuset på territoriet er det ikke gjort noe unntak for tilfeller hvor
                  skadelidte og skadevolder har samme hjemstat.

            De fleste domstolene i USA la løsningene i Første Restatement til grunn, og så sent
                  som på midten av 1900-tallet hadde disse nærmest universal oppslutning innad i landet.[28] Dermed er Første Restatement også det nærmeste USA har vært en enhetlig internasjonal
                  privatrett.[29] Etter hvert startet imidlertid Første Restatement å miste oppslutning, hovedsakelig
                  grunnet mangelen på fleksibilitet. Blant de første kritikerne av den tradisjonelle
                  læren var Cook og Cavers.[30] Selv om disse ikke oppstilte noe fullverdig alternativ til Første Restatement,[31] fikk deres innvendinger stor innflytelse i debatten som fulgte. Kritikken av Første
                  Restatement ble stadig sterkere og kulminerte etter hvert i den amerikanske rettsvalgsrevolusjon.
                  Blant de nye rettsvalgsteoriene som ble utviklet i denne perioden, er Curries interesseanalyse
                  og Leflars better law approach.[32] I 1971 kom også Restatement of the Law (Second) Conflict of Laws (Andre Restatement) ved Reese.[33] Felles for de nye rettsvalgsløsningene er at de i større grad enn Første Restatement
                  legger opp til at rettsvalget skal avgjøres ut fra generelle vurderinger med stort
                  rom for skjønn samtidig som de direkte eller indirekte åpner for at domstolene kan
                  falle ned på den rimeligste løsning i den enkelte sak.

            Til tross for den sterke kritikken av Første Restatement, og selv om omgåelser av
                  de tradisjonelle rettsvalgsreglene lenge hadde forekommet i rettspraksis,[34] tok det likevel tid før domstolene åpent brøt med den tradisjonelle læren. Etter
                  hvert nådde imidlertid rettsvalgsrevolusjonen også domstolene. Babcock v. Jackson fra 1963, hvor New York Court of Appeals gikk bort fra den tradisjonelle lex loci delicti-hovedregelen i Første Restatement, anses for å være starten på rettsvalgsrevolusjonen
                  i rettspraksis.[35]

         

      

      
         
            Sakens bakgrunn var at en bil kjørte av veien i den canadiske provinsen Ontario. I
                  etterkant av ulykken gikk en passasjer til sak mot sjåføren i New York med krav om
                  erstatning. Foruten skadestedet hadde saken i all hovedsak sin tilknytning til New
                  York. Både sjåføren og passasjeren var fra New York, og det var også der bilen var
                  forsikret. Rettsvalget fikk sentral betydning siden retten i New York, i motsetning
                  til den i Ontario, åpnet for at passasjeren kunne gå til sak mot sjåføren og forsikringsselskapet.
                  Etter den tradisjonelle lex loci delicti-hovedregelen ville tvisten blitt løst etter retten i Ontario. New York Court of Appeals gikk imidlertid bort fra Første Restatement og fremholdt at man i stedet skulle anvende
                  retten i den av de involverte statene som «… because of its relationship or contact
                  with the occurrence or the parties, has the greatest concern with the specific issue
                  raised in the litigation».[36] På denne bakgrunn ble så New Yorks rett lagt til grunn, som da også var lex fori.

         

      

      
         
            I etterkant av Babcock v. Jackson gikk det ikke lang tid før også andre jurisdiksjoner brøt med den tradisjonelle lex loci delicti-hovedregelen. Pennsylvania fulgte etter New York alt i 1964,[37] og innen 1977 hadde halvparten av jurisdiksjonene i USA gått bort fra lex loci delicti-hovedregelen.[38] På erstatningsrettens område kan endringene som fulgte med rettsvalgsrevolusjonen,
                  i det hele tatt sies å ha vært særlig raske og omfattende.[39]

         

      

      2.2.3	Dagens rettsvalgsløsninger

      2.2.3.1	En grovsortering

      
         
            Det er mulig å gi en oversikt over hvordan amerikanske jurisdiksjoner nå løser erstatningsrettsvalget
                  gjennom å foreta en grovsortering av dagens rettsvalgs-løsninger. En av de som har
                  gjort dette er Symeonides,[40] som i denne sammen-hengen skiller mellom syv ulike kategorier.[41] Enhver grovsortering av dagens rettsvalgsløsninger i USA må nødvendigvis leses med
                  flere forbehold.[42] Selv fremholder Symeonides at hans inndeling må betraktes med varsomhet, siden det
                  å plassere jurisdiksjoner «… into a particular methodological camp is not an exact
                  science».[43] Særlig utfordrende er mangelen på presedens i enkelte jurisdiksjoner, samt at rettspraksis kan være tvetydig og endatil selvmotstridende. Et ekstremt eksempel er her Cribb v. Augustin fra Rhode Island,[44] hvor retten tilsynelatende blander sammen interesseanalyse, Andre Restatement og
                  Leflars better law approach i én og samme sak.[45]

            Med de nevnte forbehold deler Symeonides dagens rettsvalgsløsninger inn i syv kategorier.
                  Den første av disse er Første Restatement og den tradisjonelle lex loci delicti-hovedregelen. Det er fortsatt ti amerikanske jurisdiksjoner som løser rettsvalget
                  på denne måten,[46] og dette antallet har nå holdt seg stabilt siden Montanas overgang til Andre Restatement
                  i år 2000.[47] Blant de ti jurisdiksjonene varierer det hvor sterkt den tradisjonelle læren står
                  – fra Alabama, hvor lex loci delicti-hovedregelen nylig har blitt opprettholdt, til stater hvor denne undergraves gjennom
                  mange unntak.[48]

            Blant jurisdiksjonene som har gått bort fra den tradisjonelle læren, har flertallet
                  valgt Andre Restatement med sin hovedregel om at the most significant relationship skal være avgjørende.[49] Hele 24 jurisdiksjoner følger nå rettsvalgsreglene for deliktserstatning i Andre
                  Restatement,[50] som dermed har høyere oppslutning enn de andre moderne rettsvalgsløsningene til sammen.[51] Andre Restatement praktiseres imidlertid på ingen måte uniformt på tvers av jurisdiksjonsgrensene,[52] og variasjonene er så store at det til dels blir flytende overganger til andre typer
                  av rettsvalgsløsninger.[53]

            Sammenholdt med Første og Andre Restatement har de øvrige kategoriene av rettsvalgsløsninger
                  langt lavere oppslutning. En av disse utgjøres av metodeløsningen center of gravity approach, som har flere likhetstrekk med den norske Irma Mignon-formelen.[54] Indiana, North Dakota og Puerto Rico løser rettsvalget i erstatningssaker på denne
                  måten. En annen kategori består av the better law approach, som anvendes i fem delstater.[55] District of Columbia og California følger på sin side ulike varianter av interesseanalyse,[56] mens Kentucky og Michigan har valgt å løse erstatningsrettsvalget etter lex fori-løsninger.[57] Etter dette blir det en flytende overgang til den siste kategorien av gjeldende rettsvalgsløsninger,
                  som er såkalte kombinerte moderne løsninger. Med dette siktes det til stater som løser erstatningsrettsvalget etter en kombinasjon
                  av to eller flere av rettsvalgsløsningene ovenfor. Seks jurisdiksjoner tilhører denne
                  kategorien,[58] og blant disse varierer det hvilke rettsvalgsløsninger som kombineres. Slik sammenblanding
                  av ulike rettsvalgsløsninger forekommer for øvrig også i andre stater, men da i mindre
                  grad enn i de statene som er plassert i kategorien for kombinerte moderne løsninger.
                  Dersom man hadde utvidet kategorien for kombinerte moderne løsninger til å omfatte
                  enhver form for sammenblanding, ville den raskt absorbert de fleste andre kategoriene.
                  I det hele tatt er det nemlig slik at

         

      

      
         
            «… few cases rely exclusively on a single policy-based approach. Courts tend to be
                  less interested in theoretical purity, and more interested in reaching what they perceive
                  to be the proper result. The majority of cases that have abandoned the traditional
                  approach tend to use modern approaches interchangeably and often as a posteriori rationalizations for results reached on other grounds».[59]

         

      

      2.2.3.2	Ulike rettsvalgsløsninger, men samme resultat?

      
         
            Ettersom de amerikanske jurisdiksjonene har valgt til dels svært forskjellige rettsvalgsløsninger,
                  og de ulike løsningene heller ikke nødvendigvis praktiseres uniformt, skulle man tro
                  at utfallet av rettsvalget i sammenlignbare erstatningssaker varierte mye fra stat
                  til stat. De ulike rettsalgsløsningene leder imidlertid ofte til samme resultat. Dette
                  fremgår særlig av en empirisk studie utført av Borchers,[60] hvor han på grunnlag av et omfattende materiale på over 800 dommer har sammenlignet
                  utfallet av erstatningsrettsvalget i stater hvor henholdsvis Første Restatement, Andre Restatement, interesseanalyse og the better law approach praktiseres.[61] Selv om han påviser noen mindre forskjeller, er hovedkonklusjonen til Borchers at
                  disse rettsvalgs-løsningene gir resultater som er «largely indistinguishable».[62] Ikke overraskende viser undersøkelsen at forskjellene er størst mellom de statene
                  som fortsatt praktiserer Første Restatement, og de statene som har gått over til såkalte
                  moderne løsninger.[63] For eksempel leder den tradisjonelle lære i mindre grad til lex fori-anvendelse enn de øvrige rettsvalgsløsningene. Innbyrdes ulikheter mellom de moderne
                  løsningene er derimot langt vanskeligere å finne – ifølge Borchers er disse i all
                  hovedsak statistisk uadskillelige.[64] En av årsakene til det er trolig at domstolene ikke alltid praktiserer de moderne
                  løsningene som tiltenkt.[65] Sam-tidig er det ingen av metodeløsningene som setter nevneverdige skranker for domstolenes
                  skjønn. Dermed står disse relativt fritt til å vektlegge konkret rimelighet, hvilket
                  gjennomgående fremstår som det mest avgjørende momentet i domstolenes rettsvalgsvurderinger.[66] Av samme oppfatning er også Weintraub, som fremholder at Borchers’ funn av denne
                  grunn ikke er overraskende.[67]

         

      

      2.2.4	Sentrale utviklingstrekk ved rettsvalgsrevolusjonen

      2.2.4.1	Generelle utviklingstrekk

      
         
            Den amerikanske rettsvalgsrevolusjonen har resultert i en rekke endringer, og i statene
                  som har forlatt den tradisjonelle læren, er det flere generelle tendenser.[68] Utviklingen fra multilateralisme og i retning av unilateralisme fremheves som en
                  sentral tendens i så måte.[69] Med multilateralisme menes at rettsvalget foretas på grunnlag av forhåndsdefinerte og nøytrale kriterier,
                  uten hensyn til konkrete statsinteresser. Unilateralisme innebærer på sin side at man ser hen til hvilke interesser de involverte jurisdiksjonene
                  har i at deres rett skal anvendes.[70] Eksempelvis kan stater tenkes å ha en slik interesse når det kommer til interne materielle
                  regler med et preventivt formål, siden den preventive effekten til dels vil bortfalle
                  om bestemmelsen ikke får anvendelse i internasjonale forhold. Med den amerikanske
                  rettsvalgsrevolusjonen har man beveget seg fra multilateralisme og i retning av uni-lateralisme
                  – slik at jurisdiksjonenes rettsvalgløsninger nå gjerne inneholder begge disse elementene.[71]

            I forlengelsen av utviklingen fra multilateralisme og i retning av unilateralisme
                  er en annen tendens at hensynet til internasjonal uniformitet nå gjerne kommer i skyggen
                  av statsinteresser ved rettsvalget. Det betyr ikke at man har gått bort fra å anse enhetsløsningen
                  som et ideal, men snarere at man også åpner for å etterstrebe andre mål – slik som
                  å ivareta forumstatens interesser.[72] Særlig Curries teori går langt i denne retningen, men også de andre metodeløsningene
                  muliggjør dette gjennom ikke å begrense mulighetene for en lex fori-tendens nevneverdig.

            Videre er det et utviklingstrekk at man har gått bort fra å anse retten som rent territorial.
                  Første Restatement var som gjennomgått preget av et strengt territorialprinsipp supplert
                  med vested rights, men i de nye løsningene står ikke dette like sterkt. Det henger sammen med at rettsvalget
                  nå gjerne ikke avgjøres på grunnlag av én faktor, men etter en bredere vurdering og
                  da også av momenter som ikke er grunnet på territoriet.[73]

            Et annet utviklingstrekk ved den amerikanske rettsvalgsrevolusjonen er at de materielle
                  rettsreglenes innhold nå trekkes inn i rettsvalgsvurderingen i større grad. Tidligere
                  var rettsvalgsreglene i utgangspunktet verdinøytrale og innholdet i de involverte
                  statenes rett noe man først så på etter å ha foretatt selve rettsvalget. Fremfor å
                  begrense seg til rene jurisdiksjonsvalg er det imidlertid nå en tendens til å se hen
                  til de materielle rettsreglenes innhold, formål og verdigrunnlag alt i selve rettsvalgsvurderingen.
                  Med andre ord foretar man gjerne et valg av rettsregler snarere enn av hvilken stats
                  rett som skal anvendes. Samtlige av de amerikanske metode-løsningene har gått langt
                  i denne retningen.[74]

            I tillegg til å se på innholdet i de materielle rettsreglene er en annen tendens at
                  domstolene nå gjerne vektlegger hvilken stats rett som vil gi det beste eller ønskelige
                  resultatet. Fremfor å vurdere rettsvalget ut fra faktiske og andre tilknytningsmomenter,
                  men uavhengig av resultatet rettsvalget vil lede til, gjøres det konkrete utfallet
                  av saken altså til en del av rettsvalgsvurderingen. Særlig langt i denne retningen
                  går Leflars better law approach, men også med de andre moderne løsningene kan man se en slik tendens.[75] Det at resultatet nå trekkes inn i selve rettsvalgsvurderingen, har også ført til
                  at skillet mellom de klassiske trinnene i rettsvalgsprosessen ikke lenger er like
                  klare,[76] og dermed kan det være grunnlag for å si at man anvender «resultatorientert internasjonal-privatrettslig metode» fremfor tradisjonell eller
                  klassisk internasjonal-privatrettslig metode.[77] I forlengelsen av dette har også kvalifikasjon fått mindre betydning.[78]

            Sist, men ikke minst, er et sentralt uviklingstrekk overgangen fra forutsigbarhet
                  til fleksibilitet. Her har den amerikanske rettsvalgsrevolusjonen medført radikale
                  endringer – fra de absolutte rettsvalgsreglene i Første Restatement til individuelle
                  vurderinger av rettsvalget i den enkelte tvist og stort rom for skjønn. Av betydning
                  i denne sammenhengen er også oppdelte rettsvalg og dépeçage.

         

      

      2.2.4.2	Særlig om oppdelte rettsvalg og dépeçage

      
         
            Etter den tradisjonelle lære i Første Restatement var utgangspunktet at det skulle
                  foretas et enhetlig erstatningsrettsvalg i internasjonale erstatningssaker, altså et felles rettsvalg for samtlige av tvistens
                  erstatningsrettsrettslige spørsmål. Dermed var det få eksempler på at ulike staters
                  rett kom til anvendelse i én og samme sak – såkalt dépeçage.[79] Forekomsten av dette begrenset seg i hovedsak til erstatningssaker hvor retten også
                  måtte ta stilling til spørsmål som ikke var erstatningsrettslige, samt tvister hvor
                  det ble gjort inngrep i erstatningsrettsvalget på grunn av ordre public-forbeholdet. Dette har nå endret seg med issue by issue-analyse, som har blitt en integrert del av de moderne rettsvalgsløsningene i USA.[80] Fremfor å foreta et enhetlig erstatningsrettsvalg innebærer slik analyse at man vurderer
                  rettsvalget for ulike erstatningsrettslige spørsmål for seg, eller foretar et oppdelt erstatnings-rettsvalg, om man vil.[81] Konsekvensene av slik oppdeling vil til dels variere med om det er ett eller flere
                  erstatningsrettslige spørsmål man skal foreta rettsvalg for.

            Rettsvalget har ofte ikke betydning for mer enn ett av elementene eller spørsmålene
                  i en erstatningsrettslig tvist. Det kan skyldes at de øvrige spørsmålene ikke er omtvistede,[82] eller at de aktuelle statenes rett for disse vil lede til samme konklusjon. Et eksempel
                  er her er tvister hvor den aktuelle handlingen er ansvarsbetingende etter retten i
                  samtlige av de involverte statene, slik at rettsvalget bare har betydning for utmålingen.
                  Dersom rettsvalget ikke har betydning for flere erstatningsrettslige spørsmål, er
                  konsekvensen av issue by issue–analyse bare at rettsvalgs-vurderingen konkret knyttes opp mot det spørsmålet som
                  er omtvistet. Eksempelvis vil man ved praktiseringen av the center of gravity approach da ikke vurdere hvilken stat tvisten som helhet har sin sterkeste tilknytning til,
                  men hvilken stat det omtvistede spørsmålet har sin sterkeste tilknytning til. I praksis
                  kan dette få betydning for rettsvalget, siden vurderingen av den sterkeste tilknytning
                  ikke nødvendigvis blir den samme når man på denne måten vurderer spørsmålet separat
                  fra tvisten i sin helhet. Så lenge det bare er ett spørsmål i saken som er omtvistet,
                  vil imidlertid issue by issue-analyse ikke føre til dépeçage.

            I tvister som aktualiserer to eller flere erstatningsrettslige spørsmål, kan oppdelte
                  erstatningsrettsvalg få større konsekvenser. Selv da behøver riktignok ikke issue by issue-analyse å føre til dépeçage,[83] men det kan gjøre det.[84] Eksempelvis kan man tenke seg at ansvarsspørsmålet har sin sterkeste tilknytning
                  til handlingsstedet, mens utmålingsspørsmålet har sin sterkeste tilknytning til virkningsstedet.
                  Slik dépeçage er gjerne ikke noe mål i seg selv, men snarere en utilsiktet og nødvendig konsekvens av issue by issue-analyse.[85] Ikke desto mindre kan dépeçage lede til en rekke problemer,[86] eksempelvis der hvor rettsreglene i de aktuelle jurisdiksjonene vanskelig lar seg
                  kombinere.[87] Av denne grunn har det i amerikansk doktrine også vært rettet kritikk mot å tillate
                  oppdelte erstatningsrettsvalg.[88] Det at de fleste amerikanske jurisdiksjonene nå har åpnet for issue by issue-analyse, til tross for biproduktet, dépeçage, er naturlig å se sammen med et ønske om mer fleksibilitet. Samtidig er det å tillate
                  en slik oppdeling også mer forenelig med common law-tanke-gang enn enhetlige rettsvalg.[89]

            I tilknytning til issue by issue-analyse har det med den amerikanske rettsvalgs-revolusjon også blitt vanlig å skille
                  mellom adferdsregulerende og tapsfordelende erstatningsregler –[90] noe som innebærer at rettsvalget for spørsmål om henholdsvis adferdsregulering (conduct-regulation) og tapsfordeling (loss-distribution) vurderes hver for seg.[91] Begrunnelsen for denne oppdelingen er at det til dels kan være ulike hensyn og interesser
                  som gjør seg gjeldende ved rettsvalget for spørsmål av disse to kategoriene.[92] For de moderne rettsvalgsløsningene i USAs vedkommende kan skillet mellom adferdsregulering
                  og tapsfordeling spores tilbake til den nevnte Babcock v. Jackson fra New York i 1963,[93] hvor retten sondret mellom disse to kategoriene av erstatningsregler i et obiter dictum.[94] Det var også i rettspraksis fra New York at skillet først ble etablert slik vi slik
                  vi kjenner det i dag.[95] Senere har flere amerikanske jurisdiksjoner tatt dette i bruk, blant annet Louisiana
                  og Oregon, hvor skillets betydning endatil er lovregulert.[96]

         

      

      
         
            Studier av rettspraksis viser at en rekke amerikanske jurisdiksjoner nå har adoptert
                  skillet mellom adferdsregulerende og tapsfordelende erstatningsregler – enten direkte
                  eller indirekte. Dette er konklusjonen til Symeonides,[97] som har foretatt en inngående studie av erstatningsrettsvalget i amerikanske domstoler,
                  og kan også støttes på en empirisk undersøkelse av Cross. Av sistnevnte fremgår det
                  at mens ikke alle de amerikanske jurisdiksjonene har tatt stilling til skillet, og
                  det er en håndfull eksempler på at dette har blitt ignorert i rettspraksis, er det
                  til nå ingen jurisdiksjoner som eksplisitt har forkastet sondringen.[98] Cross’ konklusjon er derfor at: «The conduct-regulating exception is alive and well
                  in the United States courts.»[99]

         

      

      
         
            I statene hvor skillet mellom adferdsregulerende og tapsfordelende erstatnings-regler
                  praktiseres, er det flere fellestrekk i hvordan grensen mellom kategoriene trekkes.
                  Den første utgjøres typisk av regler som primært er ment å være adferdsregulerende, altså sikkerhets- og adferdsregler.[100] Formålet med regler i denne kategorien er særlig å forhindre den skadevoldende handlingen,
                  altså prevensjon. Som eksempler på slike regler fremholdes blant annet trafikkregler og sikkerhetsregler
                  for byggeplasser samt erstatningshjemler for brudd på slike regler.[101]

            Til den andre kategorien regnes gjerne regler som primært er ment å være tapsfordelende i etterkant av en erstatningsbetingende handling. For disse er formålet snarere reparasjon og/eller avgrensningshensyn, og eksempler er her regler om ansvarsbegrensning og ansvarsfordeling.[102] I USA er konflikter mellom tapsfordelende erstatningsregler mer vanlige enn konflikter
                  mellom adferdsregulerende erstatningsregler, og grunnen til det antas å være at det
                  innad i USA er størst forskjeller mellom rettsreglene av førstnevnte type.[103]

            Foruten de nevnte utgangspunktene er det på tvers av jurisdiksjonsgrensene i USA til
                  dels store variasjoner når det kommer til hvordan grensen mellom adferdsregulerende
                  og tapsfordelende erstatningsregler trekkes,[104] og selv innenfor én og samme stat er man ikke nødvendigvis konsekvent.[105] I tillegg er skillet omdiskutert i amerikansk doktrine. Ikke bare har det vært trukket
                  i tvil om hvorvidt flere av de moderne teoriene overhodet inneholder noen slik sondring,[106] men man har også stilt spørsmålstegn ved skillets håndterbarhet og hensiktsmessighet. En særlig innvending er vanskelighetene knyttet til å praktisere skillet,[107] noe som først og fremst skyldes at grensen mellom adferdsregulerende og tapsfordelende
                  erstatningsregler er vanskelig å trekke – ikke bare er det eksempler på regler som
                  ikke nødvendigvis passer i noen av kategoriene, men det er også regler som til dels
                  både er adferdsregulerende og tapsfordelende.[108] Rettspraksis viser også at domstolene har funnet skillet besværlig[109] samt praktisert dette feil ved flere anledninger.[110] Endelig har det også vært innvendt at skillet er for abstrakt og at det kan lede
                  til uheldige resultater.[111] I lys av disse innvendingene er flere kritikere av den oppfatning at man bør begrense
                  skillet til et snevert unntak for erstatningsregler som klart er adferdsregulerende,[112] mens andre trekker i tvil om man trenger skillet overhodet.[113]

            På samme tid har skillet også flere tilhengere, deriblant Symeonides, som hevder at
                  dette er «… one of the few breakthroughs in modern American conflicts law».[114] Ifølge Symeonides må vanskelighetene ved å skille mellom adferdsregulerende og tapsfordelende
                  erstatningsregler ikke overdrives, selv om det tidvis kan være vanskelig å trekke
                  noen klar grense mellom disse.[115] Samtidig er han av den oppfatning at: «[a]ny difficulty in the application of this
                  distinction in practice is a price one must be prepared to pay for attaining more
                  rational solutions to conflicts problems».[116] Med det sikter han blant annet til at adferdsregulerende regler gjerne er sterkere
                  knyttet til den enkelte stats territorium enn tapsfordelende regler.[117] Dermed kan man blant annet argumentere for at det er mindre grunn til å gjøre unntak
                  fra lex loci delicti til fordel for anvendelse av partenes felles hjemlandsrett i konflikter mellom adferdsregulerende
                  regler enn i konflikter mellom tapsfordelende regler – siden en stats interesse i
                  at dens handlingsnormer over-holdes, gjerne er uavhengig av partenes hjemsted, mens
                  staten typisk ikke har noen tilsvarende interesse i at dens tapsfordelende regler
                  anvendes så lenge ingen av partene er hjemmehørende i den aktuelle jurisdiksjonen.[118]

            Hensiktsmessigheten av å tillate oppdelte rettsvalg ved grenseoverskridende personlighetskrenkelser,
                  og herunder det å skille mellom spørsmål om adferdsregulering og tapsfordeling i slike
                  tvister, vil behandles nærmere i kapittel 13 nedenfor.

         

      

      2.2.5	Er utviklingen i ferd med å snu?

      
         
            Samtidig som den amerikanske rettsvalgsrevolusjonen utvilsomt har medført flere og
                  sentrale endringer i amerikanske jurisdiksjoners internasjonale erstatningsrett, er
                  det nå flere tegn som tyder på at utviklingen kan være i ferd med å snu. Særlig tydelig
                  er dette i Louisiana og Oregon, hvor man gjennom ny lovgivning nå har gått langt i
                  å oppstille mer konkrete rettsvalgsregler for deliktserstatning.[119] En tilsvarende utvikling ser også ut til å følge med det pågående kodifiseringsarbeidet
                  i Puerto Rico.[120]

         

      

      
         
            De nye lovreglene i Louisiana har ikke bare hentet inspirasjon fra moderne amerikanske
                  rettsvalgsløsninger, men i noen utstrekning også fra europeiske rettsvalgsregler.[121] Det samme kan også sies om bestemmelsene i Oregons nye rettsvalgslov. Hovedregelen
                  for erstatningsrettsvalget i Louisiana er etter artikkel 3542 første avsnitt at man
                  skal anvende retten i «… the state whose policies would be most seriously impaired
                  if its law were not applied to that issue».[122] I artikkel 3542 andre avsnitt presiseres det så hvordan man skal komme frem til hvilken
                  stats rett dette er:

         

      

      
         
            «That state is determined by evaluating the strength and pertinence of the relevant
                  policies of the involved states in the light of: (1) the pertinent contacts of each
                  state to the parties and the events giving rise to the dispute, including the place
                  of conduct and injury, the domicile, habitual residence, or place of business of the
                  parties, and the state in which the relationship, if any, between the parties was
                  centered; and (2) the policies referred to in Article 3515, as well as the policies
                  of deterring wrongful conduct and of repairing the consequences of injurious acts.»

         

      

      
         
            Louisianas hovedregel må for øvrig sees i lys av de to sentrale presiseringene i artikkel
                  3543 og 3544, hvor det er oppstilt mer konkrete rettsvalgsregler for spørsmål om henholdsvis
                  adferdsregulering og tapsfordeling i flere typetilfeller av grenseoverskridende erstatnings-saker.[123] Oregons nye lov om lovregulering av erstatningsrettsvalget inneholder på sin side
                  enda mer konkrete regler. I amerikansk doktrine har det vært stilt spørsmål ved om
                  regler som dette nødvendigvis gir større forutsigbarhet enn metodeløsninger, blant
                  annet siden domstoler kan finne måter å omgå disse på.[124] Dertil kommer at det mot rettsvalgsreglene i Louisiana, og til dels også mot de i
                  Oregon, kan innvendes at detaljnivået, innfløktheten og de mange unntakene gir rom
                  for så mye usikkerhet at man kan spørre seg om ikke forutsigbarhetsgevinsten er begrenset.
                  En empirisk studie utført av Borchers tyder likevel på at på at de nye rettsvalgreglene
                  i Louisiana har resultert i mer forutsigbarhet enn tidligere.[125]

         

      

      
         
            Det er dessuten ikke bare Louisiana og Oregon som har gått over til mer konkrete rettsvalgsregler.
                  Alt i 1973 ble det i New York oppstilt faste rettsvalgsregler for tvister om bilansvar
                  –[126] de såkalte Neumeierreglene,[127] som i etterkant også har fått betydning for erstatningsrettsvalget mer generelt.
                  I tillegg har flere amerikanske jurisdiksjoner valgt å oppstille faste rettsvalgsregler
                  for enkelte typer av erstatningssaker.[128] Det gjenstår riktignok å se om den senere tids utvikling er starten på et større
                  stemningsskifte i amerikanske jurisdiksjoners internasjonale erstatningsrett, men
                  enn så lenge kan det se ut til at pendelen mellom forutsigbarhet og fleksibilitet
                  nå har startet å svinge tilbake.[129]

            En utvikling i retning av større fokus på forutsigbarhet kan man til dels også se
                  i amerikansk doktrine. Kritikk av de moderne rettsvalgsløsningene er her ikke noe
                  nytt,[130] men antallet forfattere som etterlyser forutsigbarhet, og endatil foreslår alternativer
                  til metodeløsninger, synes nå å være økende.[131]

         

      

      
         
            Blant annet fremholder Symeonides at den amerikanske rettsvalgsrevolusjonen har gått
                  for langt i retning av fleksibilitet, og at det nå er på tide å gjøre revolusjonens
                  seier over den tradisjonelle lære om til suksess gjennom å kombinere det beste fra
                  revolusjonen med regler som gir større forutsigbarhet.[132] På samme sted går Symeonides også lenger enn dette og oppstiller en rekke generelle
                  retningslinjer for hvordan slike regler bør utformes. På grunnlag av utførlige studier
                  av rettsvalget i amerikanske rettssaker har han for øvrig også fremsatt konkrete forslag
                  til rettsvalgsregler for ulike erstatningsrettslige spørsmål – heriblant generelle
                  hovedregler,[133] rettsvalgsregler for saker som involverer punitive damages,[134] rettsvalgsregler for produktansvar[135] og mulige rettsvalgsregler for tilfeller hvor handlings- og skadevirkningsstedet
                  ikke er sammenfallende.[136]

         

      

      
         
            Andre igjen er kritiske til mer konkrete rettsvalgsregler,[137] særlig siden økt forutsigbarhet nødvendigvis må gå på bekostning av fleksibilitet
                  og dermed også mulighetene for konkret rimelige rettsvalg.[138] Debatten om veien videre har for øvrig økt etter det årlige møtet for amerikanske
                  forskere i internasjonal privatrett i 1999,[139] hvor temaet var mulighetene for et Tredje Restatement.[140] Arbeidet med et slikt Restatement har fortsatt ikke startet, og synes heller ikke
                  å være nært forestående. Per i dag er det dermed slik at den amerikanske rettsvalgsrevolusjon

         

      

      
         
            «… seems to have petered out, leaving in its wake a confusing mix of traditional conflicts
                  rules, choice-influencing considerations and proper law notions».[141]

         

      

      2.3	Den europeiske rettsvalgsevolusjon

      2.3.1	Generelle utviklingstrekk

      
         
            Tidlig på 1900-tallet var det lite som skilte de europeiske statenes internasjonale
                  erstatningsrett fra den tradisjonelle læren i USA. Erstatningsrettsvalget ble gjennomgående
                  løst etter faste rettsvalgsregler, og man anvendte i hovedsak tradisjonell internasjonal-privatrettslig
                  metode. I tillegg var det flere likheter i rettsvalgsreglenes nærmere innhold. Selv
                  om man i Europa generelt ikke hadde samme fokus på territorialitet og såkalte vested rights, ble erstatningsrettsvalget typisk løst etter lex loci delicti.[142]

            Den påfølgende utviklingen i Europa kan best beskrives som en evolusjon.[143] I motsetning til i USA har man her stort sett valgt å bygge videre på de tradisjonelle
                  utgangspunktene fremfor å forkaste disse. Dette kommer klart til syne dersom man sammenligner
                  utviklingen i Europa med de sentrale utviklingstrekkene i den amerikanske rettsvalgsrevolusjonen.

            I Europa har det ikke i samme grad vært en overgang fra multilateralisme til unilateralisme, og hensynet til uniformitet har heller ikke blitt fortrengt til fordel
                  for andre interesser på samme måte.[144] Samtidig har man her i større grad holdt på skillet mellom rettsvalgsregler og den
                  interne materielle retten. Til tross for at det også i Europa har blitt vanligere
                  å trekke inn de materielle rettsreglene og konsekvensene av disse alt i selve rettsvalgsvurderingen,[145] er det her fortsatt verdi-nøytrale rettsvalgsregler som dominerer. Europa har heller
                  ikke fulgt USAs overgang fra forutsigbarhet til nærmest total fleksibilitet, men snarere
                  beveget seg mer forsiktig i samme retning. For eksempel har begrensede unntak fra
                  lex loci delicti-hovedregelen blitt stadig vanligere i Europa[146] – blant annet for tilfeller hvor partene er fra samme stat,[147] og for tvister med en klart sterkere tilknytning til en annen stat. Unntak av sistnevnte type kan i sin
                  utforming til dels minne om metode-løsninger, men er typisk snevert formulert slik
                  at de gir langt mindre fleksibilitet.[148] Enn videre har man i Europa heller ikke hatt noen tilsvarende utvikling i retning
                  av oppdelte erstatningsrettsvalg og dépeçage.[149] Samlet sett må man derfor kunne si at den amerikanske rettsvalgsrevolusjonen har
                  hatt begrenset innflytelse i Europa.[150]

         

      

      
         
            Riktignok har enkelte europeiske utviklingstrekk vært omtalt som resultater av amerikansk
                  påvirkning – blant annet etableringen av gunstighetsnormer, inngrepsnormer (internasjonalt
                  preseptoriske regler) og unntak for tvister hvor partene har samme hjemstat. Hvorvidt
                  disse er resultater av amerikansk innflytelse er imidlertid høyst usikkert, siden
                  de også kan forklares ved å vise til europeiske rettskilder av eldre dato enn den
                  amerikanske rettsvalgsrevolusjon.[151]

            En annen sak er at den tradisjonelle læren i Europa også har vært utsatt for press
                  fra andre hold enn den amerikanske rettsvalgsrevolusjon. EU-traktaten har generelt
                  hatt en økende innflytelse på EU-statenes internasjonale privatrett, men til nå har
                  påvirkingen derfra vært begrenset når det kommer til rettsvalget ved deliktserstatning.[152] Ikke desto mindre har de tradisjonelle reglene vært under press fra annen EU-rett,
                  som ikke direkte regulerer inter-nasjonal privatrett. Særlig gjelder det E-handelsdirektivet
                  av 2000, hvor prinsippet om opprinnelsesstedets rett er lagt til grunn.[153] Riktignok følger det av direktivets artikkel 1 fjerde avsnitt at det ikke vedgår
                  internasjonal privatrett, men dette har ikke hindret lobbyvirksomhet for at opprinnelsesstedets
                  rett også skal være avgjørende i internasjonale erstatningssaker – blant annet ved
                  produktansvar og personlighetskrenkelser.[154] Spørsmålet om E-handels-direktivets betydning for internasjonal privatrett ble nylig
                  kommentert av EU-domstolen i de forente sakene C-509/09 eDate Advertising og C-161/10 Martinez.[155] Her konkluderte domstolen med at artikkel 3 i direktivet ikke foreskriver gjennomføring
                  av en særlig rettsvalgs-regel, men at medlemsstatene med forbehold om unntakene bestemmelsen
                  åpner for skal sikre at den som yter en elektronisk tjeneste ikke skal underlegges
                  krav som er strengere enn de som følger av den materielle retten som anvendes i tjenesteyters
                  etableringsstat.[156]

            Hva annen påvirkning enn den fra USA angår, må også 1970-tallets Haagkonvensjoner
                  om henholdsvis trafikkskader og produktansvar nevnes.[157] I begge disse søker man et kompromiss mellom fleksibilitet og forutsigbarhet ved
                  å finne den sterkeste tilknytning gjennom opplisting og gruppering av tilknytningsfaktorer,[158] altså en innfløkt form for faste rettsvalgsregler. Generelt har imidlertid denne
                  metoden med gruppering av sakens tilknytninger fått liten tilslutning i europeiske
                  staters internasjonale erstatningsrett.[159] Det samme kan for øvrig også sies om metodeløsning med presumsjoner som tilnærmingsmåte
                  – altså at man oppstiller en metodeløsning som hovedregel, for så å gi mer forutsigbarhet
                  gjennom å supplere denne med presumsjonsregler. På grunnlag av Romakonvensjonen benyttet Groupe européen de droit international privé (GEDIP) denne tilnærmingsmåten i deres opprinnelige forslag til det som etter hvert
                  har blitt Roma II-forordningen,[160] men denne delen av GEDIPs forslag fikk ikke gjennomslag.

            I likhet med hva som gjelder for den amerikanske rettsvalgsrevolusjon, har altså heller
                  ikke annen påvirkning enn den fra USA fått EU-statene til å bryte med de tradisjonelle
                  utgangspunktene. Både frem til og i Roma II-forordningen er det faste rettsvalgsregler
                  med utgangspunkt i lex loci delicti som har vært dominerende.

         

      

      
         
            Dersom man skal peke på de mest sentrale tendensene i den europeiske utviklingen,
                  er det kodifisering, spesialisering og harmonisering.[161] Fra midten av 1900-tallet har rettsvalget ved deliktserstatning i økende grad blitt
                  kodifisert.[162] Alt i forkant av Roma II-forordningens ikrafttredelse hadde en rekke land lovfestet
                  lex loci delicti-hovedregelen,[163] og med forordningen har denne tendensen blitt enda klarere.[164] På samme tid har det også forekommet en spesialisering i den forstand at man ikke nøyer seg med en generell rettsvalgsregel, men i tillegg
                  oppstiller egne regler for enkelte typer av erstatningssaker.[165] Frem til Roma II-forordningen trådte i kraft var imidlertid trenden til spesialisering
                  ikke like sterk som den til kodifisering, siden noen land bevisst valgte å begrense
                  reguleringen til mer generelle regler.[166]

            Den siste og kanskje mest sentrale tendensen er harmonisering, som har vært motivert av et ønske om uniformitet. Alt i forkant av Roma II-forordningen
                  kom dette målet til uttrykk i de enkelte statenes internasjonale erstatningsrett og
                  gjennom konkrete harmoniseringsforsøk.

         

      

      
         
            Så tidlig som i 1969 forelå et forslag til uniformering av den internasjonale privatrett
                  i Belgia, Nederland og Luxemburg.[167] Etter artikkel 14 var hovedregelen for erstatningsrettsvalget her en variant av lex loci delicti. Samtidig var det inntatt et omfattende unntak for tvister med sterkere tilknytning
                  til en annen stat, som også dekket tvister hvor partene hadde samme hjemlandsrett.[168] Benelux-prosjektet ble imidlertid forlatt til fordel for arbeidet med en europeisk
                  konvensjon om disse spørsmålene. Opprinnelig var nemlig tanken at rettsvalget for
                  deliktserstatning skulle reguleres i det som etter hvert ble Romakonvensjonen av 1980 om rettsvalg i kontraktsforhold. I forslaget til konvensjon
                  fra 1972 var det i artikkel 10 første avsnitt oppstilt en hovedregel om at handlingsstedets
                  rett (lex loci actus) skulle legges til grunn på erstatningsrettens område. I andre og tredje avsnitt
                  fulgte så unntak for henholdsvis sterkere tilknytning og felles hjemlandsrett, og
                  i tillegg var det oppstilt egne rettsvalgsregler for enkelte sakstyper.[169] Under arbeidet med Romakonvensjonen klarte man imidlertid ikke å bli enige om den
                  delen som omhandlet rettsvalg for forpliktelser utenfor kontraktsforhold.[170] En uniform regulering av disse spørsmålene ble derfor først oppnådd i 2007, da man
                  på overtid kom til enighet om det endelige innholdet i Roma II-forordningen.

         

      

      2.3.2	Særlig om Roma II-forordningen

      
         
            Forordning nr. 864/2007 av 11. juli 2007 om rettsvalget for forpliktelser utenfor
                  kontraktsforhold (Roma II-forordningen) fikk anvendelse fra 11. januar 2009[171] og er bindende for samtlige EU-stater med unntak av Danmark.[172] Forordningen har som formål å standardisere reglene på dette området for derigjennom
                  å gi større grad av forutsigbarhet for de involverte. Samtidig er det tatt hensyn
                  til at rettsvalgsreglene skal være balanserte, slik at de ivaretar hensynet til både
                  skadelidte og skadevolder.[173]

            Arbeidet med Roma II-forordningen var en omfattende prosess, hvor avstanden mellom
                  Europakommisjonen og Europaparlamentet lenge var stor.[174] Kommisjonen ønsket en forordning som var sterkt forankret i europeisk tradisjon,
                  i tråd med hovedtrekkene i medlemsstatenes dagjeldende rettsvalgsregler og forenelig
                  med tradisjonell internasjonal-privatrettslig metode. Av denne grunn har Kommisjonens
                  forslag også vært beskrevet som et Restatement om europeiske rettsvalgsregler for
                  internasjonale erstatningssaker.[175]

            Parlamentet ønsket på sin side en forordning med større innslag av amerikansk rett
                  og fremla et forslag som fremstod inspirert både av Andre Restatement og rettsvalgsreglene
                  i Louisiana.[176] Sammenholdt med Kommisjonens opprinnelige forslag la dette opp til mer fleksibilitet
                  på bekostning av forutberegnelighet, og Parlamentet ønsket også å åpne for issue by issue-analyse og dépeçage.[177]

            Til slutt fikk Parlamentets synspunkter bare begrenset innflytelse på den endelige
                  forordningsteksten, som i hovedsak bygger på Kommisjonens opprinnelige forslag.[178] Dermed har EU-statene nå tatt et valg om å holde fast på faste rettsvalgsregler og
                  tradisjonell internasjonal-privatrettslig metode i den internasjonale erstatningsretten,[179] samtidig som de europeiske tendensene med kodifisering, spesialisering og harmonisering
                  er ytterligere styrket.[180]

         

      

      2.4	Utviklingen i norsk internasjonal erstatningsrett

      
         
            Den norske utviklingen skiller seg til dels både fra den amerikanske rettsvalgsrevolusjon
                  og den europeiske rettsvalgsevolusjon. Sammenlignet med EU-statene har norsk internasjonal
                  erstatningsrett verken blitt kodifisert eller spesialisert i samme grad.[181] Hensynet til uniformitet har forsåvidt stått sterkt i norsk doktrine, men sjelden
                  vært eksplisitt fremhevet i høyesterettsrettspraksis.[182] På samme tid synes heller ikke den amerikanske rettsvalgsrevolusjon å ha fått nevneverdig
                  innflytelse i Norge. I det minste har de amerikanske rettsvalgsløsningene fått lite
                  omtale i doktrinen, og i fremstillinger hvor de overhodet nevnes, har de gjerne blitt
                  møtt med kritikk.[183] Høyesterett har på sin side aldri henvist til de amerikanske rettsvalgsløsningene
                  i dommer på erstatningsrettens område, og det fremstår heller ikke sannsynlig at disse
                  har påvirket utfallet av enkeltsaker i særlig grad.[184] De få parallellene til amerikanske løsninger som her kan påpekes, er langt mer nærliggende
                  å forklare som tilfeldigheter.[185]

            I det hele tatt er det andre tendenser enn de i EU og USA som har preget norsk internasjonal
                  erstatningsrett. Først og fremst kjennetegnes denne av en ved-varende rettskildenød.[186] I norsk lov er det ingen generelle rettsvalgsregler for deliktserstatning slik som
                  i Roma II-forordningen,[187] og til forskjell fra USA har vi heller ikke et omfattende rettskildemateriale i form
                  av rettspraksis og juridisk teori. Riktignok har Høyesterett ved flere anledninger
                  tatt stilling til rettsvalgsspørsmål i saker om erstatning utenfor kontraktsforhold,
                  men uten å komme med mange avklaringer.[188] I doktrinen var det på sin side først i 1959 at vi fikk en utførlig fremstilling
                  om rettsvalget ved deliktserstatning,[189] og i det minste frem til årtusenskiftet kan emnet sies å ha fått begrenset oppmerksomhet
                  i litteraturen.[190]

            Et annet særtrekk i norsk internasjonal privatrett er vedvarende usikkerhet knyttet til Irma Mignon-formelens posisjon.[191] Som rettsvalgsløsning kan Irma Mignon-formelen sies å ha forløpere både i norsk og
                  utenlandsk doktrine, og sentral i så måte er både Savignys seteteori og de angloamerikanske
                  teoriene til Dicey og Westlake.[192] Det var likevel først i Rt. 1923 II s. 58 (Irma Mignon-dommen) at formelen kom til
                  uttrykk slik den er kjent i dag,[193] nemlig gjennom formuleringen om at «… et forhold fortrinsvis bør bedømmes efter loven
                  i det land, hvortil det har sin sterkeste tilknytning, eller hvor det nærmest hører
                  hjemme».[194] I ettertid har Høyesterett anvendt Irma Mignon-formelen for å løse rettsvalget i
                  flere saker – hovedsakelig innefor formuerettens område.[195] Samtidig har formelen vært mye diskutert i doktrinen, og meningene har vært delte
                  både om hvilken stilling den har og hvilken stilling den bør ha i norsk internasjonal
                  privatrett.[196]

         

      

      
         
            Knoph omtalte i sin tid Irma Mignon-formelen som selve grunnloven i norsk internasjonal
                  privatrett[197] og ønsket å gi den utstrakt anvendelse. Gjelsvik kan derimot neppe ha vært av samme
                  oppfatning, siden han ikke en gang fant Irma Mignon-dommen verdt å nevne i Millomfolkeleg Privatrett I fra 1936. Samtidig har flere forfattere, og da særlig Egge og Thue, vært svært kritiske
                  til Irma Mignon-formelen.[198] Når dette er sagt, har man stort sett vært enige om at det i tilknytning til en eventuell
                  regeldannelse kan være hensiktsmessig å se på hva som erfaringsmessig og ventelig
                  vil være den sterkeste tilknytning i saker av den aktuelle typen – altså benytte Irma
                  Mignon-formelen som en forløper, eller et steg for tanken, om man vil.[199]

         

      

      
         
            Ettersom meningene om Irma Mignon-formelen har vært delte, var det klargjørende da
                  Høyesterett i Rt. 2009 s. 1537 (Bokhandlerdommen) presiserte at formelen er av subsidiær
                  karakter[200] og bare skal anvendes dersom rettsvalget ikke følger av fastere regler.[201] På samme sted uttalte Høyesterett også at slike fastere rettsvalgsregler nå har utviklet
                  seg på stadig flere rettsområder, og at hovedregelen for rettsvalget ved deliktserstatning
                  er lex loci delicti. Disse utgangspunktene gjentas også i Rt. 2011 s. 531 (Krigsforbryterdommen),[202] som gjaldt rettsvalg ved krav om erstatning for straffbare handlinger begått i Bosnia-Hercegovina.
                  Riktignok ble rettsvalget i denne saken løst etter Irma Mignon-formelen, men først
                  etter en utførlig redegjørelse for hvorfor hovedregelen om lex loci delicti ikke kom til anvendelse i dette tilfellet.[203] Med disse to dommene må det dermed anses avklart at det ikke er Irma Mignon-formelen,
                  men lex loci delicti som er hovedregelen for rettsvalget på erstatningsrettens område.[204] Til tross for denne avklaringen er det imidlertid fortsatt usikkerhet knyttet til
                  hvor langt denne hovedregelen rekker. Irma Mignon-formelens stilling på erstatningsrettens
                  område behandles nærmere i fremstillingens del 3 nedenfor,[205] hvor det også vil foretas en vurdering av Irma Mignon-formelen som løsningsalternativ
                  ved rettsvalget for personlighetskrenkelser.[206]

            Usikkerheten knyttet til Irma Mignon-formelen status som rettsvalgsregel har også
                  en side til et annet sentralt trekk i norsk internasjonal privatrett, nemlig metodepluralisme. Høyesterett har anvendt ulike fremgangsmåter for å avklare rettsvalgsspørsmål, og
                  til dels fremstår variasjonene i metodebruk verken bevisste eller konsekvente. Dertil
                  kommer at det av noen dommer ikke engang fremgår klart hvilken fremgangsmåte som er
                  benyttet.

         

      

      
         
            Variasjoner i den metodiske tilnærming er dokumentert i to doktoravhandlinger av nyere
                  dato.[207] I Løsørepant over landegrenser påviser Konow at rettspraksis er langt fra entydig når det kommer til spørsmål av
                  metodisk karakter i norsk internasjonal privatrett,[208] og at dette særlig er fremtredende i saker hvor rettsvalget har vært usikkert. Videre
                  konkluderer Konow med at Høyesterett hovedsakelig har benyttet seg av tre ulike fremgangsmåter:

            
               	
                  direkte anvendelse av Irma Mignon-formelen

               

               	
                  vurderinger ut fra den norske regelen som ville ha kommet til anvendelse dersom forholdet
                        var rent norsk

               

               	
                  bruk av faste lovvalgsregler[209]

               

            

            Samtidig påviser Frantzen i Arveoppgjør ved internasjonale ekteskap at både metodebruken, argumentasjonen, rettsvalgsløsningene og konklusjonen i norske
                  dommer om internasjonal privatrett tidvis har vært inkonsistent – endatil innefor
                  ett og samme rettsområde.[210] Hans konklusjon er at man i norsk rettspraksis ikke har valgt noe bestemt grunnkonsept
                  eller metodisk tilnærming for norsk internasjonal privatrett samt at denne metodiske
                  usikkerheten leder til at domstolene på mange måter gir seg selv et friere spillerom
                  her enn på andre rettsområder.[211] Gjennomgangen til Frantzen viser også at Irma Mignon-formelen, til tross for sin
                  innflytelse, har vært uten presedensvirkning. Slik den har blitt praktisert, fremstår
                  dermed ikke Irma Mignon-formelen som en enhetlig metode, men snarere som en samlebetegnelse
                  på flere ulike metoder eller fremgangsmåter.[212]

         

      

      
         
            Den generelle tendensen i norsk internasjonal privatrett med varierende metodisk tilnærming
                  har også vært tydelig på erstatningsrettens område. Norsk rettspraksis om dette behandles
                  nærmere i kapittel 7 nedenfor, men alt her kan noen eksempler på metodiske variasjoner nevnes. For det
                  første skiller fire av høyesterettsdommene om erstatning i internasjonale forhold
                  seg ut ved at norsk rett bare har blitt anvendt uten videre, altså uten at rettsvalgsspørsmålet
                  engang nevnes.[213] Dette etterlater naturlig nok tvil om hvordan Høyesterett gikk frem for å avklare
                  rettsvalget, dersom de overhodet så problemstillingen. Samtidig er det slik at Høyesterett
                  ikke alltid har foretatt noen eksplisitt kategorisering av saksforholdene hvor de
                  har drøftet rettsvalgsspørsmål – selv ikke i tilfeller hvor det har vært tvilsomt
                  om det aktuelle kravet gjaldt erstatning i eller utenfor kontraktsforhold.[214]

            Det at Høyesterett ikke har vært konsekvente i sin metodebruk, kan tale for at man
                  bør tillegge høyesterettspraksis mindre vekt her enn på andre rettsområder.[215] I det minste bør man være svært varsomme med å utlede generelle retts-setninger av
                  enkeltuttalelser i dommer.[216] Når dette er sagt, gir Rt. 2009 s. 1537 (Bokhandlerdommen) og Rt. 2011 s. 531 (Krigsforbryterdommen)
                  grunnlag for håp om at det vil bli en mer konsekvent metodisk tilnærming til norsk
                  internasjonal erstatningsrett fremover.[217] I Bokhandlerdommen foretar Høyesterett innledningsvis en kategorisering av saksforholdet,
                  noe som er i tråd med tradisjonell internasjonal-privatrettslig metode.[218] Det fremholdes også at hensynet til retts-enhet taler for å vektlegge Roma II-forordningen
                  der hvor vi ikke har avvikende lovregulering i Norge.[219] Ordre public-forbeholdet behandles dessuten for seg, fremfor å blandes inn i selve rettsvalgsvurderingen.[220] Samtidig tas det avstand fra den resultatorienterte fremgangsmåten som ble lagt til
                  grunn i Rt. 2002 s. 180, og i likhet med det som har vært vanlig i Europa, fremholdes
                  det at man må skille mellom alminnelige rettsvalgsregler og inngrepsregler.[221] Hva så Krigsforbryterdommen angår, foretar Høyesterett også her en kategorisering
                  av saksforholdet innledningsvis. På samme måte som i Bokhandlerdommen legges det dessuten
                  til grunn at ordre public-forbeholdet må behandles for seg og ikke som en del av selve rettsvalget.[222] Etter dette kan Bokhandlerdommen og Krigsforbryterdommen i det hele tatt sies å være
                  et steg i retning av tradisjonell internasjonal privatrettslig metode, noe som også
                  har gode grunner for seg,[223] men det gjenstår å se om dette vil følges opp i fremtidig rettspraksis.

         

      

      2.5	Årsakene til forskjellene

      
         
            Det er trolig flere grunner til at utviklingen i USA, Norge, og resten av Europa har
                  vært forskjellig. En av grunnene til at USA fikk en revolusjon, mens utviklingen i
                  Europa forble mer moderat, er trolig deres noe ulike utgangspunkt. Til tross for likhetene når det kommer til rettsvalgsreglenes form og internasjonal-privatrettslig
                  metode, var rettsvalgsreglene i USA som nevnt mer absolutte enn de i Europa. Det i
                  seg selv var trolig en medvirkende årsak til den voldsomme kritikken av den tradisjonelle
                  læren i USAog til den brå overgangen til den andre motpolen med stor fleksibilitet.[224]

            En annen grunn er trolig systemforskjeller.[225] I Europa er det en tradisjon for mer detaljregulering enn i angloamerikansk rett,[226] og europeiske dommere er godt vant til å tolke og anvende konkrete lovregler. I USA
                  har derimot analyse av interesser og sak for sak håndtering av rettsspørsmål en lang
                  historie, slik at faste rettsvalgsregler kan fremstå som fremmedelementer. Currie
                  har beskrevet dette slik:

         

      

      
         
            «The distinctive virtue of the common-law system is that it also proceeds on an ad hoc basis. I am proud to associate myself with the common-law tradition. We have too
                  long supposed that conflict-of-laws problems can be solved in accordance with a code,
                  transplanted from the continent of Europe, which takes no account of the policies
                  involved in statutes and rules, nor even of the content of the laws that are competing
                  for recognition. It is time to return to methods that are indigenous to our legal
                  system, and that our judges and lawyers are fully competent to utilize by reason of
                  their training and experience.»[227]

         

      

      
         
            Dertil kommer at det i amerikanske jurisdiksjoner er en utstrakt bruk av jury i erstatningssaker,
                  på samme tid som vilkårene for erstatning ofte er vage. Det gjør at utfallet av erstatningssaker gjerne i alle tilfeller er vanskelig å forutse, uavhengig av om saken er grenseoverskridende eller ikke. På denne bakgrunn fremstår
                  gjerne ikke argumentet om at rettsvalgsløsningen bør ivareta hensynet til forutsigbarhet
                  like vektig som i Europa.[228]

            Samtidig har trolig forskjeller i hvilke typer saker som anlegges, virket inn på utviklingen. Det klare flertallet av de grenseoverskridende sakene
                  i USA har bare tilknytning til to eller flere av landets mange jurisdiksjoner, slik
                  at rettsvalgsløsningene gjerne primært utvikles med denne sakstypen for øyet.[229] I Europa er normalen derimot at grenseoverskridende saker involverer to eller flere
                  ulike land, og da passer ikke nødvendigvis de amerikanske teoriene like godt.[230] Dette illustreres også av at de moderne amerikanske rettsvalgsløsningene erfaringsmessig
                  praktiseres forskjellig i henholdsvis interne konflikter og konflikter som involverer
                  andre land. Blant annet gjelder det interesseanalyse, hvor domstolene i sistnevnte
                  type saker gjerne begrenser seg til å se på de antatte overordnede formålene til den
                  fremmede retten, samt sakens faktiske tilknytninger.[231]

            Til dels kan også ulike jurisdiksjonsregler være et poeng.[232] Europeiske land har nå vide jurisdiksjonsregler for erstatningssaker, samt i vid
                  utstrekning forpliktet seg til å anerkjenne og fullbyrde hverandres dommer. Det kan
                  åpne for forum shopping, og desto viktigere blir da rettsvalgsløsninger som er egnet til å gi uniformitet.
                  Innad i USA er frykten for slike taktiske valg av verneting mindre på grunn av forum non conveniens-doktrinen, som gjør det mulig for en domstol å stanse behandlingen av en sak der
                  hvor en domstol i en annen stat fremstår mer kompetent til å behandle den aktuelle
                  tvisten.[233]

            Endelig kan det også tenkes at det enorme rettskildematerialet i USA, både hva rettspraksis og juridisk teori angår, har fremstått overveldende og uhåndterlig
                  i Europa – på samme tid som den amerikanske rettsvalgsrevolusjonens tempo og radikale endringer har virket avskrekkende.[234]

            Hva så utviklingen i norsk internasjonal erstatningsrett angår, er det flere årsaker
                  til at denne skiller seg fra både den amerikanske rettsvalgsrevolusjon og den europeiske
                  rettsvalgsevolusjon. En opplagt grunn er at internasjonal privatrett aldri har hatt
                  særlig prioritet hos den norske lovgiveren – fra tidlig på 1900-tallet da Stortinget
                  to ganger utsatte å behandle hvorvidt vi skulle gå over fra domisilprinsippet til
                  nasjonalitetsprinsippet,[235] og til nyere tid hvor arbeidet med lov-festede rettsvalgsregler på formuerettens
                  område flere ganger har blitt utsatt.[236] Fortsatt står vi uten slike regler, og det til tross for at EU i mellomtiden har
                  kodifisert de vesentligste delene av den internasjonale formueretten.[237] Sakstilfanget i Norge har også vært langt mindre enn i USA, slik at løsninger heller
                  ikke har blitt utviklet i rettspraksis i samme grad. Ved rettsvalget på erstatningsrettens
                  område har dessuten Høyesterett ofte hatt svært få rettskilder å støtte seg til, noe
                  som trolig også har vært medvirkende til deres hittil inkonsekvente metodiske tilnærming.

         

      

   
      Kapittel 3

      Internett

      3.1	Introduksjon

      
         
            Mens tradisjonelle massemedier som TV og radio ikke krever noen nærmere introduksjon,
                  er Internett noe man gjerne har mindre kjennskap til. Ettersom forkunnskaper om Internett
                  er en forutsetning for å følge fremstillingens del 2–4 nedenfor, skal det i kapittelet her redegjøres for hva Internett er, hvordan det
                  er bygget opp, personlighetskrenkelser på Internett og hvilken betydning Internett
                  har i rettsvalgssammenheng.

         

      

      3.2	Generelt om Internett

      
         
            «Internett» er både en standard for sammenkobling av ulike datanettverk og navnet
                  på den verdensomspennende infrastrukturen av sammenkoblede datanett som baserer seg
                  på bruk av denne standarden.[1] I dagligtalen er det vanlig å benytte Internett synonymt med World Wide Web,[2] som også kalles www, web, vev og verdensvev. Noe forenklet er web det man kan lese/se med en vanlig nettleser, slik som Internet Explorer.[3] Ettersom web bare er én av flere tjenester tilgjengelig gjennom Internett, er det
                  imidlertid ikke helt treffende å bruke «Internett» og «web» synonymt. Mest kjent blant
                  tjenestene som benyttes til informasjonsformidling på Internett, er trolig web og
                  e-post, men mange benytter seg også av andre tjenester, som eksempelvis nyhetsgrupper,
                  fildeling og hurtigmeldinger. Utad er ikke skillet mellom de ulike tjenestene alltid
                  like synlig,[4] men det varierer fra tjeneste til tjeneste hvordan informasjonsflyten rent teknisk
                  arter seg.

            Meningene er delte om hvilket tidspunkt man skal knytte opprinnelsen av Internett
                  til,[5] men det er på det rene at grenseoverskridende kommunikasjon gjennom dette mediet
                  har forekommet siden 1969. Da ble datamaskiner i flere amerikanske delstater koblet
                  sammen gjennom ARPANET – forløperen til dagens Internett. Norge ble for øvrig tilkoblet
                  ARPANET alt i 1973, som første land utenom USA. Det gikk likevel mange år før folk
                  flest fikk et forhold til Internett. Først fra 1990-tallet og utover opplevde Internett
                  en eksplosiv vekst, både i innhold og i antall brukere. Så sent som i desember 1995
                  hadde Internett bare rundt 16 millioner brukere, men i desember 2000 var tallet steget
                  til 361 millioner.[6] Per juni 2012 hadde Internett rundt 2,4 milliarder brukere, noe som utgjør om lag
                  34 prosent av verdens befolkning.

         

      

      
         
            Rindos v. Hardwick fra Australia i 1994 er et eksempel på at grenseoverskridende personlighetskrenkelser
                  på Internett relativt tidlig også nådde domstolene. Rindos, antropolog og vitenskapelig
                  ansatt ved University of Western Australia, vant her frem med sitt ærekrenkelsessøksmål
                  mot kollegaen Hardwick for kommentarene han hadde publisert på en nettbasert oppslagstavle
                  for antropologer. De omtvistede ytringene bestod i anklager om pedofili og uriktige
                  påstander om hvordan Rindos hadde bygget sin akademiske karriere. Selv om internasjonal-privatrettslige
                  problemstillinger her ikke synes problematisert, var krenkelsen opplagt grenseoverskridende.
                  Ifølge dommen hadde oppslagstavlen en stor internasjonal leseskare, hovedsaklig bestående
                  av personer som i ulike deler av verden jobbet med eller studerte antropologi. Som
                  internasjonalt kjent forsker led Rindos dermed skade også utenfor Australia – og ikke
                  minst i hans fødeland USA, hvor han tok sin doktorgrad og jobbet frem til han flyttet
                  til Australia.

         

      

      3.3	Om hvordan Internett er bygget opp

      
         
            Internett er bygget opp som et verdensomspennende nettverk av datanett og åpner for
                  kommunikasjon mellom brukere som er koblet til ett av de mange tusen individuelle
                  datanettene Internett består av.[7] De enkelte datanettene varierer i størrelse, og det varierer også hvordan disse er
                  bygget opp. Foruten kabler og andre inn-retninger til å knytte det hele sammen, består
                  Internetts infrastruktur i hovedsak av tjenere eller servere som kan lagre data, samt routere og switcher som kan motta og videresende data. Selv om det finnes organisasjoner med ansvar for
                  å koordinere og standardisere dataflyten på Internett, har Internett som sådan ingen
                  eier. De ulike datanettene som Internett består av, eies, finansieres og drives hver
                  for seg. Sett sammen med at de enkelte nettverkene gjerne også strekker seg over en
                  rekke ulike jurisdiksjoner, fører det til at informasjonsflyten på Internett ikke
                  er enkel å kontrollere.[8] For øvrig kan det også være vanskelig å identifisere den enkelte internettbruker.[9]

            Hva nærmere om selve informasjonsflyten på Internett angår, varierer det til dels
                  fra tjeneste til tjeneste hvordan denne foregår. Et fellestrekk er imidlertid at all
                  datautveksling på Internett skjer ved at informasjonen som skal formidles, deles opp
                  i datapakker. Selv en enkelt e-post som skal sendes, eller en nyhetsartikkel som skal
                  publiseres, vil bli inndelt i en rekke mindre pakker. Disse pakkene sendes så separat
                  over nettet og kan ta ulike ruter frem til målet hvor de settes sammen igjen. Dermed
                  vil informasjon som formidles via Internett, typisk være innom en rekke ulike datanettverk
                  på sin ferd.

            En mer inngående behandling av informasjonsflyten hos ulike tjenester på Internett
                  vil her føre for langt, men til illustrasjon skal det kort redegjøres for hvordan
                  denne foregår på web. Når man besøker et nettsted, skjer det ved at nettleseren man
                  bruker, kobler seg opp mot webserveren(e) hvor det aktuelle nett-stedet befinner seg.
                  Motsatt vil den som ønsker å publisere noe på web, måtte laste opp informasjonen til
                  en webserver. Flere velger dessuten å speile nettstedene sine slik at de blir tilgjengelige
                  fra flere webservere samtidig. Slik speiling kan være fordelaktig av flere grunner,
                  blant annet for å sikre brukerne tilgang til nettstedet selv om en webserver skulle
                  være ute av drift. Det er heller ikke uvanlig at ett og samme nettsted er tilgjengelig
                  fra webservere plassert i flere ulike jurisdiksjoner.

            Avslutningsvis må det også nevnes at de som formidler ytringer på Internett, i en
                  viss grad vil kunne begrense tilgangen til brukere i bestemte jurisdiksjoner. Til
                  slik territoriell avgrensning på Internett kan ulike fremgangsmåter benyttes, men
                  disse er gjerne ikke hundre prosent sikre.[10]

         

      

      3.4	Personlighetskrenkelser på Internett

      3.4.1	Personlighetskrenkelser på web

      
         
            Det er vanlig å kategorisere nettsteder i ulike websjangre.[11] Noen av disse har store likheter med de tradisjonelle massemediene, mens andre representerer
                  noe helt nytt i vår mediehverdag. Når det kommer til mulighetene for personlighetskrenkelser
                  på web, er et naturlig startpunkt nettaviser og nettmagasiner. I dag har samtlige av de store norske avisene en nettutgave, og det samme har mange
                  norske magasiner. Flere aviser og magasiner publiseres dessuten utelukkende på web,
                  slik som Nettavisen. Nettaviser og nettmagasiner har mye til felles med sine trykte forgjengere, men
                  på samme tid er det også en del som skiller disse. En sentral forskjell er tilgjengelighet
                  og geografisk spredning. Mens trykte aviser og magasiner er avhengige av tradisjonelle
                  distribusjonskanaler, vil nettaviser og nettmagasiner typisk være tilgjengelige for
                  alle som har tilgang til Internett. En annen forskjell er at andelen utenlandske lesere
                  gjerne er høyere hos nettmediene enn hos trykte medier. For eksempel utgjør utenlandssalget
                  til den britiske papiravisen The Guardian bare en brøkdel av avisens totalsalg, mens nettutgaven har langt flere utenlandske
                  enn britiske lesere.[12] Den kjente Gutnick-dommen avsagt av Australias høyesterett i 2002 gjaldt til dels publisering i et nettmagasin.[13] Med dagens utvikling, hvor det etableres stadig flere nettaviser og nettmagasiner
                  og disse får stadig flere lesere, kan man trolig vente et økende antall av grenseoverskridende
                  personlighetskrenkelser som involverer disse websjangrene.

            Mye av det som er sagt om nettaviser og nettmagasiner, gjelder tilsvarende for web-TV og nettradio. Flere og flere radio- og TV-kanaler velger å tilby hele eller deler av sitt programtilbud
                  på web, og dertil kommer egne radio- og TV-kanaler som utelukkende distribueres på
                  denne måten. Selv om radio- og TV-stasjoner også tidligere har kunnet nå et bredt
                  publikum, særlig ved distribusjon via satellitt, er Internett dermed med på å øke
                  mulighetene for distribusjon av radio og TV ytterligere.

            En annen sentral websjanger er blogg, som er en forkortelse for weblogg. Den typiske bloggen er en nettdagbok hvor forfatteren skriver om alt fra nyhetssaker
                  til hva som skjer på privatfronten, men sjangeren er på ingen måte ensartet. Det som
                  først og fremst skiller blogg fra andre websjangre, er formatet, og ett av sær-trekkene
                  er at en blogg vanligvis består av flere innlegg sortert kronologisk med det nyeste
                  innlegget øverst. Både i og utenfor Norge er det blogger med lesertall som bare de
                  største nettavisene og nettmagasinene kan konkurrere med.[14] Ved siden av de mest populære bloggene er dessuten også mindre blogger med på å øke
                  aktualiteten av personlighetskrenkelser på Internett – ikke minst grunnet det store
                  antallet slike nettsteder på web.[15]

            Ved siden av blogg er det gjerne websjangeren sosiale nettverk, eller social networking websites, som får den gjennomsnittlige nettbrukeren til selv å opprette en egen publiseringskanal
                  på web. Det karakteristiske for sosiale nettverk er at man oppretter en egen profil,
                  for så å kommunisere med andre medlemmer av det aktuelle nettverket. Blant eksemplene
                  på nettsteder av denne typen er Facebook og MySpace, og at disse benyttes til publisering av personlighetskrenkelser, er ikke uvanlig.[16]

            Den siste websjangeren som skal trekkes frem i denne sammenhengen, er wikier, som er en form for nettleksikon. Til forskjell fra tradisjonelle leksikon kjenne-tegnes
                  wikier ved at brukerne ikke bare kan lese innholdet, men også endre det. Den mest
                  brukte wikien er Wikipedia.org, hvor publisering av personlighetskrenkelser har forekommet ved flere anledninger.[17] Avslutningsvis må det for øvrig nevnes at også andre websjangre eksisterer – mulighetene
                  for formidling av ytringer på web fremstår i det hele tatt som enorme.

         

      

      3.4.2	Personlighetskrenkelser via andre internettjenester

      
         
            Grenseoverskridende personlighetskrenkelser kan også forekomme via andre internettjenester
                  enn web, og de mest aktuelle tjenestene i så måte er henholdsvis e-post, nyhetsgrupper
                  og fildeling. E-post har mange likhetstrekk med tradisjonell post, men kostnadene er lavere, masseutsendelse
                  enklere og postgangen langt raskere. Til sammenligning fremstår derfor grenseoverskridende
                  personlighetskrenkelser via e-post langt mer praktisk.

            Nyhetsgrupper behøver på sin side ikke å ha noe med nyheter å gjøre. Strengt tatt ville betegnelsen «diskusjonsforum» eller «elektronisk oppslagstavle»
                  vært mer beskrivende for denne tjenesten. Til forskjell fra e-post, som sendes til
                  bestemte mottakere, blir innlegg i nyhetsgrupper tilgjengelige for samtlige brukere
                  av den aktuelle gruppen verden over. Selv om nyhetsgrupper er en eldre internettjeneste
                  enn web, er det i dag slik at en stadig større del av den samlede diskusjonen på Internett
                  i stedet skjer på web – blant annet i webbaserte diskusjonsfora og i kommentarfeltene
                  til nettaviser. Til tross for dette er personlighetskrenkelser i nyhetsgrupper fortsatt
                  et aktuelt tema.[18]

            Hva så fildeling angår, er dette en tjeneste som muliggjør effektiv utveksling av datafiler. Fildelingsnettverk
                  kjennetegnes ved at de gjerne gjør bruk av en desentralisert modell for informasjonsutveksling,
                  hvor det ikke er noen maskiner som er mer sentrale enn andre. I rettslig sammenheng
                  har fildeling fått mest oppmerksomhet i forbindelse med distribusjon av rettighetsbeskyttet
                  materiale, men også dette er en tjeneste hvor personlighetskrenkelser forekommer.
                  Blant annet har flere personer opplevd å få private hjemmevideoer distribuert via
                  fildelingsnettverk.

         

      

      3.5	Internetts betydning i rettsvalgssammenheng

      
         
            I lys av gjennomgangen ovenfor kan det ikke være tvil om at Internett har økt mulighetene
                  for å formidle ytringer på tvers av landegrenser betraktelig,[19] noe som også innebærer at rettsvalget ved krav om erstatning for personlighetskrenkelser
                  er et tema som har fått økt aktualitet. Av særlig betydning i så måte er Internetts
                  geografiske utbredelse, som gjør det mulig å nå et langt større publikum enn tidligere. Samtidig er Internett mer tilgjengelig enn tradisjonelle medier, hvor mulighetene for å slippe til gjerne er begrenset.
                  På Internett kan nær sagt hvem som helst formidle ytringer til enhver tid, og det til langt lavere kostnader enn i tradisjonelle medier.[20] En annen forskjell av betydning er dessuten at det på Internett ikke er noen  «portvokter».[21] Ved publisering i tradisjonelle massemedier vil man typisk være avhengig av at noen
                  godkjenner de ytringene som man ønsker å formidle, og såfremt disse anses for å være
                  krenkende, risikerer man sensur. For den alminnelige internettbruker er utgangspunktet
                  derimot det motsatte.

         

      

      
         
            Et illustrerende eksempel i denne sammenhengen er journalisten Drudge og nettstedet
                  hans Drudge Report, som i 1998 ble verdensberømte etter å ha avslørt Bill Clintons affære med Monica
                  Lewinsky. På dette tidspunktet satt angivelig magasinet Newsweek på saken uten å trykke den, og til tross for offentliggjøringen til Drudge gikk det
                  flere dager før amerikanske papiraviser kommenterte saken.[22]

         

      

      
         
            Det er for øvrig også andre faktorer enn Internetts geografiske utbredelse og vide
                  publiseringstilgang som har vært med på å øke mulighetene for grenseoverskridende
                  personlighetskrenkelser. Blant disse er mediets umiddelbarhet og tidløshet. Informasjon som publiseres på web, blir tilgjengelig nærmest øyeblikkelig, e-poster
                  leveres normalt i løpet av sekunder og de andre internettjenestene kjennetegnes også
                  av samme hastighet. For øvrig bidrar søkemotorer, hypertekst og andre hjelpe-midler
                  til at ytringer på Internett gjerne er enkle å finne, samtidig som disse typisk har
                  lengre levetid enn ytringer i tradisjonelle medier. Til forskjell fra TV og papiraviser forblir
                  ytringer som publiseres på web, bredt tilgjengelige inntil de slettes, og selv om
                  så skulle skje, vil ytringene noen ganger kunne fremskaffes ved hjelp av særskilte
                  søkeverktøy for historiske versjoner av nettsteder.[23] Avslutningsvis må det også nevnes at Internett er mindre språkavhengig enn tradisjonelle masse-medier, noe som skyldes nettbaserte oversettelsesverktøy.
                  Disse har blitt stadig bedre og kan nå oversette ord, setninger og endatil hele nettsider
                  mellom en rekke ulike språk.

            Tatt i betraktning at Internett har økt mulighetene for å formidle ytringer på tvers
                  av landegrenser betraktelig, og dermed også aktualiteten av rettsvalget i erstatningssaker
                  om personlighetskrenkelser, kan man spørre seg om det er behov for å særregulere Internett.
                  Enkelte har endatil problematisert om Internett kan og bør reguleres på nasjonalt
                  nivå. Med utgangspunkt i hvordan Internett er bygget opp, oppstod det på 1990-tallet
                  en diskusjon om dette, særlig i amerikansk doktrine.[24] Sentrale forfattere i denne sammenhengen var på den ene siden Post og Johnson, som
                  med henvisning til Internetts uavhengighet av statsterritoriet fremholdt at nasjonal
                  rett ikke egner seg for å regulere Internett,[25] og på andre siden Goldsmith, som argumenterte for det motsatte.[26] I tilknytning til denne diskusjonen ble det også foreslått flere alternativer til
                  å regulere Internett ved hjelp av nasjonale rettsregler. Bruk av nasjonal rett forutsetter
                  at man må operere med landegrenser på Internett, mens disse alternativene har det
                  til felles at de i stedet innebærer å trekke grenser rundt Internett – altså behandle
                  Internett for seg, eller som et eget territorium, om man vil. Enkelte av de foreslåtte
                  alternativene hadde kanskje noe for seg så lenge Internett hadde få brukere og i liten
                  grad overlappet med andre massemedier, men i dag fremstår ingen av disse som realistiske.

         

      

      
         
            Et av forslagene som fikk mye oppmerksomhet, var å etablere Internett som en no law zone.[27] Tilhengerne av dette alternativet synes enten å være av den oppfatning at nettet
                  best kan regulere seg selv, eller så anser de ikke-regulering for å være eneste utvei
                  siden Internett vanskelig lar seg regulere. Det kan reises innvendinger mot begge
                  disse argumentene, og samtidig er det også mer grunnleggende årsaker til at ikke-regulering
                  av personlighetskrenkelser er uaktuelt. For Norge og mange andre staters vedkommende
                  holder det her å vise til at en slik løsning ikke vil gi et tilstrekkelig vern mot
                  krenkelser av Den europeiske menneskerettighetskonvensjon artikkel 8 om retten til
                  respekt for privatliv og familieliv.

         

      

      
         
            Dersom Internett ikke skal følge nasjonale regler, må en forutsetning altså være at
                  mediet ikke overlates til selvregulering. Blant forslagene til alternativ regulering
                  som har vært fremsatt, er det å anerkjenne Internett som en egen jurisdiksjon, for
                  så å underlegge Internett en egen voldgiftsdomstol eller internettdomstol.[28] En annen mulighet er å etablere en global konvensjon med regler for Internett.[29] Uavhengig av om man anser disse alternativene for å være hensiktsmessige eller ikke,
                  har de uansett det til felles at de ikke fremstår gjennomførbare i overskuelig fremtid.[30]

            Diskusjonen om hvorvidt Internett kan og bør reguleres på nasjonalt nivå, har avtatt
                  etter årtusenskiftet, noe som ikke er overraskende. Internett er tross alt ikke så
                  løsrevet fra statsterritoriet som enkelte vil ha det til.[31] Ved personlighets-krenkelser på Internett vil både den som ytrer seg og den som krenkes
                  befinne seg i konkrete jurisdiksjoner – akkurat som ved krenkelser i tradisjonelle
                  masse-medier. Samtidig har tiden vist at Internett lar seg regulere på nasjonalt nivå,
                  på samme måte som andre grenseoverskridende medier.[32]

            Selv om Internett må reguleres ved hjelp av nasjonale regler, er det likevel ikke
                  gitt at rettsvalget for personlighetskrenkelser på Internett bør følge de samme reglene
                  som rettsvalget for krenkelser i andre medier.[33] På erstatningsrettens område har statsterritoriet tradisjonelt stått sentralt i rettsvalgssammenheng,[34] og territoriale tilknytningsfaktorer kan gi særlige utfordringer ved krenkelser på
                  Internett. Eksempelvis vil antallet skadevirkningsstater her lett være flere enn ved
                  krenkelser i tradisjonelle medier,[35] og handlingsstedet kan også være vanskeligere å fastslå.[36] Når dette er sagt, er det likevel en rekke argumenter som taler for at erstatningssaker
                  om personlighetskrenkelser på Internett bør løses på samme måte som krenkelser i andre
                  medier. Blant annet kan man spørre seg hvordan en særregel for Internett-krenkelser
                  eventuelt skulle utformes. Riktignok er det her andre tilknytningsfaktorer enn ellers
                  som kan benyttes, men ved å la disse være avgjørende vil man gjerne skape flere problemer
                  enn man løser. Eksempelvis kan det ved første øyekast fremstå rettsteknisk fordelaktig
                  å la den aktuelle webserverens plassering være avgjørende for rettsvalget ved krenkelser på web, men
                  som gjennomgått ovenfor kan nettsteder være tilgjengelige fra webservere i ulike jurisdiksjoner
                  samtidig.[37] En annen innvending er også at man med en egen rettsvalgsregel for nettkrenkelser
                  nødvendigvis vil måtte sondre mellom hva som er på og utenfor Internett. Nå som Internett
                  integreres mer og mer i folks hverdag, og i stigende grad overlapper andre massemedier,
                  kan en slik sondring i seg selv være en utfordring. For det første vil det tidvis
                  være vanskelig å fastslå om noe er en Internett-krenkelse eller ikke,[38] og for det andre forekommer det at ytringer distribueres både via Internett og andre
                  massemedier samtidig.[39] Etter dette er forskjellsbehandling av Internett noe som vanskelig kan begrunnes – snarere tvert
                  imot taler gode grunner for at rettsvalget for erstatningssaker om personlighetskrenkelser
                  bør følge en teknologinøytral rettsvalgsregel.[40]

         

      

   
      Del 2

      Rettsvalgsspørsmålet i perspektiv

   
      Kapittel 4

      Erstatning for personlighetskrenkelser etter norsk og utenlandsk rett

      4.1	Introduksjon

      
         
            Kunnskap om tilgrensende emner er en forutsetning om man skal forstå konsekvensene
                  av og kunne vurdere ulike rettsvalgsløsninger for erstatningssaker om personlighetskrenkelser.
                  Av særlig interesse i så måte er de interne materielle reglene om erstatning for slike
                  krenkelser. Temaet i dette kapittelet er disse reglene og deres betydning i rettsvalgssammenheng.
                  Innenfor rammene for denne fremstillingen er det bare rom for å gi en oversikt over
                  enkelte staters regler og forskjellene mellom disse,[1] noe som er tilstrekkelig for å illustrere hvilken betydning den interne materielle
                  retten har i rettsvalgssammenheng. På denne bakgrunn vil det i fortsettelsen først
                  ses nærmere på forskjellene i de norske, amerikanske, tyske og japanske reglene om
                  erstatning for personlighetskrenkelser før betydningen av forskjellene deretter kommenteres.
                  For å sikre bredde i gjennomgangen av hvilke forskjeller som foreligger, er utvalget
                  gjort med tanke på at både angloamerikansk rett, kontinentaleuropeisk rett og retten
                  i en stat som ikke tilhører noen av disse rettsfamiliene, skal være representert.
                  USA og Tyskland er da naturlige valg, blant annet ut fra hvilken plass rettsvalgsløsningene
                  i disse statene har i fremstillingens del 3. I tillegg er forskjellene mellom disse landene store når det kommer til avveiningen
                  av henholdsvis ytringsfrihets- og personvernhensyn.[2] Japansk rett er på sin side valgt ettersom Japan både har hentet inspirasjon fra
                  kontinental-europeisk og angloamerikansk rett, samtidig som landets regler er godt
                  egnet til å illustrere flere av problemstillingene som behandles senere i fremstillingen.[3]

         

      

      4.2	Norge

      4.2.1	Generelt

      
         
            Den gjeldende § 3-6 i skadeserstatningsloven hjemler erstatning for ærekrenkelser
                  og krenkelser av privatlivets fred.[4] Bestemmelsen er knyttet til den strafferettslige reguleringen av slike krenkelser
                  – nærmere bestemt straffeloven kapittel 23 §§ 246-254 om ærekrenkelser og § 390 om krenkelser av privatlives fred.[5] Straffe-ansvaret for ærekrenkelser vil imidlertid opphøre når den nye straffeloven
                  av 2005 trer i kraft. På bakgrunn av dette er det også vedtatt endringer i skades-erstatningsloven
                  som skal tre i kraft samtidig med den nye straffeloven. Med disse endringene vil erstatningshjemmelen
                  for ærekrenkelser videreføres i en egen bestemmelse, § 3-6a, mens dagens § 3-6 skal
                  omformuleres til utelukkende å omfatte krenkelser av privatlivets fred. Felles for
                  begge bestemmelsene er at de må tolkes og anvendes på bakgrunn av ytringsfrihetsvernet etter Grunnloven § 100 og Den europeiske menneskerettighetskonvensjon (EMK) artikkel 10 samt det ulovfestede personvernet og
                  vernet av privatlivet etter EMK artikkel 8.[6] I fortsettelsen vil hovedfokuset være på hvordan reglene om erstatning for personlighetskrenkelser
                  blir når de vedtatte endringene i skadeserstatningsloven trer i kraft.

         

      

      4.2.2	Betingelser for erstatning

      4.2.2.1	Ærekrenkelser

      
         
            Den nye skadeserstatningsloven § 3-6a om erstatning for ærekrenkelser vil lyde som følger:

         

      

      
         
            «Den som uaktsomt har satt frem en ytring som er egnet til å krenke en annens ærefølelse
                  eller omdømme, skal yte erstatning for den lidte skade og slik erstatning for tap
                  i fremtidig erverv som retten ut fra den utviste skyld og forholdene ellers finner
                  rimelig. Han kan også pålegges å betale slik erstatning (oppreisning) for skade av
                  ikke-økonomisk art som retten finner rimelig. Dersom den krenkede døde mindre enn
                  15 år før krenkelsen etter første ledd fant sted, kan krav om oppreisning settes frem
                  av hans nærmeste.

            En ærekrenkende ytring medfører ikke ansvar etter første ledd dersom den anses berettiget
                  etter en avveining av de hensyn som begrunner ytringsfrihet. Ved denne vurderingen
                  skal det særlig legges vekt på om ytringen hviler på et fyldestgjørende faktisk grunnlag,
                  på ytringens grad av krenkelse, og om hensynet til den krenkede er tilfredsstillende
                  ivaretatt ved for eksempel adgang til imøtegåelse, om allmenne interesser eller andre
                  gode grunner tilsa at den ble satt frem, og om ytreren har vært i aktsom god tro med
                  hensyn til de momenter som kan gjøre ytringen berettiget.

            Reglene i § 3-6 annet og tredje ledd gjelder tilsvarende.»

         

      

      
         
            Bestemmelsen viderefører de delene av dagens § 3-6 som gjelder ærekrenkelser, og er
                  ikke ment å endre rettstilstanden.[7] Ifølge forarbeidene er formålet med de foretatte omformuleringene å gi rettsanvenderen
                  bedre veiledning enn det dagens bestemmelse gjør, noe man særlig har funnet behov
                  for på bakgrunn av den innflytelsen EMK og praksis fra Den europeiske menneskerettighetsdomstol
                  (EMD) har hatt på området.[8]

            Etter første avsnitt er det tilstrekkelig for erstatningsansvar at den aktuelle ytringen
                  er egnet til å krenke en annens ærefølelse eller omdømme – det må ikke bevises at
                  en slik krenkelse faktisk har funnet sted. Skyldkravet er uaktsomhet og knytter seg
                  både til fremsettelsen av ytringen og til spørsmålet om ytringen er ærekrenkende.[9] Siste setning i første avsnitt er ny og oppstiller et postmortalt vern mot ærekrenkelser.

            Andre avsnitt begrenser erstatningsansvaret. Den endelige formuleringen av andre avsnitt
                  skiller seg noe fra den som var foreslått i Ot.prp. nr. 22 (2008–2009), men synes
                  innholdsmessig å dekke det samme.[10] Tanken har vært å ta høyde for de sentrale vurderingstemaene som EMD og Høyesterett
                  har lagt til grunn,[11] og følgelig vil tidligere praksis fra EMD og Høyesterett stå sentralt ved tolkningen
                  av andre avsnitt. I tredje avsnitt er det så inntatt en henvisning til § 3-6 andre
                  og tredje avsnitt, som kommenteres nærmere rett nedenfor.

         

      

      4.2.2.2	Krenkelser av privatlivets fred

      
         
            Etter at de vedtatte endringene av dagens § 3-6 i skadeserstatningsloven trer i kraft,
                  vil bestemmelsen lyde som følger:

         

      

      
         
            «Den som har krenket privatlivets fred, skal, såfremt han har utvist uaktsomhet eller
                  vilkårene for straff er oppfylt, yte erstatning for den lidte skade og slik erstatning
                  for tap i fremtidig erverv som retten under henvisning til den utviste skyld og forholdene
                  ellers finner rimelig. Han kan også pålegges å betale slik erstatning (oppreisning)
                  for skade av ikke-økonomisk art som retten finner rimelig. I dom som går ut på straff,
                  kan retten pålegge domfelte å betale til fornærmede et beløp til kunngjøring av dommen.

            Ansvaret etter første ledd omfatter ikke den som bare har deltatt ved teknisk fremstilling
                  eller formidling av ytringen.

            Er noen som har handlet i tjenesten til en eier eller utgiver av et massemedium ansvarlig
                  etter første ledd, hefter også eieren eller utgiveren for erstatningen. Det samme
                  gjelder oppreisning, med mindre retten av særlige grunner fritar dem. Eieren eller
                  utgiveren kan også pålegges slik ytterligere oppreisning som retten i forhold til
                  dem finner rimelig.»

         

      

      
         
            Første avsnitt må sees i sammenheng med den nye straffeloven § 267, hvor det er oppstilt
                  en regel om at den som gjennom offentlig meddelelse krenker privatlivets fred, kan
                  straffes med bot eller fengsel i inntil ett år. I forarbeidene til denne straffe-bestemmelsen
                  heter det at:

         

      

      
         
            «Uttrykket ‘krenker’ innebærer som etter gjeldende rett et krav om at meddelelsen
                  må være rettsstridig, noe som først og fremst beror på om en straffsanksjonering ville
                  innebære en krenkelse av EMK artikkel 10 eller Grunnloven § 100. Hensynet til ytringsfriheten
                  må her veies mot den enkeltes rett til personvern, som er beskyttet av EMK artikkel
                  8. Rettspraksis knyttet til § 390 vil fortsatt være av betydning når denne avveiningen
                  skal foretas. Rettsstridsvilkåret må praktiseres i tråd med eventuelle endringer i
                  EMDs avveining av personvernet og ytringsfriheten.»[12]

         

      

      
         
            Andre avsnitt i den nye § 3-6 verner de som bare har deltatt ved teknisk fremstilling
                  eller formidling av en ytring, på samme måte som fjerde avsnitt i dagens bestemmelse.
                  Tredje avsnitt viderefører andre avsnitt i den nåværende § 3-6 og regulerer erstatningsansvaret
                  for den som er eier eller utgiver av et massemedium. Med ordvalget «massemedium» kan
                  kretsen av personer som omfattes, synes noe utvidet fra dagens andre avsnitt, hvor
                  det vises til krenkelser i «trykt skrift» og «i kringkastingen». Tredje avsnitt innebærer
                  et objektivt solidaransvar for eiere og utgivere av massemedier, men er begrenset
                  til tilfeller hvor skadevolderen etter første avsnitt har handlet i disses tjeneste.
                  Dersom det foreligger særlige grunner, kan eiere og utgivere fritas for å betale oppreisning,
                  men disse kan også pålegges å betale ytterligere oppreisning til krenkede. Et eksempel
                  på det siste er Rt. 1987 s. 746 (VG-dommen), hvor et norsk verksted ble tilkjent erstatning
                  for uriktige påstander publisert i avisen Verdens Gang (VG). Journalist og redaktør
                  ble pålagt et oppreisningsansvar på 25.000 kroner hver, mens VG måtte betale ytterligere
                  700.000 kroner.

         

      

      4.2.3	Erstatningsutmålingen

      
         
            Når oppreisningserstatning tilkjennes, skal den fastsettes slik retten finner rimelig,
                  jf. skadeserstatningsloven § 3-6 første avsnitt og § 3-6a første avsnitt. Erstatnings-utmålingen
                  beror altså på et vidt rimelighetsskjønn. Blant momentene som må kunne vektlegges
                  i denne vurderingen, er 1) krenkelsens art og grovhet, 2) spredningen den har fått,
                  3) de konkrete skadevirkningene, 4) den utviste skyld,[13] 5) saksøktes formuesforhold og 6) etterfølgende omstendigheter – slik som beklagelse og tilbakekall av beskyldningene.[14] I saker hvor det har oppstått skade-virkninger utenfor Norge, men norsk rett likevel
                  skal anvendes, må man under erstatningsutmålingen trolig også kunne se hen til hva
                  som oppleves som en krenkelse etter virkningsstaten(e)s kulturelle normer.[15]

            Fra 1981 til 2007 tilkjente Høyesterett oppreisningserstatning i 15 ærekrenkelsessaker.[16] I 13 av disse var beløpet mellom 10.000 og 240.000 kroner, med et gjennomsnitt på
                  ca. 125.000 kroner. De to andre sakene skiller seg ut ved at beløpene var vesentlig
                  høyere, henholdsvis 750.000 kroner (Rt. 1987 s. 764) og 1.050.000 kroner (Rt. 1994
                  s. 348). Samlet sett gir det et snitt på ca. 280.000 kroner.[17]

            Antallet saker hvor det har vært tilkjent oppreisning for krenkelser av privat-livets
                  fred, er færre, og dermed er det vanskelig å utlede noe generelt om nivået på erstatningsbeløpene
                  i tvister av denne typen.[18] En pekepinn gir likevel Rt. 2007 s. 687 (Big Brother-dommen), hvor to forhenværende
                  deltakere i TV-programmet Big Brother ble tilkjent henholdsvis 220.000 og 200.000 kroner i oppreisnings-erstatning for
                  krenkende reportasjer i ukebladet Se og Hør.[19]

         

      

      
         
            Av noe interesse i denne sammenhengen er også Oslo tingretts dom av 23. juli 2010
                  om erstatningskravet i bokhandlersaken, hvor Rais fikk medhold i at Seierstad og forlaget
                  hadde krenket retten til privatlivets fred. På dette grunnlaget ble Rais tilkjent
                  250.000 kroner i oppreisningserstatning, 125.000 fra forfatteren og 125.000 fra forlaget.
                  I doktrinen har det vært stilt spørsmål ved om ikke dette erstatningsbeløpet var vel
                  høyt.[20] Dommen ble også anket, og Borgarting lagmannsrett kom til at omtalen av Rais ikke
                  var rettsstridig og derfor ikke krenket privatlivets fred.[21]

         

      

      4.3	USA

      4.3.1	Generelt

      
         
            USA er en føderal stat og består av over 50 jurisdiksjoner. Innenfor skrankene i den
                  føderale grunnloven har den enkelte delstat lovgivende myndighet i den utstrekning
                  denne ikke ligger til de føderale organene.[22] De sentrale delene av erstatningsretten er overlatt til regulering på delstatsnivå,
                  og erstatningsreglene varierer på tvers av jurisdiksjonsgrensene.[23] Adgangen til å tilkjenne erstatning for nettopp personlighetskrenkelser er imidlertid
                  kraftig begrenset på føderalt grunnlovsnivå. Det følger av First Amendment at «Congress shall make no law … abridging the freedom of speech, or of the press
                  …», og den øverste domstolen i USA (U.S. Supreme Court) har tolket dette til også å innebære et vidt vern mot inngrep fra statene.[24] Retten til privatliv har ikke noe tilsvarende konstitusjonelt vern.[25]

            Det er ikke straffehjemmel for personlighetskrenkelser i amerikansk føderal lov. Etter
                  lovgivning på delstatsnivå kan slike krenkelser teoretisk sett føre til straff-ansvar
                  i flere jurisdiksjoner, men slike straffesaker forekommer sjelden.[26] Sam-tidig er forskjellene på tvers av jurisdiksjonsgrensene store når det kommer
                  til de privatrettslige sanksjonene ved personlighetskrenkelser.[27] Hvilke former for erstatningsansvar som er aktuelle, varierer også. I amerikansk
                  rett benyttes gjerne compensatory damages som en samlebetegnelse for erstatning grunnet på kompensasjonstanken – herunder special damages og ulike former for general damages. Dertil kommer punitive damages,[28] som ved siden av prevensjon gjerne har et pønalt formål.[29] Vilkårene for punitive damages er gjennomgående strengere enn for de andre erstatningsformene,[30] og i noen jurisdiksjoner er slik erstatning helt eller delvis utelukket.[31] Punitive damages skiller seg også ut ved at slik erstatning gjerne bare tilkjennes én gang, selv om
                  det måtte være flere skadelidte.[32] I de fleste statene tilkommer punitive damages skadelidte på samme måte som andre former for erstatning, men i åtte delstater kan
                  en prosentandel av summen tilfalle offentlige fond.[33]

            I fortsettelsen vil fokuset være på hovedlinjene i det erstatningsrettslige vernet
                  av personlighetskrenkelser i amerikansk rett, og da særlig på de begrensningene som
                  følger av den føderale grunnloven.[34] Fremfor generelle erstatningsregler er det i angloamerikansk rett vanlig å ha separate
                  regler for ulike typer av selvstendige torts, og dette er også tilfellet i USA. De to hovedkategoriene av torts med størst interesse for fremstillingen her, er henholdsvis ærekrenkelser (defamation) og krenkelser av privatlivets fred (invasion of privacy).[35]

         

      

      4.3.2	Betingelser for erstatning

      4.3.2.1	Ærekrenkelser

      
         
            I USA sondrer man fortsatt mellom libel (skriftlige/permanente ærekrenkelser) og slander (muntlige ærekrenkelser),[36] men skillet mellom disse kategoriene har nå liten praktisk betydning.[37] På samme tid er det i USA nesten like mange definisjoner på ærekrenkelser som det
                  er jurisdiksjoner.[38] En fellesnevner er imidlertid at skillet mellom fakta og meningsytringer gjennomgående
                  spiller en sentral rolle.[39] Videre er det klare utgangspunktet at bare usanne ytringer kan utgjøre ærekrenkelser,
                  samt at saksøker har bevisbyrden for at den aktuelle ytringen ikke er sann.[40]

            Ved ærekrenkelser vil i utgangspunktet både erstatningsformer grunnet på kompensasjonstanken
                  og punitive damages være aktuelle,[41] men den føderale grunnloven setter flere begrensninger. I denne sammenheng står skillet
                  mellom offentlige personer (public figures) og ikke-offentlige personer (private figures) sentralt.[42] For krenkelser av offentlige personer har U.S. Supreme Court, med henvisning til grunnlovens vern av ytringsfriheten, oppstilt et høyt skyldkrav om actual malice for alle typer erstatning.[43] Samtidig er det også andre skranker for erstatning i saker om personlighetskrenkelser.
                  Ifølge New York Times Co. v. Sullivan og etterfølgende dommer kan en offentlig person i utgangspunktet ikke kreve erstatning
                  (mine uthevelser):

         

      

      
         
            «… unless he proves that the statement was made with ‘actual malice’ – that is, with knowledge that it was false or with reckless disregard of whether
                  it was false or not».[44]

         

      

      
         
            Ved siden av det høye skyldkravet har altså krenkede også bevisbyrden for at det er
                  oppfylt, og etter rettspraksis er det endatil oppstilt et høyt beviskrav om clear and convincing clarity.[45] For offentlige personer er det dermed svært vanskelig å vinne frem med krav om erstatning
                  for ærekrenkelser.[46] Skyldkravet kan imidlertid være lavere ved krenkelser av andre enn offentlige personer.
                  I Gertz v. Robert Welch Inc. la U.S. Supreme Court til grunn at grunnlovens skranker da ikke utelukker annet enn ansvar på objektivt
                  grunnlag, slik at negligence kan være tilstrekkelig. Samtidig ble det imidlertid presisert at en saksøker som:

         

      

      
         
            «… establishes liability under a less demanding standard than that stated by New York
                  Times may recover only such damages as are sufficient to compensate him for actual
                  injury.»[47]

         

      

      
         
            Denne uttalelsen tilsier at selv andre enn offentlige personer må påvise actual malice for å få tilkjent punitive damages. I etterfølgende rettspraksis har dette blitt stadfestet, med enkelte modifikasjoner.[48]

            Fra utgangspunktene ovenfor er det noen unntak. Enkelte ytringer er nemlig ikke omfattet
                  av det gjennomgåtte grunnlovsvernet.[49] På tross av dette er det ikke til å komme utenom at det amerikanske vernet av ytringsfriheten rekker svært vidt – særlig når det kommer til ytringer om offentlige
                  personer. Samtidig er det grunn til å nevne at grunnlovsvernet av ytringsfriheten
                  bare er en minstestandard. De enkelte jurisdiksjonene i USA står langt på vei fritt
                  til å vedta et ytterligere vern av ytringsfriheten, noe som også har blitt gjort i
                  flere delstater. Et eksempel på det er skyldkravet ved krenkelser av andre enn offentlige
                  personer – mens negligence her er tilstrekkelig for ansvar i flertallet av de amerikanske delstatene, krever
                  noen actual malice på lik linje med krenkelser av offentlige personer.[50] Samtidig har en rekke stater valgt å begrense adgangen til å kreve punitive damages i slike saker.[51] Etter dette kan i det hele tatt forskjellene på delstatsnivå sies å være store når
                  det kommer til betingelsene for erstatning ved ærekrenkelser.[52]

         

      

      4.3.2.2	Krenkelser av privatlivets fred

      
         
            Prosser analyserte i 1960 the tort of privacy i USA og kom til at dette bestod av fire ulike torts:

            
               	
                  Intrusion upon the plaintiff’s seclusion or solitude, or into his private affairs.

               

               	
                  Public disclosure of embarrassing private facts about the plaintiff.

               

               	
                  Publicity which places the plaintiff in a false light in the public eye.

               

               	
                  Appropriation, for the defendant’s advantage, of the plaintiff’s name or likeness.[53]

               

            

            Disse fire formene for krenkelser av privatlivets fred siteres ofte, og er også inntatt
                  i The Restatement of Torts (Second) §§ 652 bokstav a til e. Ved krenkelser av privatlivets fred gjelder ikke noe utgangspunkt
                  om at bare usanne ytringer kan utgjøre krenkelser av privatlivets fred, slik som ved
                  ærekrenkelser, men i tilknytning til ytringer i massemedia er likevel den praktiske
                  betydningen av disse fire kategoriene begrenset.[54] Riktignok kan publisering av ytringer i seg selv tenkes å utgjøre erstatningsbetingende
                  krenkelser av privatlivets fred, men terskelen for dette fremstår svært høy.[55]

         

      

      4.3.2.3	Særlig om improper newsgathering

      
         
            Ettersom terskelen for å vinne frem med krav om erstatning for personlighetskrenkelser
                  i USA er høy, har det blitt stadig vanligere å angripe massemedienes fremgangsmåte
                  fremfor selve ytringene.[56] Denne innfallsvinkelen er særlig aktuell i tilfeller hvor den publiserte informasjonen
                  er fremskaffet på klander-verdig eller ulovlig vis – eksempelvis dersom en journalist
                  bruker falsk identitet for å få tilgang til områder som ikke er åpne for allmennheten.
                  På bakgrunn av slik improper newsgathering har erstatningskrav vært fremmet på ulike grunnlag – blant annet invasion of privacy, fraud, trespass og breach of loyalty. Til nå har erstatningskrav for improper newsgathering blitt noe ulikt håndtert på tvers av jurisdiksjonsgrensene i USA, og det er fortsatt
                  usikkert hvor langt vernet av ytringsfriheten rekker i slike saker.[57]

         

      

      4.3.3	Erstatningsutmålingen

      
         
            Innad i USA er variasjonene store når det kommer til erstatningsutmålingen i tvister
                  om personlighetskrenkelser.[58] Det skyldes ikke bare at utmålingsreglene varierer fra delstat til delstat, men også
                  at man gjerne benytter jury i denne sammenhengen. Til tross for forskjellene er det
                  likevel noen fellestrekk når det gjelder momentene som vektlegges. Blant disse er
                  typisk hvilket rykte krenkede hadde i forkant av krenkelsen, distribusjonen av den
                  aktuelle ytringen, ytringens innhold, ytringens grad av sannhet, hvilke skadevirkninger
                  som har oppstått, og hvorvidt saksøkte bare har videreformidlet en allerede publisert
                  krenkelse eller ikke.[59] Et særtrekk ved erstatningsutmålingen for punitive damages er at skadevolderens formue typisk spiller en stor rolle. Det samme gjør også graden
                  av skyld og størrelsen på erstatningssummen for øvrig.[60]

            Flere studier viser at krenkede sjelden vinner frem med krav om erstatning for ærekrenkelser
                  i USA, men når erstatning først tilkjennes, er beløpene gjerne svært høye sammenlignet
                  med norsk utmålingspraksis – gjennomsnittlig ca. to millioner dollar, og over det
                  dobbelte i avgjørelser hvor det tilkjennes punitive damages.[61]

         

      

      4.4	Tyskland

      4.4.1	Generelt

      
         
            I den tyske grunnloven (Grundgesetz) har personligheten vern etter artikkel 1 og 2, mens menings- og ytringsfriheten er vernet i artikkel 5. En praktisk side ved dette er at avgjørelser
                  i saker om personlighetskrenkelser ofte vil kunne påklages til høyesterett for grunnlovssaker,
                  BVerfG (Bundesverfassungsgericht), med påstand om at disse interessene ikke er riktig balansert. Av denne grunn har
                  grunnlovsprøving og rettspraksis fra BVerfG sentral betydning også i saker som behandles
                  av de alminnelige domstolene.[62]

            I den tyske straffeloven StGB (Strafgesetzbuch) § 185 flg. er det straffehjemler for flere former for personlighetskrenkelser, men
                  i dag fremstår ikke slik straff særlig praktisk. Hva erstatning angår, inneholdt den
                  tyske sivillovboken BGB (Bürgerliches Gesetzbuch) opprinnelig ikke noe generelt vern av personligheten. I 1954 innfortolket imidlertid
                  Den tyske høyesterett BGH (Bundesgerichtshof) et slikt vern i BGB artikkel 823 første avsnitt med henvisning til grunnloven, samt
                  at den allmenne personlighetsretten (das allgemeine Persönlichkeitsrecht) som sådan måtte ha privatrettslig vern.[63] Tilsvarende har det med henvisning til grunnloven også blitt fastslått en adgang
                  til erstatning for ikke-økonomisk tap ved personlighetskrenkelser – selv om dette
                  i utgangspunktet fremstod utelukket etter tidligere BGB § 847, som nå er erstattet
                  av den utvidede bestemmelsen i BGB § 253.[64]

         

      

      4.4.2	Betingelser for erstatning

      
         
            I den tyske erstatningsretten fungerer den allmenne personlighetsretten nå som en
                  generell paraplyrettighet (Rahmenrecht). Dermed har man ikke et like strengt skille mellom ærekrenkelser og krenkelser av
                  privatlivets fred som med de ulike torts i angloamerikansk rett.[65] På bakgrunn av en rekke tyske dommer har det imidlertid blitt utviklet et komplekst
                  system for personlighetskrenkelser, og til dels har mer «spesielle personlighetsretter»
                  utkrystallisert seg.[66] Blant disse er retten til eget navn, retten til eget bilde, et vern mot ærekrenkelser,[67] et vern mot å bli stilt i falskt lys og et vern mot krenkelse av privatsfæren.[68] Fremstillingen her avgrenses til de tre av disse kategoriene som antas å ha størst
                  betydning ved krenkende ytringer – ærekrenkelser, vernet mot å bli satt i falskt lys
                  og vernet mot krenkelse av privatsfæren.

            Et naturlig startpunkt når det gjelder ærekrenkelser (Ehrverletzungen) er straffehjemlene i StGB § 185 følgende, all den tid BGB artikkel 823 andre avsnitt
                  hjemler erstatning der hvor det foreligger en slik straffbar krenkelse. På bakgrunn
                  av begrensningene i det strafferettslige vernet, og særlig at dette bare rammer forsettlige
                  krenkelser, er betydningen av denne erstatningshjemmelen nå begrenset.[69] I etterkant av at BGH i 1954 innfortolket et vern av personligheten i BGB artikkel
                  823, har man kunnet utvikle det erstatningsrettslige vernet uavhengig av strafferetten,[70] og ved interesseavveiningen har her særlig ytringsfriheten og personlighetsvernet stått sentralt.[71] Etter rettspraksis sondres det ikke mellom skriftlige og muntlige krenkelser, slik
                  som i angloamerikansk rett, men mellom faktapåstander (Tatsachenbehauptungen) og meningsytringer (Werturteilen).[72] Når det gjelder faktapåstander, er det av hensyn til ytringsfriheten gjennomgående slik at sanne fakta ikke anses
                  ærekrenkende.[73] Usannheter har derimot ikke noen tilsvarende offentlig interesse og vil typisk kvalifisere
                  som ærekrenkelser.[74] Meningsytringer er på sin side ikke objektivt verifiserbare på samme måte som faktapåstander og har
                  i utgangspunktet et vidt vern etter ytringsfriheten. Selv slike ytringer kan imidlertid
                  anses ærekrenkende dersom de er grove nok til å kvalifisere som såkalt Schmähkritik.[75]

            Ved siden av vernet mot ærekrenkelser har personer også et vern mot å bli satt i falskt
                  lys (Verzerrung des Bildes einer Person in der Öffentlichkeit). Dette er særlig aktuelt når personer misbrukes i markedsføringsøyemed, men ytringen
                  i seg selv ikke er ærekrenkende. Vernet mot å bli satt i falskt lys innebærer i så
                  måte en rett til vern ut over det som følger av retten til eget navn og vernet mot
                  ærekrenkende ytringer.[76]

            Dertil kommer at offentliggjøring av informasjon med privat karakter også kan utgjøre
                  en krenkelse av privatsfæren (Verletzung der Privatsphäre) – selv om ytringen er sann og verken ærekrenkende eller setter krenkede i falsk
                  lys.[77] De motstående interessene i denne sammenhengen er gjerne enkeltpersoners ønske om
                  hemmelighold og allmennhetens interesse i informasjonstilgang, noe som må ses sammen
                  med den tradisjonelle tyske sondringen mellom ulike privatlivssfærer med ulik grad
                  av vern.[78] Utgangspunktet er at sannheter ikke er krenkende, og et sentralt spørsmål i denne
                  sammenhengen er derfor hvordan den aktuelle informasjonen er fremskaffet. Selv om
                  informasjonen er fremskaffet på kritikkverdig eller endatil ulovlig måte, er det i
                  seg selv ikke nødvendigvis tilstrekkelig til at publisering av denne utgjør en krenkelse
                  av privatlivets fred – man ser også hen til hvilken offentlig interesse ytringen har.[79]

            En ting de tre gjennomgåtte formene for personlighetskrenkelser har til felles, er
                  kravet om rettstridighet (Rechtswidrigkeit). For å avgjøre om en krenkelse er rettstridig eller ikke, foretas en interesseavveining
                  ut fra det vernet grunnloven oppstiller av blant annet personligheten og ytringsfriheten.[80] Selv om den aktuelle krenkelsen anses for å være rettstridig, er det likevel ikke
                  gitt at krenkede har krav på erstatning. Generelt forutsetter erstatning i Tyskland
                  skyld, noe som også gjelder ved personlighetskrenkelser. Ansvar på objektivt grunnlag
                  er uaktuelt ettersom tysk rettspraksis har latt det være opp til lovgiver å etablere
                  regler om slikt ansvar, samtidig som ingen av de gjeldende lovhjemlene for objektivt
                  ansvar er aktuelle ved slike krenkelser.[81] Både journalister, redaktører og utgivere kan imidlertid holdes ansvarlige på grunnlag
                  av skyldansvar.[82] Til forskjell fra hva som gjerne er tilfellet i USA, er det i tysk rett ikke ulike
                  skyldkrav for henholdsvis krenkelser av offentlige personer og andre.[83]

            I Tyskland sondres det videre mellom erstatning for økonomisk og ikke-økonomisk tap.[84] Erstatning for økonomisk tap kan, foruten tilfellene som faller innenfor det saklig begrensede virkeområdet til
                  BGB § 824,[85] etter rettspraksis hjemles i BGB § 823 første avsnitt. Økonomisk tap er imidlertid
                  ofte vanskelig å påvise, selv om beviskravet bare er at det må være mer sannsynlig
                  at krenkede har lidd det påståtte tapet enn ikke.[86] Derfor er gjerne erstatning for ikke-økonomisk tap mer praktisk. Slik erstatning var i utgangspunktet utelukket etter tidligere BGB
                  § 847, som nå har blitt erstattet av den utvidede bestemmelsen i BGB § 253, men hjemmel
                  følger av rettspraksis og er grunnet på personlighetsvernet etter grunnlovens artikkel 1 og 2.[87] Når dette er sagt, har tyske domstoler vært restriktive med å tilkjenne erstatning
                  for ikke-økonomisk tap ved personlighetskrenkelser.[88] Av hensyn til prevensjon er slik erstatning særlig aktuelt i tilfeller hvor saksøktes
                  motivasjon har vært økonomisk vinning, men forutsetter etter rettspraksis at andre
                  sivile sanksjoner ikke anses tilstrekkelige.[89] I tillegg er det også et krav om at krenkelsen på grunnlag av sin karakter eller
                  graden av skyld må være alvorlig nok til å begrunne slik erstatning.[90]

            Hva punitive damages angår, er den allmenne oppfatningen i Tyskland at dette er uaktuelt.[91] BGH har med henvisning til ordre public-forbeholdet også nektet å anerkjenne en amerikansk dom hvor slik erstatning var tilkjent.[92] I tysk doktrine har det imidlertid blitt problematisert om ikke tysk rett i det minste
                  inneholder elementer av punitive damages – særlig på grunn av at prevensjonshensynet den siste tiden har fått større betydning
                  ved utmålingen av erstatning for personlighetskrenkelser.[93]

         

      

      
         
            Sentral i denne sammenhengen er en dom av BGH fra 1994,[94] som gjaldt et intervju med prinsesse Caroline av Monaco i bladet Bunte. Selve innholdet i intervjuet var relativt harmløst, problemet var bare at det hele
                  var oppdiktet. I denne sammenheng uttalte BGH at erstatningssummen måtte settes så
                  høyt at den hadde en preventiv effekt (echter Hemmungseffekt), noe som senere også ble oppretthold i en annen Caroline av Monaco-dom.[95]

         

      

      4.4.3	Erstatningsutmålingen

      
         
            Ved utmålingen av erstatning for ikke-økonomisk tap i Tyskland vektlegges blant annet
                  graden av skyld, krenkedes sosiale status, hvilken beskyttelsesfare som er krenket,
                  og omfanget av de aktuelle skadevirkningene – herunder faktorer som språk og distribusjon.[96] Nivået på erstatningsbeløpene synes ikke å avvike vesentlig fra norsk utmålingspraksis.[97]

         

      

      4.5	Japan

      4.5.1	Oversikt

      
         
            Dersom man skal forstå et lands regler om personlighetskrenkelser, er det ikke tilstrekkelig
                  å studere de relevante rettskildene – man må også ha basiskunnskaper om landets rettssystem
                  og den juridiske metode. Videre bør man kjenne rettens plass i det aktuelle samfunnet
                  og ha kjennskap til landets kultur. I motsetning til USA og Tyskland, som man gjerne
                  har tilstrekkelig bakgrunnsinformasjon om fra før, fremstår det på dette grunnlaget
                  nødvendig å innta et eget punkt om japansk rett og det japanske rettssystemet – før
                  den japanske reguleringen av personlighetskrenkelser behandles. Alt innledningsvis
                  må det også nevnes at behandlingen av japansk rett her i hovedsak baserer seg på engelske
                  og tyske fremstillinger og må leses med det forbehold at disse ikke har vært sjekket
                  opp mot japanske originalkilder.

         

      

      4.5.2	Særlig om japansk rett og det japanske rettssystemet

      4.5.2.1	Generelt

      
         
            Japan er et keiserdømme, men keiserens funksjoner er nå primært seremonielle. Foruten
                  å regulere maktfordelingen og militærrettslige spørsmål sikrer landets grunnlov av
                  1946 også fundamentale menneskerettigheter. Den lovgivende myndighet er parlamentet,
                  mens den utøvende myndighet ligger til kabinettet, som ledes av landets statsminister.
                  Det japanske rettsapparatet er helt uavhengig av den lovgivende og utøvende makt og
                  er hierarkisk oppbygd med landets høyesterett på toppen.[98]

            Selv om man har forsket mye på japansk rett i nyere tid, er det fortsatt uenighet
                  om hvordan landets rett skal klassifiseres. Grunnen til det er at japansk rett har
                  innslag fra flere og vidt forskjellige rettsfamilier, og derfor er noe vanskelig å
                  plassere.

         

      

      
         
            I David og Brierly, Major legal systems of the world today på s. 534–546 behandles japansk rett under kategorien «retten i det fjerne Østen».[99] Oda, Japanese Law 1999 s. 9 har derimot tatt til orde for at japansk rett tilhører den romersk-germanske
                  rettsfamilie. Zweigert og Kötz, Einführung in die Rechtsvergleichung foretar på sin side en tilsvarende kategorisering av japansk rett som David og Brierly.[100] Med referanse til førsteutgaven av Odas bok vedgår Zweigert og Kötz riktignok at
                  det å plassere japansk rett som tilhørende «retten i det fjerne Østen» med rette kan
                  kritiseres, men uten å si seg enig i Odas kategorisering. Andre igjen, som Abe og
                  Nottage, «Japanese Law» på s. 357, fremholder at japansk rett er et hybridsystem som ikke tilhører noen bestemt
                  rettsfamilie.

         

      

      4.5.2.2	Påvirkning fra fremmed rett

      
         
            Fra midten av 1800-tallet og frem til slutten på okkupasjonstiden etter andre verdenskrig
                  ble japansk rett utsatt for sterk påvirkning fra to ulike hold.[101] Noe forenklet kan denne tiden deles inn i to perioder. Den første av disse er moderniseringen
                  av japansk rett fra 1800-tallet og frem til tidlig på 1900-tallet. I denne perioden
                  ble europeisk rett importert og brukt som modell for sentrale lover, og særlig stor
                  var påvirkningen fra fransk og tysk rett.[102] Implementeringen av fremmed rett skjedde imidlertid ikke ved en ren oversettelse
                  av europeiske lover. Gjennomgående ble ikke bare én, men flere fremmede staters rett
                  studert, og vestlig rett tilpasset det japanske samfunnet og den japanske kulturen.[103] Et eksempel på dette er den japanske sivillovboken, som har en rekke fellestrekk
                  med tyske BGB. Likevel er Japans sivillovbok verken en kopi av den tyske loven eller
                  utelukkende basert på denne. Under arbeidet med sivillovboken ble blant annet tysk,
                  fransk og engelsk rett studert. Deretter tilpasset og implementerte man de reglene
                  som ble ansett for å være best egnet.[104]

            Med okkupasjonstiden etter andre verdenskrig fulgte så en periode hvor flere japanske
                  lover ble erstattet eller endret på bakgrunn av innflytelse fra amerikansk rett. Til
                  tross for at amerikanske rådgivere tidvis la stort press på Japan for å oppnå ønskede
                  endringer, særlig av lover de anså som udemokratiske, ble selv i denne perioden de
                  nye reglene gjerne tilpasset det japanske samfunnet.[105] Samlet sett var også den amerikanske påvirkningen mindre enn den fra kontinentaleuropeisk
                  rett i forrige periode.[106]

            Etter dette kan fremmed rett utvilsomt sies å ha hatt stor innflytelse i Japan fra
                  midten av 1800-tallet og frem til slutten på okkupasjonstiden etter andre verdenskrig.
                  Selv etter dette har dessuten Japan fortsatt å hente inspirasjon fra fremmed rett.
                  Et eksempel på det er landets nye lov om internasjonal privatrett av 2006,[107] som fremstår sterkt påvirket av kontinentaleuropeisk rett. Blant annet er det flere
                  likheter mellom lovens rettsvalgsregler for erstatningssaker og de man finner i Roma
                  II-forordningen om rettsvalgsregler for forpliktelser utenfor kontrakts-forhold.[108] Det er imidlertid ikke slik at retten i Japan nå utelukkende består av kontinentaleuropeisk
                  rett og noen elementer fra angloamerikansk rett:

         

      

      
         
            «In spite of what might be considered massive injections of Western legal and cultural
                  influences, there remain aspects of law and society which are fundamentally and uniquely
                  Japanese, the strength and resilience of which affect the operation of the law.»[109]

         

      

      4.5.2.3	Den japanske kulturen og rettens rolle i Japan

      
         
            I denne sammenhengen er det ikke rom for en utførlig redegjørelse for den japanske
                  kulturen og rettens rolle i det japanske samfunnet, men en sak som må nevnes, er at
                  man ved siden av rettsreglene også har et annet sett med adferdsregulerende normer
                  i Japan. Dette er giri, som på norsk kan beskrives som sosiale forpliktelser.[110] Noe forenklet er dette forventninger til adferd, men giri-normene oppstiller også konkrete forpliktelser, både enkeltpersoner og grupper imellom.
                  Eksempelvis har elever i så måte forpliktelser overfor sine lærere og arbeidstakere
                  forpliktelser overfor sine arbeidsgivere. Brudd på giri-normer er skambelagt og fører typisk til tap av ære og anseelse. Betydningen av dette
                  må ikke undervurderes. Både i art og grad spiller skam og tap av ansikt en langt større
                  rolle i Japan enn i Norge,[111] og de psykiske konsekvensene ved brudd på giri-normer fremheves også som en sterkt medvirkende faktor til landets høye selvmordstall.[112] I Japan er giri i det hele tatt en svært sentral mekanisme for normering av adferd og sosial kontroll,
                  noe rettens plass i det japanske samfunnet må forstås i lys av.[113] Hva personlighetskrenkelser angår, er betydningen av skam dessuten sentral også i
                  en annen relasjon. Av den grunn vil nemlig belastningen av en personlighetskrenkelse
                  for en japaner gjerne være større enn for en nordmann som utsettes for en krenkelse
                  av tilsvarende karakter.

         

      

      
         
            Et annet tema man ikke kommer utenom når det gjelder rettens rolle i Japan, er påstanden
                  om at japanere generelt er rettergangssky. I den senere tid har man flittig diskutert
                  om dette er en myte eller fakta.[114] Bakgrunnen for diskusjonen er at det i forhold til folketall tradisjonelt har blitt
                  anlagt få sivile saker i Japan.[115] Når tvister overhodet oppstår, løses disse gjerne ved forhandlinger utenfor rettsapparatet.[116] For å forklare dette har flere fremholdt at japanere generelt vegrer seg for å gå
                  til sak, og av sosiale og kulturelle grunner – herunder et sterkt ønske om å opprettholde
                  harmoni – foretrekker å løse sine uoverensstemmelser utenfor rettsapparatet.[117] Gjennom forlik kan man opprettholde harmonien partene imellom, og man unngår samtidig
                  at en av partene står igjen som taper, med skammen det innebærer.

            Andre igjen er av den oppfatning at ønsket om å løse saker utenfor rettsapparatet
                  ikke nødvendigvis er sterkere i Japan enn i andre land, men at hovedårsaken til de
                  lave saks-anleggstallene snarere er mangler ved rettsapparatet.[118] Blant annet vises det til at rettergang er kostbart, at rettsvesenet har kapasitetsproblemer,[119] at prosessreglene gjerne fører til at saksbehandlingen tar unødvendig lang tid, og
                  at de som vinner frem, i for liten grad tilkjennes saksomkostninger.[120]

            I tillegg har også andre forklaringer vært foreslått, blant annet at det på flere
                  rettsområder i stor grad er mulig å forutse hva retten vil komme til, slik at rettergang
                  ikke er nødvendig.[121] Likevel er det diskusjonen om henholdsvis rettergangsskyhet og mangler ved rettssystemet
                  som har dominert debatten. I nyere fremstillinger om japansk rett fremholder nå flere
                  at begge disse forklaringsmodellene trolig har noe for seg.[122] I denne sammenhengen må det også nevnes at man siden slutten på 1990-tallet har iverksatt
                  flere reformer for å styrke det japanske rettsvesenet. Innholdet i disse har vært
                  alt fra endringer av prosessreglene til tilretteleggelse for uteksaminering av flere
                  jurister.[123] Flere av de iverksatte tiltakene synes å ha hatt sin ønskede effekt.[124] Nyere tall publisert av Japans høyesterett viser en sterk vekst, både i antallet
                  saksanlegg og i antallet dommer som avsies.[125] Selv om diskusjonen knyttet til japaneres rettergangsskyhet nok vil fortsette, tilsier
                  den senere tids utvikling at mangler ved rettsapparatet i det minste må ha vært en
                  medvirkende faktor til landets hittil lave søksmålstall.

         

      

      4.5.2.4	Rettskildene – særlig om forholdet mellom lov og rettspraksis

      
         
            Japans primære rettskilde er landets utførlige lovverk, som er hierarkisk oppbygd
                  med grunnloven på toppen. Under grunnloven har man alminnelige lover vedtatt av parlamentet,[126] og deretter ulike former for delegert lovgivningsmyndighet. I Japan står lov langt
                  mer sentralt som rettskilde enn i angloamerikansk rett, men også domstolene har spilt
                  en vesentlig rolle i utviklingen av moderne japansk rett. Et av rettsområdene der
                  rettspraksis har vært særlig sentralt, er erstatningsretten, hvor blant annet innholdet
                  i kravene til ansvarsgrunnlag og årsakssammenheng i hovedsak er utviklet gjennom rettspraksis.[127] I doktrinen er meningene delte om hvilken rettskildemessig status rettspraksis har
                  sammenholdt med lov, men ifølge Oda er den rådende oppfatningen at

         

      

      
         
            «… court judgments are sources of law, but in a supplementary way. This is because
                  precedents are not binding on the courts in the same way as statutory laws are binding
                  them».[128]

         

      

      
         
            I Japan har høyesterettsdommer en klar tendens til å skape presedens. Det hender likevel
                  at landets høyesterett fraviker tidligere høyesterettspraksis, og det forekommer også
                  at høyesterettspraksis avvikes av domstoler med lavere rang.[129] I japansk rett er for øvrig ikke skillet mellom ratio decidendi og obiter dicta særlig strengt, i det minste ikke sammenholdt med angloamerikansk rett.[130] Sammenlignet med angloamerikansk rett har japanske domstoler også en mer pragmatisk
                  holdning til landets lover, og i tilfeller hvor et tilfredsstillende resultat ikke
                  kan oppnås på annen måte, hender det at domstolene velger løsninger som avviker fra
                  lovens ordlyd.[131] Juridisk teori siteres sjelden i japanske dommer, men kan likevel være med på å påvirke
                  utfallet.[132] Det er heller ikke uvanlig at kritikk av rettsavgjørelser leder til at domstolene
                  senere endrer kurs. Blant de øvrige kildene av betydning i japansk rett er også sedvane,
                  som kan ha rang på linje med lov, og jori, som forenklet sett kan sammenlignes med reelle hensyn.[133]

            Et spørsmål det avslutningsvis er grunn til å kommentere, er forholdet mellom japansk
                  rett de jure og de facto. I land der retten gjennomgår større endringer som følge av utenlandsk innflytelse,
                  er det ikke uvanlig at det oppstår et gap mellom lovreglene og rettspraksis. Tidvis
                  har slike sprik også forekommet i Japan, men i dag er ikke dette noe stort problem:

         

      

      
         
            «The gap which initially existed between the ‘imported’ laws and social reality has
                  been filled in one way or another and statutory laws are duly implemented and generally
                  enforced. Therefore, an overemphasis on the disparity between law and practice is
                  often misleading and results in ‘mystification’ of Japanese Law.»[134]

         

      

      4.5.3	Erstatning for personlighetskrenkelser

      4.5.3.1	Generelt

      
         
            Med den japanske grunnloven av 1949 ble landets publiseringslov av 1893 og avislov
                  av 1909 opphevet. Etter dette har både massemedier og personlighetskrenkelser i liten
                  grad vært særregulert. Et unntak er straffehjemlene for personlighetskrenkelser i
                  den japanske straffeloven artikkel 230–231. Straffesaker om ærekrenkelser forekommer[135] og synes mer vanlige her enn i USA.[136] Hva erstatning angår, inneholder den japanske sivillovboken artikkel 709 en generell
                  hjemmel for erstatning for økonomisk tap.[137] Tilsvarende hjemler artikkel 710 generelt erstatning for ikke-økonomisk tap.[138] I japansk rett har man imidlertid ikke punitive damages, slik som i amerikansk rett. Det klare utgangspunktet er at tilkjenning av erstatning
                  ved personlighetskrenkelser ikke er ment å ha noe pønalt element – men dette utelukker
                  ikke at man kan se hen til saksøktes skyldgrad under erstatningsutmålingen.[139]

            Selv om de nevnte lovbestemmelsene hjemler erstatning ved personlighets-krenkelser,
                  gir de liten veiledning når det kommer til selve erstatningsbetingelsene og utmålingsspørsmål.
                  De nærmere reglene for dette følger av rettspraksis og er utledet innenfor rammen
                  av tre sentrale bestemmelser i landets grunnlov. Dette er artikkel 21 om ytrings-
                  og pressefrihet,[140] artikkel 13, som gir samfunnet en generell rett til informasjon, og begrensningen
                  i artikkel 12 om at rettighetene etter grunnloven ikke skal misbrukes.[141]

         

      

      4.5.3.2	Betingelser for erstatning

      
         
            Hva erstatningsbetingelsene angår, er det i japansk rettspraksis vanlig å skille mellom
                  ærekrenkelser og krenkelser av privatlivets fred. I Japan er begrepet ære-krenkelse gitt et vidt innhold,[142] og det sondres ikke mellom libel og slander slik som i angloamerikansk rett.[143] Adgangen til erstatning for ærekrenkelser har etter hvert blitt utførlig behandlet
                  i japansk rettspraksis, og særlig de siste 20 årene har sakstilfanget vært stort.[144] Utgangspunktet etter rettspraksis er at ytringer skal anses ærekrenkende dersom de
                  skader ryktet eller den sosiale statusen som en person har som følge av sin personlighet,
                  karakter, berømmelse eller vederheftighet.[145] Målestokken som brukes for å bedømme dette, er hva den gjennomsnittlige mot-taker
                  utleder av den aktuelle ytringen.[146]

            Et sentralt unntak fra dette utgangspunktet er en doktrine om sannferdighet og unnskyldelighet, som er utviklet av japanske domstoler for å balansere ytringsfrihet opp mot retten til vern av personligheten.[147] Denne doktrinen kan imidlertid bare påberopes dersom den aktuelle ytringen har offentlig interesse. I dette ligger det både et krav om at publikasjonen faktisk må være av offentlig
                  interesse, og et krav om at hovedformålet med publiseringen må ha vært å fremme en
                  slik interesse.[148] Et sentralt moment når dette skal vurderes er om, og eventuelt i hvilken grad, krenkede
                  er en offentlig person.[149]

            Doktrinen om sannferdighet og unnskyldelighet inneholder to elementer. Det første
                  av disse er at en ytring ikke kan gi grunnlag for ansvar dersom den er sannferdig, noe den som ytrer seg, har bevisbyrden for.[150] Selv om domstolene her generelt stiller strenge krav, er det tilstrekkelig å føre
                  bevis for at de mest sentrale delene av ytringens innhold er sannferdig.[151] Det andre elementet i doktrinen er at saksøkte også vil unngå ansvar dersom formidlingen
                  av ytringen var unnskyldelig. Dette forutsetter at saksøkte hadde god grunn til å tro at det som ble publisert,
                  var korrekte fakta, noe som vurderes objektivt på grunnlag av de bevis vedkommende
                  fremlegger.[152] Dersom den aktuelle ytringen ikke var basert på førstehåndsinformasjon, blir kildens
                  troverdighet et sentralt moment i denne sammenhengen. Gjennomgående vil ytringen anses
                  for å være unnskyldelig så lenge saksøkte har gjort rimelige undersøkelser den aktuelle
                  kilden tatt i betraktning, og ikke mis-tolket eller bevisst endret på informasjonen.[153] For øvrig behandles videreformidling av ytringer på samme måte som førstegangspublisering.[154]

            Avslutningsvis om ærekrenkelser må også et annet sentralt unntak nevnes. Dette unntaket
                  er inspirert av den angloamerikanske fair comment-doktrinen og innebærer at rimelige meningsytringer omkring temaer av offentlig interesse
                  ikke anses for å være ærekrenkende.[155]

            Hva så krenkelser av privatlivets fred angår, har man i Japan bare begrenset rettspraksis
                  om dette. Likevel er det klart at doktrinen om sannferdighet og unnskyldelighet ikke
                  gjelder for slike saker. Når man skal vurdere om det foreligger en krenkelse av privatlivets
                  fred, er i stedet et prinsipp om proporsjonalitet avgjørende.[156] Dette ble fastslått av Japans høyesterett i en sak fra 1994, som gjaldt en avisartikkel
                  om en persons kriminelle fortid.[157] Retten la her til grunn at man ut fra proporsjonalitet måtte holde de forhold som
                  talte for og mot publisering, opp mot hverandre, og herunder vektlegge artikkelens
                  formål, de publiserte faktaene, hvilken krenkelse saksøkte led som følge av publiseringen,
                  vedkommendes sosiale status på tids-punktet for krenkelsen og nødvendigheten av publiseringen.[158] Rettspraksis fra saker som ikke gjelder erstatning, men publiseringsforbud for krenkelser
                  av privat-livets fred, kan tyde på at ytringsfriheten står sterkt i denne sammenhengen.[159]

         

      

      4.5.3.3	Erstatningsutmålingen

      
         
            Etter Japans sivillovbok er fremgangsmåten for utmåling av erstatning for ikke-økonomisk
                  tap overlatt til domstolenes skjønn.[160] Momentene som vektlegges i denne vurderingen, synes langt på vei å være de samme
                  som i Norge,[161] men unnskyldning er av langt større betydning i Japan.[162] Dette henger sammen med et sterkt ønske om å bevare og eventuelt gjenopprette sosial
                  harmoni[163] og har på samme tid en side til den rollen skam spiller i Japan.[164] Ved personlighetskrenkelser i massemedia er det særlig offentlig beklagelse som er
                  aktuelt. En slik beklagelse kan i vesentlig grad avbøte en personlighetskrenkelse
                  siden den har en dobbel effekt – den som unnskylder seg, taper ansikt, samtidig som
                  krenkedes rykte gjenopprettes.[165] På denne bakgrunn er unnskyldning noe som vektlegges under erstatningsutmålingen.[166] Et moment er da selvsagt om skadevolderen har bedt om unnskyldning eller ikke, men
                  også forhold på krenkedes side kan få betydning. Dersom krenkede nekter å akseptere
                  en oppriktig unnskyldning, er det nemlig noe som kan føre til at erstatningssummen
                  reduseres.[167]

         

      

      
         
            For øvrig er unnskyldning også en selvstendig sanksjon i Japan. Med hjemmel i den
                  japanske sivillovboken artikkel 723 kan skadevolder pålegges å be krenkede om unnskyldning.
                  Dette har i rettspraksis blitt utledet fra bestemmelsens generelle ordlyd som, når
                  saksøker ber om det, gir retten adgang til å beordre passende tiltak for å avhjelpe
                  en ærekrenkelse – enten som supplement eller alternativ til erstatning.[168] I japansk doktrine har det blitt problematisert om slikt rettslig pålegg om offentlig
                  unnskyldning er grunnlovsstridig, blant annet med henvisning til vernet av tanke-
                  og samvittighetsfriheten i artikkel 19.[169] Under dissens har imidlertid Japans høyesterett i plenum avvist denne grunnlovsinnsigelsen
                  med henvisning til at en slik unnskyldning ikke innebærer noe mer enn at saksøkte
                  vedgår å ha begått en ansvarsbetingende handling, og utad beklager dette.[170] Utfallet henger trolig sammen med at det i Japan først og fremst er det «ytre» ved
                  en beklagelse, nemlig dennes bidrag til å gjenopprette harmoni, som er det sentrale
                  – ikke hvorvidt den som beklager seg, oppriktig mener at det er grunn til å be om
                  unnskyldning eller ikke.[171]

         

      

      
         
            Oppreisningsbeløpene for personlighetskrenkelser i Japan var lenge lave, men i etterkant
                  av den japanske høyesteretts dom i en sak mot magasinet Hoppo i 1986 har det skjedd en gradvis oppjustering.[172] Riktignok ble krenkede her ikke tilkjent noe høyere beløp enn tidligere, men tre
                  av dommerne dissenterte på det grunnlag at erstatningsbeløpene i denne typen saker
                  var for lave. Fra år 2000 og utover har oppreisningsbeløpene for krenkelser av offentlige
                  personer nådd størrelsesorden 5–10 millioner japanske yen, noe som per 30. september
                  2011 tilsvarer 380.000–760.000 kroner. Foruten påvirkning fra juridisk teori er årsakene
                  til den gradvise oppjusteringen antatt å være flere – deriblant massemedienes raske
                  vekst, at lave erstatningssummer ikke virker tilstrekkelig preventivt, og at beløpene
                  også i andre typer av erstatningssaker har økt.[173]

         

      

      4.6	Nærmere om forskjellene

      4.6.1	Generelt

      
         
            Gjennomgangen av norsk, amerikansk, tysk og japansk rett ovenfor viser at det til
                  dels er store variasjoner i adgangen til erstatning for personlighetskrenkelser. Selv
                  innenfor henholdsvis angloamerikansk rett og kontinentaleuropeisk rett kan forskjellene
                  til dels være betydelige fra stat til stat.[174] I dette punktet ses det nærmere på forskjellene i erstatningsreglene for personlighetskrenkelser
                  verden over, både i lys av fremstillingen ovenfor og andre komparative fremstillinger.
                  Gjennom-gangen må nødvendigvis holdes på et generelt nivå, og det er grunn til å påpeke
                  at variasjonene på detaljnivå kan være enda større.[175]

         

      

      4.6.2	Om systemforskjeller

      
         
            Fremgangsmåten man har benyttet for å regulere personlighetskrenkelser, varierer fra
                  stat til stat. I noen stater følger et allment vern mot personlighetskrenkelser av
                  generelle regler, mens vernet i andre stater begrenser seg til spesielle regler for
                  bestemte typer av krenkelser.[176] Samtidig varierer det på hvilket nivå man finner regler av betydning, og herunder
                  om ytringsfriheten og personvernet er grunnlovsbeskyttede rettigheter.[177] Hvor stor rolle henholdsvis lovgivning og rettspraksis spiller i denne sammenhengen,
                  varierer også, og det samme gjør den juridiske metoden og bruken av jury.[178] En siste sak som må nevnes, er at kostnadene ved å gå til sak heller ikke er de samme
                  på tvers av statsgrensene, samtidig som mulighetene for å få tilkjent saksomkostninger
                  og adgangen til å inngå avtaler om resultat-avhengige advokatsalærer varierer.[179]

         

      

      4.6.3	Om hva som utgjør personlighetskrenkelser

      
         
            På tvers av statsgrensene bygger reglene om personlighetskrenkelser ofte på en avveining
                  av de samme hensynene. Blant disse er særlig hensynene til menings- og ytringsfrihet,
                  allmennhetens interesse i tilgang på informasjon og den enkeltes interesse i vern
                  av personligheten.[180] Hovedformålet til den rettslige reguleringen av personlighetskrenkelser er typisk
                  å skape en rimelig balanse mellom disse hensynene, men hvordan de vektes opp mot hverandre,
                  varierer sterkt – fra USA, hvor avveiningen går tungt i favør av informasjonstilgjengelighet
                  og ytringsfrihet, til Tyskland, hvor man i større grad vektlegger individets interesse
                  i beskyttelse av personligheten. Selv i stater hvor forskjellene ved første øyekast
                  kan fremstå små, kommer likevel ulikheter til syne i saker hvor de motstridende interessene
                  er tilnærmet like sterke.[181]

            Gjennomgangen ovenfor viser at spørsmålet om hvorvidt en ytring har offentlig interesse
                  eller ikke, ofte står sentralt i vurderingen av om den utgjør en personlighetskrenkelse.
                  Samtidig må offentlige personer gjerne tåle mer omtale enn andre,[182] men ikke alltid. I Frankrike er tvert imot utgangspunktet at både offentlige personer
                  og andre vurderes på samme måte, noe som er grunnet på tanken om at begge disse gruppene
                  har samme rett til vern av sitt privatliv.[183] For øvrig varierer det fra stat til stat om, og eventuelt hvordan, man trekker grensen
                  mellom ærekrenkelser og krenkelser av privatlivets fred. Det som utgjør en krenkelse
                  av privatlivets fred i én stat, kan være en ærekrenkelse i en annen.[184]

            Blant statene hvor ærekrenkelser er en selvstendig kategori, varierer dens innhold. Mange steder er sondringen mellom
                  faktapåstander og meningsytringer sentral når det kommer til ærekrenkelser,[185] men den nærmere betydningen av dette skillet varierer.[186] Samtidig er sannhet en absolutt unnskyldningsgrunn i mange stater, mens det andre
                  steder er slik at selv sanne ytringer på gitte vilkår kan være ærekrenkende.[187] En annen sak som skal nevnes, er at også selve innfallsvinkelen kan variere – spørsmålet
                  om hvorvidt en ytring er ærekrenkende, vurderes ofte objektivt, gjerne ut fra oppfatningen
                  til den gjennomsnittlige leser/seer, men det er også stater hvor vurderingen er mer
                  subjektiv.[188]

            Forskjellene er store også når det gjelder krenkelser av privatlivets fred. I eksempelvis Frankrike er dette en svært vid kategori,[189] mens det i England fortsatt ikke eksisterer noen right of privacy eller noe privacy tort som sådan.[190]

         

      

      
         
            I England har det blitt flittig diskutert om man bør innføre et tort of privacy, særlig på bakgrunn av EMK og nyere EMD-praksis, men så langt har ikke dette skjedd.[191] Krenkelser av privatlivets fred er imidlertid til dels vernet gjennom doktrinen om
                  breach of confidence, som i den senere tid har blitt anvendt på krenkende ytringer i større utstrekning
                  enn tidligere.[192] Hva angloamerikansk rett for øvrig angår, har man heller ikke i Australia noen right of privacy som sådan, men slike krenkelser kan likevel tenkes å lede til erstatnings-ansvar.[193] I New Zealand har man derimot et eget tort of privacy,[194] og det samme har man, som gjennomgått ovenfor, også i USA.

         

      

      
         
            Et moment i vurderingen av om det foreligger en krenkelse av privatlivets fred, er
                  gjerne om den publiserte informasjonen er fremskaffet på klanderverdig vis. Som gjennomgangen
                  ovenfor viser, står dette sentralt blant annet i Tyskland og USA.

         

      

      4.6.4	Om erstatning for personlighetskrenkelser

      
         
            Sanksjonsmulighetene ved personlighetskrenkelser varierer på tvers av stats-grensene.[195] Straffansvar er ofte lite praktisk ved slike krenkelser, men der hvor straffehjemler
                  foreligger, har de gjerne indirekte betydning for privatrettslige sanksjoner som erstatning.[196] På samme måte kan også andre privatrettslige sanksjoner være av betydning i erstatningsrettslig
                  sammenheng. Blant disse er rett til å stanse publisering, rett til ulike former for
                  dementi, rett til offentlig unnskyldning og rett til tilsvar. Slike andre former for
                  privatrettslige sanksjoner utelukker som oftest ikke erstatningsansvar, men kan få
                  betydning for rekkevidden av erstatningsansvaret – og ikke minst erstatningsutmålingen.[197]

            På samme tid varierer det fra stat til stat hvilke former for erstatning som er aktuelle
                  ved personlighetskrenkelser, og det samme gjør den nærmere kategoriseringen av disse.[198] Særlig store er forskjellene når det kommer til punitive damages.[199] Erstatningsregler av denne typen er typisk ikke grunnet på kompensasjonshensyn, men
                  har ved siden av prevensjon ofte et pønalt formål. Sanksjoner av pønal karakter er
                  imidlertid noe man forbinder med strafferetten, noe som har gjort punitive damages til et kontroversielt tema i mange stater. Slik erstatning forbindes gjerne med angloamerikansk
                  rett[200] og er vanlig både i Australia, Canada, England, New Zealand og USA.[201] Samtidig er det også andre land enn disse som praktiserer punitive damages.[202] I kontinentaleuropeisk rett har imidlertid erstatningsformen fått liten innpass.
                  Selv her er det riktignok vanlig at skyldgraden kommer i betraktning som utmålingsmoment,
                  og noen stater har også ytterligere innslag av punitive damages,[203] men stort sett er slik erstatning uaktuelt.[204] I Italia og Tyskland har domstolene med henvisning til ordre public-forbeholdet endatil nektet å anerkjenne amerikanske dommer hvor slik erstatning har
                  blitt tilkjent.[205]

            På tvers av statsgrensene er det også forskjeller i hvem som kan holdes ansvarlige
                  for personlighetskrenkelser. Flere steder kan journalister holdes personlig ansvarlige
                  for krenkende ytringer i massemedier, men arten og graden av dette ansvaret varierer.[206] Tilsvarende variasjoner er det når det kommer til redaktør-ansvar[207] og utgivers/forleggers ansvar.[208] Endelig varierer det om, og eventuelt i hvilken utstrekning, andre enn disse kan
                  holdes erstatningsansvarlige, slik som eksempelvis distributører og selgere.[209]

            Uavhengig av ansvarssubjekt kan det også variere hvilket ansvarsgrunnlag som kreves
                  for å tilkjenne erstatning. Blant annet er det forskjeller i adgangen til erstatning
                  på objektivt grunnlag – fra Tyskland, hvor slikt ansvar er utelukket, til Norge, hvor
                  vi har lovhjemmel for dette.[210] Ved erstatningsansvar betinget av skyld kan dessuten skyldgraden som kreves variere.
                  Det strenge amerikanske skyldkravet om actual malice ved krenkelser av offentlige personer, holdt opp mot de lavere skyldkravene i Norge,
                  Tyskland og Japan, er et eksempel på det. Gjennomgangen ovenfor viser også sentrale
                  forskjeller når det gjelder beviskrav og hvem som har bevisbyrden for de ulike elementene
                  i ansvarsvurderingen. I tillegg varierer erstatningsbetingelsene for videreformidling
                  av alt publiserte ytringer – i noen stater er ansvar for videreformidling sjelden
                  aktuelt, mens det andre steder vurderes på lik linje med førstegangspublisering.[211]

            I det hele tatt er det store variasjoner i erstatningsbetingelsene for personlighetskrenkelser
                  verden over. Foruten forskjellene gjennomgått ovenfor kan dette også illustreres med
                  et eksempel knyttet til reglene i henholdsvis USA og Frankrike, som ofte trekkes frem
                  som motpoler i denne sammenhengen.[212] Det nærmest ikke-eksisterende personlighetsvernet for offentlige personer i USA er gjennomgått ovenfor. Til sterk
                  kontrast kan i Frankrike selv ikke bilder av offentlige personers uskyldige fritidsaktiviteter
                  uten videre publiseres – slik publisering forutsetter samtykke, og kravet til samtykke
                  tolkes strengt.[213] De siste årene har riktignok utviklingen i Frankrike tilsynelatende gått i retning
                  av å vektlegge ytringsfriheten noe mer enn tidligere, men forskjellene til vernet i USA er fortsatt
                  store.[214]

            Hva så erstatningsutmålingen angår, er momentene som vektlegges ved utmål-ingen av
                  ulike former for ikke-økonomisk tap, til dels de samme på tvers av statsgrensene.[215] Blant annet ser man gjerne på krenkelsens art og grad, skyldgraden hos saksøkte,
                  mediets geografiske rekkevidde, antallet lesere/seere, saksøktes adferd i etterkant
                  av publiseringen, hvilken vinning saksøkte har hatt som følge av krenkelsen, hvilke
                  konsekvenser krenkelsen har fått for saksøker, sannhetsgraden av de publiserte forhold
                  og saksøkers økonomiske situasjon. Forskjellene er derimot større når det kommer til
                  selve vektingen av de ulike momentene,[216] og ikke minst nivået på erstatningsbeløpene som tilkjennes. Når det gjelder erstatning
                  basert på kompensasjonstankegang, viser gjennomgangen ovenfor at beløpene som tilkjennes
                  i USA, gjennomgående er svært høye – i det minste sammenholdt med det mer moderate
                  erstatningsnivået i Norge, Tyskland og Japan. I Sveits og Østerrike synes for øvrig
                  beløpene å være enda lavere.[217] Blant statene hvor punitive damages praktiseres, varierer også nivået på denne typen erstatning – fra USA, som er i førersetet
                  også her, til New Zealand, hvor nivået på beløpene til sammenligning er langt lavere.[218]

            Avslutningsvis må det også nevnes at inntektene fra personlighetskrenkelser i massemedier
                  tidvis kan være høyere enn erstatningsbeløpene som tilkjennes for slike krenkelser,
                  noe som fører til at den preventive effekten av erstatning blir begrenset.[219] På tvers av landegrensene synes det å være en økende bevissthet både om dette og
                  om at personlighetskrenkelser til tider benyttes som et aktivt middel for å øke leser-
                  og seertall.[220] Samtidig er forskjellene til dels store når det kommer til betydningen av berikelsessynspunkter
                  ved krenkende ytringer – fra stater hvor dette i høyden er et utmålingsmoment, til
                  stater hvor det kan fremmes separate krav for henholdsvis uberettiget berikelse og
                  erstatning.[221]

         

      

      4.7	Betydningen av forskjellene

      
         
            De gjennomgåtte forskjellene i reglene om erstatning for personlighetskrenkelser har
                  sentral betydning i internasjonal-privatrettslig sammenheng, og det særlig av tre
                  grunner. For det første er forskjellene så store at harmonisering av den materielle retten ikke fremstår som et reelt alternativ til internasjonal
                     privatrett på dette området –[222] selv ikke innenfor Europa.[223] Ikke bare er harmonisering av den materielle retten gjennomgående krevende, noe som
                  også gjelder for erstatningsretten generelt,[224] men personlighetskrenkelser reiser her ytterligere vanskeligheter. Et særlig hinder
                  i denne sammenhengen er avveiningen mellom ytringsfriheten og personlighetsvernet, som det har vist seg vanskelig å enes om. Det kom senest til
                  syne under arbeidet med Roma II-forordningen om rettsvalgsregler for forpliktelser
                  utenfor kontrakt, hvor man ikke klarte å enes om en felles rettsvalgsregel for erstatningssaker
                  om personlighetskrenkelser.[225] Ved erstatning for personlighetskrenkelser, som på mange andre rettsområder, er det
                  dermed lite sannsynlig at harmonisering av den materielle retten vil gjøre den internasjonale
                  privatretten overflødig i overskuelig fremtid. I det hele tatt er det vanskelig å
                  være uenig med Cordero-Moss når hun fremholder at:

         

      

      
         
            «Eventuelle vrangforestillinger om at internasjonal privatrett har mistet eller snart
                  skal miste sin betydning fordi en stadig mer harmonisert materiell rett vil gjøre
                  lovvalget overflødig, baserer seg på en forenklet og partiell realitetsforståelse.
                  En eventuell harmonisering vil berøre EU eller i beste fall også EFTA, mens resten
                  av verden nok ikke vil være omfattet av den. Selv ved en eventuell full harmonisering
                  vil derfor lovvalget fortsette å være nødvendig for forhold knyttet til for eksempel
                  USA, Russland eller Latin-Amerika. Videre vil en eventuell harmonisering i overskuelig
                  fremtid vanskelig kunne være fullstendig og dekke alle rettsområder samt klare å utelukke
                  enhver henvisning til nasjonal rett eller juridisk tradisjon.»[226]

         

      

      
         
            For det andre viser de gjennomgåtte forskjellene at spørsmålet om hvordan man skal løse rettsvalget i erstatningssaker om personlighetskrenkelser,
                     er av sentral betydning, siden forskjellene fører til at utfallet av slike saker gjerne vil bero på hvilken
                  stats erstatningsrett som anvendes. Jo større variasjoner det er i den materielle
                  retten, desto større betydning har gjennomgående rettsvalget.[227] Selv om EMK og den rettsutviklende virksomheten til EMD utvilsomt har hatt en harmoniserende
                  effekt, er heller ikke det noe som reduserer aktualiteten av rettsvalgsspørsmålet
                  i særlig grad. Riktignok oppstiller konvensjonen skranker for hvilke inngrep som kan
                  gjøres i henholdsvis ytringsfriheten og personvernet, men verken EMK eller EMD-praksis har resultert i en felles erstatningsrettslig regulering av
                  personlighetskrenkelser. Tvert imot har den enkelte stat et stort spillerom innenfor
                  de nevnte skrankene, og gjennomgangen ovenfor viser at detaljene i den erstatningsrettslige
                  reguleringen av personlighetskrenkelser varierer – selv blant statene som har sluttet
                  seg til EMK. En annen faktor som til dels kan begrense betydningen av rettsvalget
                  ved krav om erstatning for grenseoverskridende personlighetskrenkelser, er at selv
                  den materielle erstatningsretten tidvis gir rom for å vektlegge utenlandske rettsregler.
                  Selv om norsk rett legges til grunn, kan det eksempelvis tenkes at man vil utmåle
                  et høyere oppreisningsbeløp i en sak hvor skadevirkningene har oppstått i USA, enn
                  i en tilsvarende sak hvor disse har oppstått i Norge.[228] Når dette er sagt, er det gjerne begrenset hvor mye rom den materielle retten gir
                  for å la internasjonale elementer påvirke utfallet – særlig når det gjelder erstatnings-betingelsene.
                  Dersom norsk rett først skal anvendes, vil man for eksempel vanskelig kunne se bort
                  fra at skadeserstatningsloven oppstiller et objektivt solidaransvar for eiere og utgivere
                  av massemedier – selv om skadevirkningene har oppstått i en stat hvor slikt objektivt
                  ansvar er utelukket.

            For det tredje er forskjellene av betydning siden de sier noe om hvordan retts-valget for personlighetskrenkelser bør løses. Det at grensedragningen mellom ærekrenkelser og krenkelser av privatlivets fred
                  varierer, taler eksempelvis for at man ikke bør sondre mellom disse to kategoriene
                  i rettvalgssammenheng, men snarere oppstille en felles rettsvalgsregel for krenkende
                  ytringer. Tilsvarende fremstår det ved rettsvalget heller ikke hensiktsmessig å sondre
                  mellom erstatning for økonomisk og ikke-økonomisk tap, siden den nærmere kategoriseringen
                  av ulike erstatningskrav også er noe som varierer fra stat til stat.[229] Rettsvalget for erstatnings-saker om personlighetskrenkelser behandles nærmere i
                  fremstillingens del 3 nedenfor.

         

      

   
      Kapittel 5

      Jurisdiksjon og anerkjennelse

      5.1	Introduksjon

      
         
            Ved krav om erstatning for grenseoverskridende personlighetskrenkelser er det ikke
                  bare rettsvalget som har betydning. Det første man må ta stilling til, er som oftest
                  jurisdiksjonsspørsmålet – spørsmålet om hvor det kan reises sak. I saker med internasjonal
                  tilknytning har dette ofte sentral betydning, blant annet siden rettsvalgsreglene
                  og prosesskostnadene kan variere fra stat til stat.[1] Viktige er også reglene om anerkjennelse og fullbyrdelse av utenlandske dommer, som
                  krenkede kan være avhengig av for å sikre utbetaling av en eventuell erstatningssum.
                  Temaet i dette kapittelet er særlig hvilken betydning reglene om jurisdiksjon og anerkjennelse
                  har for rettsvalgsspørsmålet i erstatningssaker om personlighetskrenkelser. For å
                  kunne ta stilling til det vil det først gis en oversikt over hvilke regler om jurisdiksjon
                  og anerkjennelse som gjelder – både i og utenfor Norge.

         

      

      5.2	Jurisdiksjon

      5.2.1	I Norge

      
         
            Ved siden av reglene om domsmyndighet i spesiallovgivningen er det særlig to regelsett
                  som har betydning for norske domstolers stedlige kompetanse i saker med internasjonal
                  tilknytning. Det ene er vernetingsreglene i tvisteloven kapittel 4,[2] og det andre er vernetingsreglene i Luganokonvensjonen av 30. oktober 2007. Konvensjonen
                  gjelder som norsk lov etter tvisteloven § 4-8, og ved eventuell motstrid mellom de
                  to regelsettene følger det av tvisteloven § 1-2 at konvensjonens regler går foran.[3] I fortsettelsen knyttes det derfor først noen bemerkninger til Lugano-konvensjonen
                  og dens anvendelsesområde, før selve innholdet i vernetingsreglene deretter kommenteres.

            Luganokonvensjonen av 2007 hadde sin forløper i Luganokonvensjonen av 16. september
                  1988. Den opprinnelige konvensjonen var basert på Brusselkonvensjonen[4] og ble gjort til norsk lov med Luganoloven av 8. januar 1993 nr. 21. Brusselkonvensjonen
                  ble etter hvert erstattet med Brussel I-forordningen,[5] noe som førte til at Luganokonvensjonen måtte revideres.[6] Den nye konvensjons-teksten av 2007 har nå trådt i kraft med virkning for Norge,
                  Danmark,[7] EU, Island og Sveits. Brussel I-forordningen er for tiden er under revisjon.[8] Det gjenstår å se hvilke endringer som vil bli vedtatt, og en eventuell ny revisjon
                  av Lugano-konvensjonen ligger uansett et stykke frem i tid.

            Anvendelsesområdet for Luganokonvensjonen av 2007 er langt på vei det samme som før.
                  Etter artikkel 1 gjelder konvensjonen i sivile og kommersielle saker, og herunder
                  erstatningssaker om personlighetskrenkelser. En begrensning er at konvensjonen bare
                  får anvendelse i internasjonale forhold.[9] Det kreves imidlertid ikke at den aktuelle saken har tilknytning til mer enn én konvensjonsstat
                  – en tilknytning til henholdsvis Norge og en stat utenfor konvensjonsområdet vil i
                  utgangspunktet være tilstrekkelig.[10] Noe krav om at saksøker må ha bosted i en konvensjonsstat foreligger heller ikke,[11] men av artikkel 4 følger det at størstedelen av konvensjonen ikke får anvendelse
                  med mindre saksøkte har bosted i en konvensjonsstat.[12] For Norges vedkommende vil saker hvor saksøkte ikke har bosted i en konvensjonsstat,
                  dermed stort sett følge reglene om domsmyndighet i tvisteloven.

            Når det gjelder selve innholdet i reglene om internasjonal domsmyndighet, viderefører
                  tvisteloven og Luganokonvensjonen av 2007 i hovedsak rettstilstanden etter tvistemålsloven
                  og Luganokonvensjonen av 1988.[13] En forskjell fra tvistemålsloven er riktignok at tvisteloven inneholder en egen bestemmelse
                  om inter-nasjonal domsmyndighet – § 4-3 om at tvister i internasjonale forhold bare
                  kan anlegges for norske domstoler når saksforholdet har tilstrekkelig tilknytning
                  til Norge.[14] Foreligger ingen slik tilknytning, skal saken avvises, jf. § 4-7 tredje avsnitt.
                  I lys av forarbeidene må imidlertid konklusjonen være at tvisteloven § 4-3 ikke har
                  endret rettstilstanden på dette punktet, jf. Rt. 2010 s. 1197 (Centrebetdommen) avsnitt
                  39.[15] I saker hvor spørsmålet om internasjonal domsmyndighet oppstår, må man dermed fortsatt
                  se hen til de alminnelige vernetingsreglene, og dersom slikt verneting kan påvises,
                  må det som hovedregel være nok til å oppfylle kravet i tvisteloven § 4-3 om tilstrekkelig
                  tilknytning til Norge.[16] For øvrig er det gode grunner som taler for at vi i Norge bør vektlegge jurisdiksjonsreglene
                  i Lugano-konvensjonen – selv i saker hvor spørsmålet om internasjonal doms-myndighet
                  skal avgjøres etter bestemmelsene i tvisteloven.[17] Til forskjell fra tviste-loven § 4-3 inneholder ikke Luganokonvensjonen noen formulering
                  om at saksanlegg i internasjonale forhold forutsetter tilstrekkelig tilknytning til
                  domstolsstaten, og etter EU-domstolens praksis er det klare utgangspunktet at domstoler
                  ikke kan nekte å ta jurisdiksjon på dette grunnlaget så lenge de er stedlig kompetente
                  etter Luganokonvensjonens vernetingsbestemmelser.[18]

            Etter tvisteloven § 4-4 første avsnitt kan søksmål anlegges ved saksøktes alminnelige
                  verneting, noe som i internasjonale forhold langt på vei svarer til hoved-regelen
                  i Luganokonvensjonen artikkel 2 om at personer med bosted i en konvensjonsstat skal
                  saksøkes ved domstolene i bostedsstaten.[19] Samtidig følger det av tvisteloven § 4-5 tredje avsnitt at saksøkeren kan velge å
                  anlegge saker om erstatning utenfor kontraktsforhold:

         

      

      
         
            «… på det sted skaden oppstod, eller der virkningen inntraff eller vil kunne inntre.
                  Har virkningen inntruffet på flere steder, kan søksmålet anlegges der hovedtyngden
                  av virkningen har inntruffet.»[20]

         

      

      
         
            Luganokonvensjonen artikkel 5 nr. 3 om erstatningsverneting har en lignende ordlyd.
                  Etter denne bestemmelsen kan en person som har bosted i en konvensjonsstat, saksøkes
                  i en annen konvensjonsstat «… ved domstolen for det sted der skaden ble voldt eller
                  oppstod, eller der dette kan komme til å skje». Konvensjonsteksten gir ikke klart
                  svar på hvilken løsning som gjelder når handlingsstedet og virknings-stedet er i ulike
                  stater, eller når det har oppstått skadevirkninger i flere stater. For sakene hvor
                  handlings- og virkningsstedet er i hver sin stat, er løsningen EU-domstolen har valgt
                  at saksøker ved saksanlegget kan velge mellom disse to statene.[21] Når det så gjelder tilfellene hvor den aktuelle krenkelsen har manifestert seg i
                  flere stater, kan krenkede velge mellom å gå til sak i handlingsstaten, eller i én
                  eller flere av virkningsstatene. Dette følger av Shevill-avgjørelsen, som gjaldt ærekrenkende uttalelser i en trykt avis.[22] En viktig begrensning oppstilt i Shevill-avgjørelsen er imidlertid at man ved saksanlegg i den enkelte virkningsstat bare
                  kan kreve erstatning for de av skadevirkningene som har oppstått i den aktuelle staten.
                  Dersom krenkede ønsker å kreve erstatning for den globale skade i én og samme sak,
                  må saken anlegges på handlingsstedet eller ved saksøktes bosted.[23] På denne bakgrunn oppstår spørsmålet om hva som etter Luganokonvensjonen artikkel
                  5 nr. 3 utgjør henholdsvis handlings- og virkningssted i saker om personlighetskrenkelser.[24] I Shevill-avgjørelsen ble det lagt til grunn at stedet hvor utgiveren er etablert, må regnes
                  som handlingssted,[25] mens virkningsstaten(e) er «… where the publication is distributed, when the victim
                  is known in those places».[26] Selv om denne uttalelsen konkret gjaldt krenkelser i trykt skrift, må den også ha
                  overføringsverdi til andre medier som TV og radio.[27] Se om dette også Rt. 2001 s. 1322, hvor spørsmålet var om Sveriges Television AB og en svensk journalist kunne saksøkes ved Nord-Troms tingrett med krav om erstatning
                  for ærekrenkelser i et TV-program. Etter å ha redegjort for Shevill-avgjørelsen uttaler Høyesterett her på s. 1328 at:

         

      

      
         
            «Selv om aviser og fjernsyn er forskjellige medier, finner jeg at avgjørelsen gir
                  føringer også for vår sak. Overført på vår sak tilsier den at det kan anlegges ærekrenkelsessak
                  i Norge for påståtte krenkelser i et svensk fjernsynsprogram for skadevirkninger i
                  Norge.»

         

      

      
         
            Hva jurisdiksjon ved krenkelser på Internett angår, har EU-domstolen nylig avklart at det her må gjelde en egen presisering.
                  Domstolen behandlet spørsmålet i de forente sakene C-509/09 eDate Advertising og C-161/10 Martinez,[28] og supplerte her tolkningen som ble lagt til grunn i Shevill-avgjørelsen med at den som mener seg krenket på Internett, ikke bare skal kunne kreve
                  erstattet den globale skade i medlemsstaten hvor opphavsmannen er etablert, men også
                  i medlems-staten hvor sentrum for krenkedes interesser befinner seg.[29] Videre fremholdt domstolen at sentrum for en persons interesser som regel vil være
                  vedkommendes vanlige bosted.[30]

            For å oppsummere oppstiller både tvisteloven og Luganokonvensjonen vide jurisdiksjonsregler
                  for erstatningssaker om personlighetskrenkelser. Samtidig er det store likheter mellom
                  disse to regelsettene når det kommer til jurisdiksjons-reglenes nærmere innhold. Den
                  kanskje mest sentrale forskjellen er at tvisteloven, i motsetning til Luganokonvensjonen,
                  oppstiller en begrensning om at tvister i internasjonale forhold bare kan anlegges
                  for norske domstoler når saksforholdet har tilstrekkelig tilknytning til Norge.

         

      

      5.2.2	Utenfor Norge

      
         
            Vide jurisdiksjonsregler for erstatningssaker om personlighetskrenkelser er vanlig
                  også utenfor Norge og Brussel I-/Luganoområdet. Det at man kan saksøke en person der
                  hvor vedkommende bor, er en internasjonalt anerkjent hovedregel.[31] I tillegg har man gjerne også vernetingsregler som åpner for saksanlegg andre steder,
                  slik som i handlingsstaten og virkningsstaten(e).[32] Et eksempel på praktisering av vide jurisdiksjonsregler er Gutnick-dommen fra Australia – og kanskje enda mer illustrerende er Ehrenfeld-saken, som ble tillatt fremmet i London til tross for at bare 23 eksemplarer av den
                  aktuelle boken hadde blitt solgt i England.[33]

            På samme tid som vide jurisdiksjonsregler for erstatningssaker om personlighetskrenkelser
                  er vanlig, varierer det til dels hvilke begrensninger og unntak som gjelder fra de
                  alminnelige jurisdiksjonsreglene. For USAs vedkommende, med sine over 50 jurisdiksjoner
                  og mange nasjonale medieaktører, er behovet for slike begrensninger åpenbart. Av særlig
                  betydning for krav om erstatning for personlighetskrenkelser er the single publication rule, som har blitt nedfelt i Restatement of Torts (Second) § 577 A og har fått vid utbredelse. Denne regelen innebærer at samtlige eksemplarer
                  av én og samme ytring anses for å være en single publication, som det bare kan reises én erstatningssak for.[34] Selv når domstoler i flere amerikanske jurisdiksjoner er stedlig kompetente, må den
                  som går til sak, altså velge én av disse – uavhengig av om den globale skaden kreves
                  erstattet eller ikke. Dermed skiller the single publication rule seg fra løsningen etter Shevill-avgjørelsen, som åpner for saksanlegg i flere virkningsstater for den delen av skadevirkningene
                  som har oppstått i den enkelte stat.

            En annen sentral begrensning i USA er doktrinen om forum non conveniens, som er et motmiddel mot taktiske saksanlegg (forum shopping).[35] Etter denne doktrinen kan stedlig kompetente domstoler nekte å ta jurisdiksjon dersom
                  et alternativt forum er tilgjengelig og dette fremstår som et klart mer hensiktsmessig
                  forum for det aktuelle saksforholdet. Så lenge disse vilkårene er oppfylt, kan retten
                  avvise saken, avvise saken på gitte vilkår, eller stanse saksbehandlingen inntil videre
                  slik at man kan få avklart om det alternative forumet tillater saken fremmet.[36] Forum non conveniens-doktrinen praktiseres også utenfor USA, blant annet i Australia, Canada og Storbritannia.
                  I disse statene varierer terskelen for å nekte jurisdiksjon på dette grunnlaget, i
                  likhet med praktiseringen av doktrinen for øvrig, men gjennomgående er adgangen videre
                  enn etter den norske tviste-loven § 4-3.[37] Til tross for forum non conveniens-doktrinens brede oppslutning i angloamerikansk rett, har den til nå hatt liten innflytelse
                  i Kontinental-Europa. Selv utenfor virkeområdet til Brussel I-forordningen og Luganokonvensjonen
                  praktiseres her som oftest vernetingsbestemmelser med lite rom for skjønn, eventuelt
                  kombinert med regler om internasjonal litispendens.[38] Denne forskjellen fra angloamerikansk rett forklares gjerne med at man i Kontinental-Europa
                  har valgt å prioritere forutsigbarhet fremfor fleksibiliteten til forum non conveniens-doktrinen.[39]

            Selv om unntakene fra de alminnelige vernetingsreglene varierer, kan adgangen til
                  å anlegge erstatningssaker om personlighetskrenkelser etter dette sies å være vid
                  også utenfor Norge. Dermed vil man ofte ha et valg mellom to eller flere stater når
                  det kommer til saksanlegg i grenseoverskridende tvister av denne typen.

         

      

      5.3	Anerkjennelse

      5.3.1	I Norge

      
         
            Etter tvisteloven § 19-16 jf. tvangsfullbyrdelsesloven § 4-1 andre avsnitt bokstav
                  f og g har utenlandske avgjørelser rettskraft og kan fullbyrdes i Norge i den utstrekning
                  det foreligger hjemmel i lov eller i overenskomst med vedkommende stat.[40] For erstatningssaker om personlighetskrenkelser er i så måte Luganokonvensjonen av
                  2007 sentral. Konvensjonen inneholder nemlig ikke bare regler om internasjonal domsmyndighet,
                  men også om anerkjennelse og fullbyrdelse av utenlandske dommer. De nærmere reglene
                  om anerkjennelse er inntatt i artikkel 33–37 og viderefører hovedtrekkene i Luganokonvensjonen
                  av 1988. Med «dom» menes i konvensjonen enhver avgjørelse truffet av en domstol, uten
                  hensyn til hva avgjørelsen kalles, jf. artikkel 32. Etter artikkel 33 nr. 1 er hovedregelen
                  at dommer avsagt i konvensjonsstater skal anerkjennes i de andre konvensjonsstatene
                  uten særskilt prosedyre. Det gjelder noen få unntak fra dette,[41] slik som ordre public-forbeholdet,[42] men ikke under noen omstendighet kan utenlandske dommer etterprøves når det gjelder
                  realiteten.[43] Reglene om fullbyrdelse er inntatt i artikkel 38–52. Utgangspunktet i artikkel 38
                  er at dommer som er avsagt og tvangskraftige i en konvensjonsstat, kan kreves fullbyrdet
                  i andre konvensjonsstater av enhver med rettslig interesse i slik fullbyrdelse. Etter
                  Luganokonvensjonen er med andre ord Norge forpliktet til å anerkjenne og fullbyrde
                  dommer fra andre konvensjonsstater i stor utstrekning. For øvrig vil det derimot sjelden
                  foreligge hjemmel i lov eller konvensjon for å anerkjenne utenlandske erstatningsdommer
                  om personlighetskrenkelser.[44]

         

      

      5.3.2	Utenfor Norge

      
         
            Overnasjonale overenskomster om anerkjennelse og fullbyrdelse av dommer er vanlige.
                  I tillegg til Brussel I-forordningen er for eksempel Storbritannia konvensjonsforpliktet
                  til å anerkjenne dommer fra en rekke jurisdiksjoner.[45] Den nærmere adgangen til å få anerkjent og fullbyrdet dommer i erstatningssaker om
                  personlighetskrenkelser varierer imidlertid fra stat til stat,[46] og i denne sammenhengen fremstår Europa og USA på sett og vis som motpoler. I Europa
                  er man etter Brussel I-forordningen og Luganokonvensjonen forpliktet til å anerkjenne
                  og fullbyrde hverandres dommer i stor utstrekning. Samtidig er det i flere europeiske
                  land mulig å få anerkjent utenlandske avgjørelser om personlighetskrenkelser, selv
                  om det ikke foreligger noen overnasjonal overenskomst med den aktuelle staten.[47] I USA stiller dette seg annerledes. De amerikanske delstatene må som oftest anerkjenne
                  hver-andres avgjørelser etter den føderale grunnlovens Full Faith and Credit Clause,[48] men den gjelder ikke for overnasjonale forhold. Anerkjennelse og fullbyrdelse av
                  utenlandske dommer er i stor utstrekning overlatt til regulering på delstatsnivå,
                  og samlet sett kan man si at «… the American practise is generally more hospitable
                  to foreign judgments than the practises of most other countries in the world».[49] Adgangen til å få anerkjent utenlandske dommer om nettopp personlighetskrenkelser
                  er imidlertid særregulert, jf. The Securing the Protection of our Enduring and Established Constitutional Heritage
                     (SPEECH) Act av 2010.[50] Med denne loven ble United State Code endret slik at utenlandske dommer om personlighetskrenkelser bare kan anerkjennes
                  dersom:

            
               	
                  the defamation law applied in the foreign court’s adjudication provided at least as
                        much protection for freedom of speech and press in that case as would be provided
                        by the first amendment to the Constitution of the United States and by the constitution
                        and law of the State in which the domestic court is located; or

               

               	
                  even if the defamation law applied in the foreign court’s adjudication did not provide
                        as much protection for freedom of speech and press as the first amendment to the Constitution
                        of the United States and the constitution and law of the State, the party opposing
                        recognition or enforcement of that foreign judgment would have been found liable for
                        defamation by a domestic court applying the first amendment to the Constitution of
                        the United States and the constitution and law of the State in which the domestic
                        court is located.[51]

               

            

            Tatt i betraktning hvor langt vernet av ytringsfriheten rekker etter den amerikanske grunnlovens First Amendment,[52] vil det dermed sjelden være mulig å få anerkjent utenlandske dommer om personlighetskrenkelser
                  i USA.[53] Bakgrunnen for at man har valgt denne restriktive linjen, er et ønske om å motvirke
                  libel tourism, noe som særlig ble satt på agendaen med Mahfouz v. Ehrenfeld.[54] Flere amerikanske medieaktører har imidlertid kontorer og aktiva også utenfor USA,[55] og da vil vanskelighetene med å få anerkjent utenlandske dommer i USA gjerne være
                  av underordnet betydning.

            For å oppsummere kan adgangen til å få anerkjent utenlandske dommer om personlighetskrenkelser
                  sies å variere, men i det minste innad i Europa har man i vid utstrekning forpliktet
                  seg til å anerkjenne og fullbyrde hverandres avgjørelser om dette.

         

      

      5.4	Om mulighetene for harmonisering

      
         
            I 1992 startet Haagkonferansen for internasjonal privatrett et prosjekt for å utarbeide
                  en global konvensjon om jurisdiksjon, anerkjennelse og fullbyrdelse av dommer. Tanken
                  var at denne skulle dekke mange av de samme spørsmålene som Brussel I-forordningen
                  og Luganokonvensjonen. Arbeidet til Haagkonferansen resulterte også i et forslag til
                  konvensjonstekst, som ble lagt frem i 1999.[56] Etter hvert måtte man imidlertid legge forhandlingene om denne konvensjonen på is,
                  siden det av flere grunner viste seg vanskelig å komme til enighet. Senere har det
                  blitt vedtatt en Haagkonvensjon om vernetingsavtaler, men den dekker bare en liten
                  del av det som opprinnelig var tenkt regulert.[57] I det hele tatt viser erfaringene fra Haag at en global konvensjon om jurisdiksjon,
                  anerkjennelse og fullbyrdelse av dommer er noe det vil være svært vanskelig å enes
                  om.[58]

         

      

      5.5	Betydningen av reglene om jurisdiksjon og anerkjennelse

      
         
            Reglene om jurisdiksjon og anerkjennelse er av interesse også når det kommer til spørsmålet
                  om hvordan man bør løse rettsvalget i erstatningssaker om personlighetskrenkelser.
                  De vide jurisdiksjonsreglene som praktiseres både i og utenfor Norge, sett sammen
                  med mulighetene for anerkjennelse og fullbyrdelse av slike dommer i utlandet, åpner
                  for taktiske valg av verneting (forum shopping).[59] Med mindre rettsvalgsreglene tar høyde for dette, vil resultatet lett bli vilkårlighet
                  og mangel på forutsigbarhet,[60] ettersom den erstatningsrettslige reguleringen av personlighetskrenkelser varierer
                  fra stat til stat.[61] Et alternativ til å tilpasse rettsvalgsreglene kunne riktignok vært å utelukke muligheten
                  for forum shopping på jurisdiksjonsnivå,[62] eksempelvis gjennom bare å tillate saksanlegg ved saksøktes hjemting, men dette fremstår
                  urealistisk tatt i betraktning hvor sterkt dagens vide jurisdiksjonsregler står.[63] I rettsvalgssammenheng bør man derfor søke å motvirke de negative konsekvensene av
                  forum shopping, noe som best kan gjøres ved å harmonisere rettsvalgsreglene for slike saker.[64] Riktignok kan det diskuteres om totalharmonisering er mulig, selv innenfor Europa,
                  men de negative sidene ved forum shopping er i det minste et argument for at vi i Norge bør være varsomme med å velge en rettsvalgsløsning
                  for erstatningssaker om personlighetskrenkelser som sterkt avviker fra de man praktiserer
                  i størstedelen av Europa for øvrig.

            En annen sak er at vide jurisdiksjonsregler gjør det vanskelig å oppnå symmetri med rettsvalgsreglene – uavhengig av om man mener slik symmetri er hensikts-messig eller ikke.[65] Dersom én enkelt tilknytningsfaktor hadde vært avgjørende for jurisdiksjon, kunne
                  man ha oppnådd full overensstemmelse mellom de to regelsettene ved å la den samme
                  tilknytningsfaktoren være avgjørende i rettsvalgssammenheng.[66] Med dagens vide jurisdiksjonsregler for erstatningssaker om personlighetskrenkelser
                  stiller imidlertid dette seg annerledes. Illustrerende i denne sammenhengen er løsningen
                  etter Luganokonvensjonen, som åpner for saksanlegg i saksøktes hjemstat, handlingsstaten,
                  eller virkningsstaten(e). Hva som eventuelt skulle være en parallell til dette i rettsvalgssammenheng,
                  er ikke opplagt. En måte å se det på er at symmetri med Luganokonvensjonen kan oppnås
                  ved å anvende handlingsstedets rett ved saksanlegg i handlingsstaten, og retten i
                  den aktuelle virkningsstaten ved saksanlegg i denne staten.[67] Det å la krenkede velge hvilken av de aktuelle statenes rett som skal anvendes, må
                  imidlertid også kunne sies å gi symmetri, siden krenkede tross alt har en valgrett
                  når det kommer til stedet for saksanlegget.[68] Både valgrett for krenkede og andre rettsvalgsløsninger kommenteres nærmere i fremstillingens
                  del 3 nedenfor.

         

      

   
      Kapittel 6

      Del 2: Oppsummering og konklusjoner

      
         
            Reglene om erstatning for personlighetskrenkelser varierer fra stat til stat, og til
                  dels er forskjellene store – både når det kommer til erstatningsbetingelsene og selve
                  erstatningsutmålingen. Riktignok bygger reglene om dette ofte på en avveining av de
                  samme hensynene, og da særlig ytringsfrihets- og personvernhensyn, men den nærmere avveiningen av disse varierer. Per i dag fremstår
                  dermed ikke harmonisering av den interne materielle retten som et reelt alternativ
                  til å foreta rettsvalg i slike saker. Samtidig viser forskjellene i reglene om erstatning
                  for personlighetskrenkelser at spørsmålet om hvordan man skal løse rettsvalget, er
                  av sentral betydning, siden rettsvalget lett kan få avgjørende betydning for utfallet
                  av slike saker. Forskjellene vil også være av interesse når man skal vurdere ulike
                  rettsvalgsløsinger for erstatningssaker om personlighetskrenkelser, noe som behandles
                  nærmere i fremstillingens del 3 nedenfor.

            Av betydning i rettsvalgssammenheng er også reglene om jurisdiksjon, anerkjennelse
                  og fullbyrdelse av utenlandske dommer. Både i og utenfor Norge er det vanlig å praktisere
                  vide jurisdiksjonsregler for erstatningssaker om personlighetskrenkelser. Til dels
                  kan dommer om dette også kreves anerkjent og fullbyrdet utenfor domstolsstaten – i
                  det minste innenfor Brussel I-/Luganoområdet. Med dette åpnes det i stor utstrekning
                  for forum shopping, som igjen kan føre til vilkårlighet og mangel på forutsigbarhet. På denne bakgrunn
                  bør man søke å motvirke de negative konsekvensene av forum shopping, noe som best kan gjøres ved å harmonisere rettsvalgsreglene. I det minste bør vi
                  i Norge være varsomme med å velge en rettsvalgsløsning for erstatningssaker om personlighetskrenkelser
                  som sterkt avviker fra de man praktiserer i størstedelen av Europa for øvrig. En annen
                  konsekvens av dagens vide jurisdiksjonsregler er dessuten at disse gjør det vanskelig
                  å oppnå full med rettsvalgsreglene – uavhengig av hva man måtte mene om hensiktsmessigheten
                  av å søke slik symmetri.

         

      

   
      Del 3

      Rettsvalget

   
      Kapittel 7

      Norske utgangspunkter

      7.1	Rettskildebildet

      
         
            I norsk internasjonal privatrett er det uklart hvordan man skal løse rettsvalget ved
                  krav om erstatning for personlighetskrenkelser. Norsk lov gir ingen veiledning – skadeserstatningsloven
                  er ikke ment å regulere rettsvalg, og noen løsning kan heller ikke sies å følge forutsetningsvis
                  av lovens bestemmelser. I Rt. 2009 s. 1537 (Bokhandlerdommen) hadde Høyesterett en
                  mulighet til å avklare rettstilstanden, men valgte ikke å ta stilling til hvilken
                  generell rettsvalgsregel som gjelder for erstatningssaker om personlighetskrenkelser.
                  Flertallet kom til at norsk rett måtte anvendes på annet grunnlag, og fant at saken
                  ikke var godt egnet som utgangspunkt for å utvikle en alminnelig rettsvalgsregel for
                  tvister av denne typen.[1] I dommens avsnitt 41 begrunner førstvoterende dette på følgende måte:

         

      

      
         
            «Som jeg kommer tilbake til, har det for afghansk retts vedkommende ikke vært mulig
                  å skaffe til veie et tilstrekkelig rettsgrunnlag. Dermed er sentrale problem-stillinger
                  i lovvalgsspørsmålet i mindre grad blitt belyst gjennom det konkrete saksforholdet.
                  Heller ikke på det generelle plan kan spørsmålet etter mitt syn sies å være tilfredsstillende
                  opplyst.»[2]

         

      

      
         
            Øvrig høyesterettspraksis om grenseoverskridende personlighetskrenkelser begrenser
                  seg til de såkalte selfangersakene, hvor norske selfangere krevde erstatning fra svenske
                  medieaktører.[3] Ettersom disse sakene kun gjaldt spørsmål om domstolenes stedlige kompetanse, gir
                  de liten veiledning i rettsvalgssammenheng.[4] Dermed er spørsmålet om hvilken rettsvalgsregel som gjelder for erstatningssaker
                  om personlighetskrenkelser, verken løst i lov eller rettspraksis. Noen sedvaneregel
                  foreligger heller ikke.[5] Spørsmålet må da avgjøres på bakgrunn av juridisk teori, fremmed rett og reelle hensyn.[6]

            Det er først i den senere tid at rettsvalget for erstatningssaker om personlighetskrenkelser
                  har fått særlig oppmerksomhet i norsk doktrine.[7] Alt i 1959 påpekte riktignok Egge at erstatningssaker av denne typen reiser særlige
                  komplikasjoner i rettsvalgssammenheng,[8] men gikk ikke nærmere inn på dette. Thue var den første som behandlet rettsvalget
                  ved personlighetskrenkelser mer inngående.[9] Med utgangspunkt i jurisdiksjonsreglene sondrer han mellom saksanlegg i henholdsvis
                  handlings- og virkningsstater. For krenkelser hvor saken anlegges i en virk-ningsstat,
                  fremholder Thue at retten i denne staten i utgangspunktet bør legges til grunn.[10] Når det gjelder saker som anlegges i handlingsstaten, har Thue ingen klar konklusjon.
                  I utgangspunktet ser han her ingen annen mulighet enn å la virk-ningsstaten(es) rett
                  være avgjørende for spørsmålet om hvorvidt det foreligger en rettstridig krenkelse,
                  men argumenterer for at erstatningsutmålingen likevel bør foretas etter retten på
                  handlingsstedet. Avslutningsvis legger Thue så til at:

         

      

      
         
            «Det er mulig at rettsvalgsreglene i disse sakene bør omformuleres til å være: Man
                  velger å anvende som lex cause retten i det land der personlighetskrenkelsen har eller
                  kan ha de største skadevirkningene.»[11]

         

      

      
         
            Rettsvalget for erstatningssaker om personlighetskrenkelser har også vært behandlet
                  av Helland, som synes å ha en annen oppfatning om hvordan dette bør løses.[12] Helland tar utgangspunkt i at den norske hovedregelen for rettsvalget på erstatningsrettens
                  område er skadestedets rett (lex loci delicti), men fastholder at man også må se hen til Irma Mignon-formelen. For krenkelser hvor
                  handlings- og virkningsstedet ikke er sammenfallende, fremholder hun at «… the competent
                  court should apply the Irma Mignon formula to each individual case, and also look
                  to which law would give the most reasonable result»,[13] men uten å gå nærmere inn på hvordan en slik løsning skal praktiseres.[14] Når det gjelder krenkelser der partene er fra samme stat, synes Helland å sondre
                  mellom tilfeller hvor partene hadde kunnskaper om sammenfallet eller ikke – på samme
                  måte som andre forfattere tidligere har gjort i norsk internasjonal erstatningsrett
                  generelt.[15]

         

      

      
         
            Annen litteratur om rettsvalget ved erstatning for personlighetskrenkelser foreligger
                  også,[16] og selve Bokhandlerdommen er kommentert i flere artikler.[17] I Norden for øvrig er det særlig Bogdan som har behandlet de problemstillingene som
                  knytter seg til retts-valget for erstatningssaker om personlighetskrenkelser.[18]

         

      

      
         
            Hva så fremmed rett angår, er det i norsk rettspraksis om rettsvalgsspørsmål vanlig
                  å se hen til utenlandske og internasjonale rettskildefaktorer.[19] I tillegg har de norske fremstillingene hvor slike spørsmål behandles, gjerne store
                  komparative innslag. Den rådende oppfatningen i doktrinen er at lovgiver og domstolene
                  bør se hen til andre staters løsninger ved etableringen og anvendelsen av norske rettsvalgsregler
                  – og det gjerne i større grad enn på andre rettsområder.[20] Fremmed rett bør her ikke bare komme i betraktning som opplysnings- og inspirasjonskilde,
                  men tidvis også brukes som rettskilde.[21] Bakgrunnen for dette er først og fremst rettsvalgsreglenes internasjonale karakter og formål, og herunder behovet for rettslikhet. Dersom man skal oppnå uniformitet, eller i det minste søke å motvirke forum shopping i størst mulig grad, må det tas hensyn til hvordan rettsvalget løses utenfor Norge.
                  Et annet argument for å se hen til fremmed rett, som blant annet gjør seg gjeldende
                  ved rettsvalget for erstatningssaker om personlighetskrenkelser, er mangelen på andre rettskilder i norsk internasjonal privatrett. For øvrig vil løsninger som fungerer i utlandet,
                  gjerne også fungere i Norge, ikke minst om inspirasjonen hentes fra stater som vi tradisjonelt har stått nær.

            Der hvor EU-statene har blitt enige om felles rettsvalgsregler, slik som Roma II-forordningen om rettsvalgsregler for forpliktelser utenfor kontrakt,[22] er argumentene for å vektlegge fremmed rett særlig sterke.[23] Se i denne retning også Rt. 2009 s. 1537 (Bokhandlerdommen), hvor det om Roma II-forordningens
                  betydning heter at:

         

      

      
         
            «Norge er ikke bundet av forordningen. I den utstrekning vi ikke har avvikende lovregulering,
                  taler imidlertid hensynet til rettsenhet for at vi ved avgjørelse av rettsvalgsspørsmål
                  legger vekt på den løsning som EU-landene har valgt.»[24]

         

      

      
         
            Formuleringen er noe vag, men har i ettertid blitt tolket dit hen at forordningen
                  bør få anvendelse også i Norge:

         

      

      
         
            «Selv om forordningen ikke er bindende for Norge, er det i bokhandlerdommen (HR-2009-2266-A)
                  avsnitt 34 lagt til grunn at forordningens lovvalgsregel bør anvendes i norsk internasjonal
                  privatrett ut fra hensynet til behovet for rettsenhet med EU.»[25]

         

      

      
         
            Med Luganokonvensjonen og Brussel I-forordningen har Norge og EU-statene fått felles jurisdiksjonsregler og forpliktet seg til å anerkjenne og fullbyrde hverandres rettsavgjørelser i stor utstrekning.[26] Disse reglene er i seg selv et sterkt argument for at vi bør tilpasse oss de felleseuropeiske
                  rettsvalgsløsningene, ikke minst på erstatningsrettens område hvor jurisdiksjonsreglene
                  er vide. Velger vi i stedet en særnorsk rettsvalgsløsning, vil denne gjerne kunne
                  omgås i saker som både har tilknytning til Norge og en annen stat innenfor Brussel I-/Luganoområdet
                  – nærmere bestemt ved at krenkede går til sak i den aktuelle staten og dermed får
                  en dom som kan kreves anerkjent i Norge. Med andre ord vil en særnorsk løsning lett
                  resultere i forum shopping, vilkårlighet og liten forutsigbarhet samt virke prosesskapende.[27] I denne sammenhengen er det også verdt å nevne at grenseoverskridende saker som anlegges
                  i Norge, gjerne utelukkende har tilknytning til europeiske land.[28] Samlet sett bør vi derfor snarere tilpasse oss felleseuropeiske løsninger enn for
                  eksempel amerikanske løsninger.[29]

            Hva Roma II-forordningen angår, kan det å vektlegge denne også støttes på hensynet
                  til intern harmonisering av norsk rett. De få lovfestede rettsvalgsreglene vi har på formuerettens område,
                  er hentet fra europeiske instrumenter, eller folkerettslige instrumenter som bygger
                  på samme prinsipper som de europeiske.[30] På dette området har også Justisdepartementet understreket at enhetlige løsninger
                  er meget viktige.[31] Et siste argument er dessuten at Roma II-forordningens rettsvalgsregler jevnt over
                  fremstår som gode, ikke minst siden de gir stor forutsigbarhet og er enkle å innrette
                  seg etter.[32] Erstatningssaker om personlighetskrenkelser er imidlertid utelatt fra forordningens
                  anvendelsesområde etter artikkel 1 bokstav g, slik at EU-statene per i dag ikke har
                  noen felles rettsvalgsregel for saker av denne typen.[33] Dette betyr at det kan blir mer krevende å tilstrebe en harmonisering av rettsvalgsreglene
                  for erstatningssaker om personlighetskrenkelser,[34] men i lys av argumentene ovenfor bør vi i det minste være varsomme med å velge en
                  løsning som sterkt avviker fra hva som er vanlig i Europa for øvrig.

            Det at vi i norsk internasjonal privatrett ikke har noen klar rettsvalgsløsning for
                  erstatningssaker om personlighetskrenkelser, er uheldig av flere grunner,[35] og særlig siden det gir liten grad av forutsigbarhet for de involverte.[36] I fortsettelsen er målet å analysere rettsvalget ved krav om erstatning for personlighetskrenkelser
                  som problem, og å oppstille et forslag til løsning av dette. Et naturlig startpunkt
                  er da å se på hvilke regler som generelt gjelder for rettsvalget på erstatningsrettens
                  område etter norsk internasjonal privatrett – både siden det av mangel på en spesialregel
                  for personlighetskrenkelser kan fremstå naturlig å falle tilbake på de generelle reglene,
                  og siden man av hensyn til koherens bør være varsomme med å velge en rettsvalgsløsning
                  for personlighetskrenkelser som avviker fra disse. I forlengelsen av punktet om erstatningsrettsvalget
                  generelt vil så de særlige utfordringene som gjør seg gjeldende ved rettsvalget for
                  personlighetskrenkelser gjennomgås, før ulike løsningsalternativer for slike saker
                  deretter vurderes.

         

      

      7.2	Rettsvalget ved erstatning utenfor kontraktsforhold generelt

      7.2.1	Hovedregelen for rettsvalget

      
         
            Det må nå anses avklart at den norske hovedregelen for rettsvalget ved erstatning
                  utenfor kontraktsforhold er lex loci delicti – slike saker skal i utgangspunktet følge retten i staten hvor handlingen er begått
                  og skadevirkningene inntruffet. Dette ble lagt til grunn av flertallet i Rt. 2009
                  s. 1537 (Bokhandlerdommen):

         

      

      
         
            «Dersom ikke rettsvalget følger av fastere regler, skal saken etter norsk internasjonal
                  privatrett avgjøres på grunnlag av rettsreglene i det land som saksforholdet etter
                  en totalbedømmelse har nærmest tilknytning til (‘Irma Mignon-formelen’). På stadig
                  flere rettsområder har det imidlertid – gjerne med utgangspunkt i ‘Irma Mignon-formelen’
                  – utviklet seg fastere regler.

            For erstatning utenfor kontrakt er hovedregelen at saken skal avgjøres etter skadestedets
                  rett – lex loci delicti. Dette skaper ingen problemer i tilfeller hvor handlings-
                  og virkningsstedet er i samme land.»[37]

         

      

      
         
            Den siterte uttalelsen er riktignok et obiter dictum, og dommen en dissensdom hvor mindretallet på én dommer ikke uttalte seg om spørsmålet,[38] men det var behov for å få avklart hovedregelen, og uttalelsen fremstår ikke uoverveid.
                  Det at lex loci delicti er hovedregelen, kan i tillegg støttes på rettspraksis fra tiden før Bokhandlerdommen[39] og har nylig også blitt fremholdt i Rt. 2011 s. 531 (Krigsforbryterdommen). Krigsforbryterdommen
                  gjaldt ugjerninger begått av saksøkte under den væpnede konflikten i Bosnia-Hercegovina
                  i 1992. I 1993 flyktet saksøkte til Norge, og han ble norsk statsborger i 2001. Etter
                  hvert ble det klart at han i 1992, som medlem av den paramilitære organisasjonen Hos,
                  hadde pågrepet og medvirket til at 13 serbere ble holdt fanget i en leir i Bosnia-Hercegovina.
                  I leiren ble disse blant annet utsatt for brutal vold, seksuelle overgrep samt nedverdigende,
                  skremmende eller truende behandling. På dette grunnlaget ble saksøkte straffeforfulgt
                  i medhold av straffeloven § 12 første avsnitt nr. 4 bokstav a om norsk universaljurisdiksjon[40] og dømt til fengsel i 8 år for 13 tilfeller av forbrytelse mot straffeloven § 223.[41] Ni av de fornærmede fremsatte krav om mén- og oppreisningserstatning, og dermed oppstod
                  rettsvalgsspørsmålet. I den forbindelse gjentok Høyesterett med henvisning til Bokhandlerdommen
                  at lex loci delicti er hovedregelen for rettsvalget på erstatningsrettens område.[42]

            En annen sak er at det kan problematiseres hvor langt lex loci delicti-hovedregelen rekker. Verken Bokhandlerdommen eller Krigsforbryterdommen inneholder
                  noen generelle bemerkninger om dette. I denne sammenhengen må det imidlertid nevnes
                  at lex loci delicti-hovedregelen ikke ble avgjørende i Krigsforbryterdommen. Høyesterett løste her rettsvalget
                  etter Irma Mignon-formelen og kom til at norsk rett skulle legges til grunn,[43] men det først etter en utførlig gjennomgang av hvorfor hovedregelen om lex loci delicti ikke fikk anvendelse.[44] Av denne gjennomgangen fremgår det ikke klart hva som var avgjørende, men blant særtrekkene
                  som fremheves er 1) at erstatningskravene springer ut av straffbare forhold, 2) at
                  handlingene ble straffeforfulgt i Norge etter straffebud som i vår straffelov er underlagt
                  norsk universaljurisdiksjon, 3) at det er tale om oppreisningserstatning,[45] 4) at erstatningskravene er knyttet tett opp mot straffesaken, 5) at det er internasjonale
                  forpliktelser som her kommer i betraktning, 6) at begrunnelsen for lex loci delicti-hovedregelen ikke fullt slår til i et tilfelle som dette, 7) at skade-forvoldelsene
                  fant sted om lag 17 år før Roma II-forordningens ikrafttredelse og 8) at det i alle
                  tilfeller er tvilsomt om forordningen tar sikte på å løse rettsvalget for erstatningssaker
                  av denne typen. På bakgrunn av disse særtrekkene er det vanskelig å utlede noe generelt
                  fra dommen om hvor sterkt lex loci delicti-hovedregelen står. Dommen kan både leses slik at lex loci delicti-hovedregelen ikke er stort mer enn et vagt utgangspunkt, og slik at man fra en ellers
                  klar hovedregel her oppstiller et snevert unntak for straffbare forhold underlagt
                  norsk universaljurisdiksjon. Uavhengig av hvordan man tolker dommen er den imidlertid
                  så uklar at den alene ikke kan endre en etablert rettstilstand. Dermed er det av interesse
                  å se nærmere på hvilken forståelse man hadde av lex loci delicti-hovedregelen i forkant av Krigsforbryterdommen.[46]

            Rt. 1906 s. 165 (Augusta-dommen) gjaldt en sak hvor et norsk skip på vei fra Raumo
                  til Ipswich kolliderte med et russisk skip i Kielerkanalen. Det norske skipet hadde
                  tysk tvangslos om bord, og Høyesterett la enstemmig til grunn tysk rett for spørsmålet
                  om tvangslosens ansvar etter kollisjonen. For å begrunne rettsvalget viste mindretallet
                  på tre til Arendal sjøretts premisser, der skadestedets rett ble lagt til grunn som
                  alminnelig hovedregel. Flertallet på fire dommere anså det derimot ikke nødvendig
                  å ta stilling til spørsmålet om etter hvilken «… Retsregel Sammenstød i Almindelighed
                  bliver at bedømme …», siden det etter omstendighetene i saken i alle tilfeller måtte
                  være klart at tysk rett skulle anvendes. Etter dette ble spørsmålet løst etter tysk
                  rett, hvoretter den norske rederen ikke var ansvarlig for tvangslosen. Selv om flertallet
                  avstod fra å ta stilling til hovedregelen for erstatningsrettsvalget, har Augusta-dommen
                  i etterfølgende rettspraksis og teori blitt tatt til inntekt for at hovedregelen må
                  være lex loci delicti.[47]

            I Rt. 1923 II s. 58 (Irma Mignon-dommen) var tilfellet at de norske skipene Irma og
                  Mignon kolliderte i britisk farvann. Etter avgang fra Newcastle hadde Irma tvangslos
                  om bord, og sammenstøtet var losens feil. Det forelå enighet om at Irma var eneskyldig,
                  og tvisten var i hovedsak begrenset til spørsmålet om hvovidt Irmas rederi heftet
                  for losen. Dersom saken ble bedømt etter engelsk rett, ville ikke rederen være ansvarlig
                  for tvangslosen, mens utfallet ville bli motsatt etter norsk rett. For å avgjøre rettsvalgsspørsmålet
                  ble det av mangel på lov og sedvane lagt til grunn at «… et forhold fortrinsvis bør
                  bedømmes efter loven i det land, hvortil det har sin sterkeste tilknytning, eller
                  hvor det nærmest hører hjemme» – den såkalte Irma Mignon-formelen.[48] På dette grunnlag ble norsk rett anvendt, siden saken i hovedsak hadde sin tilknytning
                  til Norge. Høyesterett fant altså ikke Augusta-dommen og kollisjonsstedets rett avgjørende
                  for rettsvalget, men ser man på saksforholdet, er det ikke så overraskende. Til tross
                  for at saksforholdet i Irma Mignon-dommen hadde flere likheter med det i Augusta-dommen,
                  var en sentral forskjell her at begge skipene var norske.

         

      

      
         
            «Det, som der her spørres om, er jo, om en norsk skibseiers ansvar overfor en anden
                  norsk skibseier for skade voldt ved, at den førstes skib har paaseilet den andens
                  skib. Og dette forhold synes jeg maa siges at ha sin sterkeste tilknytning til Norge,
                  uanset at paaseilingen har fundet sted paa en anden stats sjøterritorium.»[49]

         

      

      
         
            Irma Mignon-saken dreide seg i motsetning til Augusta-dommen altså ikke om hovedtypetilfellet
                  i den internasjonale erstatningsretten, hvor skadevolder og skade-lidte kommer fra
                  ulike stater, men var et tilfelle av hjemstatssammenfall.[50] I lys av dette er særlig Høyesteretts uttalelser om Irma Mignon-dommens forhold til
                  den gjengse lære interessant (mine uthevelser):

         

      

      
         
            «Jeg er opmerksom paa, at det resultat jeg er kommet til, nemlig at norsk ret her
                  bør anvendes, neppe stemmer med den gjængse lære hos os. Saavidt jeg vet, har nemlig
                  de juridiske forfattere, som overhodet har drøftet spørsmaalet, uttalt den opfatning,
                  at en reders ansvar i anledning av et sammenstøt skal bedømmes efter sammenstøtsstedets
                  ret, uten at der er gjort nogen undtagelse for det tilfælde, at begge skibe er hjemmehørende
                     i en og samme anden stat. Denne lære har dog ogsaa hos os møtt motsigelse, og i utenlandsk litteratur og praksis
                  er der delte meninger om spørsmaalet. For mit vedkommende har jeg ikke kunnet finde, at de grunde, som i almindelighet anføres for at la sammenstøtsstedets ret faa anvendelse er avgjørende
                     for et tilfælde som det foreliggende.»[51]

         

      

      
         
            Høyesterett gjør altså et unntak for det særtilfellet at begge skipene er norske,
                  ut fra at saken, slik den stod da skyldspørsmålet ikke var bestridt, så godt som utelukkende
                  hadde sin tilknytning til Norge.[52] I form av å være unntaket som bekrefter regelen, kan etter dette selv Irma Mignon-dommen
                  tas til inntekt for at hovedregelen for rettsvalget i norsk internasjonal erstatningsrett
                  er lex loci delicti. Grunnen til det er at dersom Høyesterett ikke oppfattet rettstilstanden slik at
                  dette var hovedregelen, men bare anså lex loci delicti for å være en presumsjon eller et moment i en konkret rimelighetsvurdering, ville
                  det ikke ha vært nødvendig å formulere avgjørelsen som et unntak begrunnet i at man
                  her stod ovenfor et særtilfelle. Følgelig er det naturlig å tolke Irma Mignon-dommen
                  slik at den ikke oppstiller noen ny hovedregel for rettsvalget i internasjonale erstatningssaker,
                  men at avgjørelsen snarere representerer et unntak fra hovedregelen om lex loci delicti.[53]

            Den neste høyesterettsbehandlingen av en internasjonal erstatningssak var Rt. 1938
                  s. 691, hvor tilfellet var at en bil med norsk sjåfør hadde støtt sammen med en tysk
                  motorsyklist på en tysk landevei. Her ble tysk rett uten videre lagt til grunn, og
                  tyskeren vant frem med sitt krav om full erstatning. Dette har blitt tatt til inntekt
                  for at hovedregelen for rettsvalget på erstatningsrettens område utvilsomt må være
                  lex loci delicti.[54] En slik forståelse har gode grunner for seg, for dersom lex loci delicti ikke ble ansett for å være en klar hovedregel, kunne Høyesterett vanskelig ha anvendt
                  skadestedets rett uten å komme med noen nærmere bemerkninger.

            I Rt. 1957 s. 246 (Turbussdommen) ble Rt. 1938 s. 691 nevnt, men ikke funnet avgjørende,
                  siden både søksmålsgrunnlaget og de faktiske forhold var forskjellige. Turbussdommen
                  gjaldt erstatning for tap av forsørger etter at en norsk betalende passasjer i en
                  norsk turbuss hadde omkommet da bussen kolliderte med en svensk lastebil i Sverige.
                  Saksøkte var bussens eiere. Ved rettsvalget ble Irma Mignon--formelen lagt til grunn,
                  saken ansett å ha sin sterkeste tilknytning til Norge, og de etterlatte tilkjent erstatning
                  etter norsk rett. Man anvendte altså ikke skadestedets rett, som her var svensk rett.
                  Turbussdommens betydning for rettsvalget på erstatningsrettens område kan imidlertid
                  diskuteres. Det fremgår nemlig ikke av dommen om Høyesterett anså saken for å være
                  et tilfelle av erstatning i eller utenfor kontrakt. Uten denne presiseringen er det
                  uvisst etter hvilket rettsvalgsregelsett rettsvalgsspørsmålet ble løst. I teorien
                  er det delte oppfatninger om hvordan saksforholdet i Turbussdommen skal kvalifiseres.

         

      

      
         
            Blant de som anser saken for å være et tilfelle av erstatning utenfor kontraktsforhold,
                  er Egge, «Lovvalget i erstatningsretten» s. 24. Se tilsvarende også Frantzen, Arveoppgjør ved inter-nasjonale ekteskap s. 73, som fremholder at Turbussdommen omhandlet erstatning utenfor kontrakt, og
                  at Høyesterett til tross for dette ikke anså Irma Mignon-dommen som et prejudikat.
                  Likeledes kategoriserer Konow, Løsørepant over landegrenser s. 369 turbussdommen som et tilfelle av erstatning utenfor kontraktsforhold, og det
                  samme gjør Alvik, «Lovvalg og jurisdiksjon for ikke-kontraktuelle erstatningskrav»
                  s. 297 og Helland, «Norwegian Law on Jurisdiction and Choice of Law in Cases Concerning
                  Personality Rights» på s. 65 og 70.

            Lundgaard, Gaarders innføring i internasjonal privatrett s. 93–94 omtaler derimot Turbussdommen som et tilfelle av kontraktsansvar, og det
                  samme gjør Thue, «Erstatning utenfor kontraktsforhold» på s. 5. I sitt innlegg i Egge,
                  «Lovvalget i erstatningsretten» kategoriserer også Gaarder saken som et tilfelle av
                  erstatning i kontraktsforhold, men han er ikke like klar på dette i Internasjonal privatrett på s. 117, hvor dommen uten nærmere bemerkninger behandles under overskriften «Erstatningsansvar
                  (utenfor kontraktsforhold)». Selv mener jeg gode grunner taler for å kategorisere
                  saken som en kontraktsansvarssak, jf. Heimdal, Erstatning ved grenseoverskridende personlighetskrenkelser s. 47. Avdøde hadde inngått en avtale med saksøkte om transport med buss til og fra
                  Gøteborg samt betalt vederlag for dette.

         

      

      
         
            I denne sammenhengen er det av underordnet betydning om Turbussdommen må anses for
                  å være et tilfelle av erstatning i eller utenfor kontraktsforhold. All den tid det
                  ikke fremgår hvordan Høyesterett selv vurderte saksforholdet, kan dommen i alle tilfeller
                  vanskelig benyttes i diskusjonen om hovedregelen for rettsvalget i internasjonale
                  erstatningssaker.[55] Enn videre er det slik at selv om man skulle anse Turbussdommen som en deliktserstatningssak,
                  og selv om man skulle mene at den kan trekkes inn i debatten om hovedregelen til tross
                  for at det er uklart om Høyesterett anså saken som et tilfelle av erstatning i eller
                  utenfor kontrakt, er dommen likevel ikke uforenelig med det syn at hovedregelen for
                  rettsvalget er lex loci delicti. På samme måte som i Irma Mignon-dommen stod man i Turbussdommen nemlig overfor et
                  tilfelle av hjemstatssammenfall – både skadelidte og skadevolder var hjemmehørende
                  i Norge.

            Rt. 1958 s. 38 (Baltenland-dommen) gjaldt på sin side utvilsomt erstatning utenfor
                  kontraktsforhold. Sakens bakgrunn var en kollisjon i Bergensleden mellom det norske
                  skipet Elven og det tyske skipet Baltenland, og til forskjell fra i Irma Mignon-dommen
                  var også skyldspørsmålet omtvistet. Av byrettens dom heter det om rettsvalget at:

         

      

      
         
            «Det er på det rene, at ifølge norsk internasjonal rett vil spørsmålet om ansvars-betingelsene og erstatningskravenes omfang ved en kollisjon mellom et norsk og et fremmed skip innenfor nasjonale farvann måtte
                  bli å avgjøre på grunnlag av lex loci delicti – i dette tilfelle altså norsk rett.
                  Men hermed er det ikke avgjort, at også spørsmålet om arten og begrensningen av rederens ansvar for det således fastsatte erstatningskrav må bli å avgjøre etter samme lov.[56]»

         

      

      
         
            Etter dette avgjorde byretten spørsmålet om ansvarsbetingelsene og erstatningens omfang
                  etter lex loci delicti, mens spørsmålet om ansvarsbegrensning for den tyske rederen ble løst etter flaggets
                  rett, som her var tysk rett.[57] Byrettens uttalelse kan vanskelig tolkes annerledes enn at den anser lex loci delicti for å være hovedregelen for rettsvalget ved erstatning utenfor kontraktsforhold,
                  riktignok med den reservasjon at ansvarsbegrensningen kan foretas etter en annen stats
                  rett. Høyesterett synes å slutte seg til dette, jf. uttalelsen:

         

      

      
         
            «Jeg er, både når det gjelder skyldspørsmålet og spørsmålet om arten og begrensningen
                  av det tyske skips ansvar, kommet til samme resultat som byretten og lagmannsretten,
                  og kan i alt vesentlig tiltre den begrunnelse som byretten og lagmannsrettens flertall
                  har gitt.»[58]

         

      

      
         
            I tillegg har Høyesterett i etterkant av Baltenland-dommen uten videre anvendt skadestedets
                  rett i flere erstatningssaker med internasjonal tilknytning. Se her Rt. 1961 s. 730
                  (Svenskebussdommen), som gjaldt en kollisjon mellom en norsk lastebil og svensk buss
                  i Norge, Rt. 1969 s. 1308 (Balticdommen), der en arbeider ved en norsk fabrikk hadde
                  omkommet under lossing av et utenlandsk skip og Rt. 1978 s. 1062, hvor en nordmann
                  hadde blitt påkjørt av en dansk lastebil i Fredrikstad. Ettersom skadestedets rett
                  i disse avgjørelsene ble lagt til grunn uten videre, kan de sammenlignes med Rt. 1938
                  s. 691, og støtter på samme måte som denne avgjørelsen det syn at hovedregelen for
                  rettsvalget i norsk internasjonal erstatningsrett må være lex loci delicti.

         

      

      
         
            Av relevant underrettspraksis må for øvrig RG 1985 s. 777 (Eidsivating) nevnes. Her
                  var en nordmann saksøkt etter en kollisjon i Østerrike, og det sentrale spørsmålet
                  var hvorvidt erstatningskravet for tap av forsørger var foreldet. For lagmannsretten
                  var det ikke omtvistet at ansvarsspørsmålet og en eventuell erstatningsutmåling måtte
                  behandles etter østerriksk rett, noe retten sa seg enig i. Til tross for dette ble
                  imidlertid foreldelsesspørsmålet løst etter norsk rett, og kravet dermed ansett foreldet.
                  Rettens oppdeling av rettsvalget behandles nærmere i punkt 7.2.6.3 nedenfor. Det som er av interesse i denne sammenhengen, er at retten tilsynelatende
                  anser Irma Mignon-formelen som hovedregelen for rettsvalget i internasjonale erstatningssaker:

         

      

      
         
            «Erstatningssaken er reist for norske domstoler av østerrikske statsborgere mot en
                  norsk statsborger som hevdes å ha voldt dem skade mens han hadde midlertidig opphold
                  i deres hjemland. Når det som her er spørsmål om lovvalg mellom norsk og utenlandsk
                  rett, gjelder etter Høyesteretts praksis et alminnelig prinsipp om at forholdet fortrinnvis
                  bør bedømmes etter loven i det land det har sin sterkeste tilknytning til eller nærmest
                  hører hjemme, jfr. Holmboe 204-205 med henvisning til Rt-1923 II-58 flg., 1931 1185
                  flg. og 1937 888 flg.

            Det er ikke omtvistet at denne saken har sin sterkeste tilknytning til Østerrike når
                  det gjelder selve erstatningskravet – både ansvarsspørsmålet og eventuell erstatningsutmåling
                  – og at saken for så vidt måtte behandles etter østerriksk rett. Lagmannsretten er
                  enig i dette.»[59]

         

      

      
         
            Det kan her stilles spørsmålstegn ved rettens rettskildebruk. Retten overser at Holmboe
                  i sin fremstilling Foreldelse av fordringer på s. 204–205 utelukkende kommer med noen generelle utgangspunkter omkring rettsvalgsspørsmål,
                  og ikke nødvendigvis uttaler seg om hovedregelen for rettsvalget i internasjonale
                  erstatningssaker, slik lagmannsretten synes å tolke forfatteren. Tvert om heter det
                  senere i Holmboes bok på s. 207: «Krav på skades-erstatning som følge av rettsbrudd
                  avgjøres naturlig etter loven i det land hvor den rett-stridige handling er foretatt
                  …»[60] Dertil kommer at dommen også på andre punkter fremstår uklar og utilfredsstillende
                  begrunnet.[61] Ettersom lagmannsretten tilsynelatende baserer sin oppfatning av rettstilstanden
                  på en misforståelse av Holmboe, og flere sentrale rettskilder av senere dato ikke
                  nevnes, bør denne underrettsdommen ikke tillegges vekt i diskusjonen om hvor langt
                  hovedregelen om lex loci delicti rekker.

         

      

      
         
            For å oppsummere viser domsmaterialet i forkant av Bokhandlerdommen et klart mønster.
                  Når det gjelder hovedtypetilfellet i den internasjonale erstatningsretten, altså tvister
                  hvor skadevolders og skadelidtes hjemstat ikke er sammenfallende, har retten på skadestedet
                  blitt lagt til grunn i samtlige høyesterettsdommer. I Baltenland-dommen ble det riktignok
                  gjort unntak fra skadestedets rett når det kom til spørsmålet om ansvarsbegrensningen
                  for det tyske skipet, og skadestedets rett ble heller ikke anvendt i Irma Mignon-dommen,
                  hvor partene hadde samme hjemstat.[62] Det at Høyesterett gjorde unntak fra lex loci delicti-hovedregelen i disse to sakene, kan imidlertid ikke i seg selv gi grunnlag for å
                  trekke hovedregelen i tvil. I det minste ikke når Høyesterett – både i Irma Mignon-dommen
                  og gjennom sin tilslutning til byretten i Baltenland-dommen – tilsynelatende anser
                  bruken av Irma Mignon-formelen som et unntak snarere enn en ny hovedregel for retts-valget.
                  Alt i forkant av Bokhandlerdommen kan rettspraksis dermed sies å ha bekreftet lex loci delicti-hovedregelen[63] og indikerer også at denne står rimelig sterkt. Særlig kan dette støttes på de fire
                  dommene hvor Høyesterett anvendte skade-stedets rett uten videre, noe de vanskelig
                  kunne ha gjort om lex loci delicti-regelen bare ble ansett for å være et vagt utgangspunkt eller en presumsjon.

            En annen sak er at lex loci delicti-hovedregelen også har stått sterkt i doktrinen. Hva handlingsnormene angår, slik
                  som eksempelvis veitrafikkregler, har det aldri vært tvilsomt at reglene på stedet
                  handlingen foretas må være avgjørende.[64] Men også ellers har det vært tilnærmet enstemmighet i norsk internasjonal-privatrettslig
                  teori om at lex loci delicti må være hovedregelen for rettsvalget på erstatningsrettens område.

         

      

      
         
            Innenfor norsk sjørett er det eksempler fra langt tilbake i tid på at lex loci delicti omtales som hovedregelen for flere typer deliktserstatningskrav, jf. blant annet
                  Platou, Forelæsninger over norsk søret av år 1900 på s. 28, Klæstad, Rederansvaret av 1920 s. 297 flg. og Knoph, Norsk Sjørett av 1931 s. 375.

            Den første fremstillingen hvor rettsvalget på erstatningsrettens område ikke bare
                  behandles emnespesifikt, men også kommenteres mer generelt, er Gjelsviks Lærebok i millomfolkeleg privatrett fra 1918. På s. 35 i boken presenteres lex loci delicti som generell hovedregel: «Reglarne for skadebotandsvar for rettsbrot utanfyre rettshandelshøve
                  rettar seg etter lovi paa gjerningsstaden.»[65] Den samme hovedregelen legges også til grunn i den første inngående behandlingen
                  av rettsvalget ved erstatning utenfor kontraktsforhold i Norge, «Lovvalget i erstatningsretten»
                  av Egge fra 1959. For rettsvalget ved deliktserstatning omtaler Egge her grunnsetningen
                  om lex loci delicti som så opplagt at det for norsk internasjonal privatretts vedkommende er tilstrekkelig
                  å henvise til dommen i Rt. 1938 s. 691.[66] Lex loci delicti legges også til grunn som hovedregel i Innføring i internasjonal privatrett av Gaarder fra 1975, og er opprettholdt i senere videreføringer av denne fremstillingen
                  – senest i Lundgaard, Gaarders innføring i internasjonal privatrett av år 2000 på s. 265. Se av Lundgaard også tilsvarende i «Søksmål mot utenlandsk
                  tobakksindustri – internasjonal privatrett» i NOU 2000: 16 s. 896. Videre har Thue
                  fremholdt at lex loci delicti er hovedregelen for hovedtypetilfellet i den internasjonale erstatningsretten, jf.
                  «Erstatning utenfor kontraktsforhold» av 2001 på s. 16, først utgitt i 1986. Se tilsvarende
                  også i hans bok Internasjonal privatrett fra 2002 punkt 247.

            I den senere tid har også en rekke andre forfatter fremhold at lex loci delicti må være den norske hovedregelen for erstatningsrettsvalget. Se Cordes/Stenseng/Lenda,
                  Hovedlinjer i internasjonal privatrett s. 422, hvor regelen omtales som sedvanerett utviklet gjennom teori og rettspraksis,[67] Cordero-Moss, «Erstatningsrett, kontraktsrett og internasjonalt preseptoriske regler»
                  s. 462, Helland, «Norwegian Law on Jurisdiction and Choice of Law in Cases Concerning
                  Personality Rights» s. 67 og Heimdal, Erstatning ved grenseoverskridende personlighetskrenkelser s. 46–47.

            Unntaket har vært Alvik, «Lovvalg og jurisdiksjon for ikke-kontraktuelle erstatningskrav»
                  s. 294–300, som i forkant av Bokhandlerdommen trakk i tvil om det egentlig var grunnlag
                  for å si at lex loci delicti var hovedregelen i norsk internasjonal erstatningsrett. Etter innledningsvis å stille
                  spørsmålet om lex loci delicti er en regel eller bare en presumsjon,[68] gjennomgår Alvik her det etter hans syn usikre rettskildegrunnlaget for lex loci delicti-regelen og konkluderer avslutningsvis slik:

         

      

      
         
            «Selv i dag foreligger det ikke egentlig noe autoritativt, tvingende grunnlag for
                  regelen, noe som innebærer at domstolene i stor grad vil, og kanskje også bør, føle
                  seg frie til å komme til den løsningen de anser konkret rimelig og naturlig, på samme
                  måten som i Irma-Mignon-dommen.

            Når det er sagt, så er det klart at deliktsstedet ofte, eller til og med som regel,
                  faktisk vil fremstå som det mest rimelige og naturlige valget, og til og med oppstiller
                  en presumsjon i forhold til rimelighet. Men hovedpoenget blir stående: dersom det
                  foreligger konkrete grunner som tilsier at en annen løsning vil være mer rimelig,
                  så er det egentlig ingenting som stopper domstolen fra å legge det til grunn. Situasjonen
                  er dermed at til og med der deliktsstedet er forholdsvis entydig identifiserbart,
                  rekker ikke lex loci delicti-regelen særlig mye lenger enn som en presumsjon for hva som er konkret rimelig; en
                  presumsjon som blir brutt dersom en annen løsning konkret fremstår som mer rimelig.»[69]

         

      

      
         
            Alviks hovedargument synes å være at «… hvis man går inn i enkeltavgjørelser finner
                  man ofte at resultatet er begrunnet i mer konkrete vurderinger, og ikke entydig kan
                  tas til inntekt for lex loci delicti som noen egentlig tvingende regel».[70] Imidlertid er hans gjennomgang av høyesterettspraksis til inntekt for dette syn begrenset
                  til fire dommer: Augusta-dommen, Irma Mignon-dommen, Baltenland-dommen og Turbussdommen.
                  Som gjennomgått ovenfor tilsier de tre første av disse avgjørelsene snarere at hovedregelen
                  er nettopp lex loci delicti – den første grunnet sitt resultat og slik den er forstått i ettertid, den andre
                  i sin begrunnelse og den tredje til dels både i sitt resultat og sin begrunnelse.[71] Hva Turbussdommen angår, bør den som gjennomgått anvendes med varsomhet i rettsvalgsdiskusjonen
                  grunnet usikkerheten knyttet til om Høyesterett anså dette for å være et tilfelle
                  av erstatning i eller utenfor kontraktsforhold.

         

      

      
         
            I denne sammenhengen må det også nevnes at lex loci delicti gjelder som hoved-regel for rettsvalget ved erstatning utenfor kontraktsforhold i
                  Europa for øvrig,[72] og herunder i de statene vi tradisjonelt har sett hen til som inspirasjonskilder
                  for norsk internasjonal privatrett.[73] Etter Roma II-forordningen er dessuten lex loci delicti-hovedregelen langt mer enn bare et utgangspunkt eller en presumsjon,[74] og det at den norske lex loci delicti-hovedregelen bør rekke vidt, kan også støttes på reelle hensyn. Foruten å omtale
                  lex loci delicti som hovedregelen for rettsvalget på erstatningsrettens område, har et klart flertall
                  i norsk doktrine også tatt til orde for at det er denne regelen som har de beste grunnene
                  for seg.[75] Enklest kan lex loci delicti-hovedregelen begrunnes ved å vise til at alternativene ikke er tilfreds-stillende.
                  Det å anvende lex fori som alminnelig rettsvalgsregel for deliktserstatning er opplagt ingen god løsning.
                  Som Egge fremholder, vil en slik hovedregel «… tydeligvis bære galt av sted, med mindre
                  den er kombinert med sterke verntingsbegrensninger».[76] I dag er situasjonen den motsatte – både Norge og mange andre stater har vide vernetingsbestemmelser
                  for internasjonale erstatningssaker samt i vid utstrekning forpliktet seg til å anerkjenne
                  og fullbyrde utenlandske dommer om dette. Dermed vil én og samme tvist ofte kunne
                  anlegges i flere stater, og det å velge lex fori som hovedregel resultere i forum shopping, vilkårlighet og liten forutsigbarhet.[77]

            Samtidig fremstår verken Irma Mignon-formelen eller andre metodeløsninger som hensiktsmessige ved rettsvalget i internasjonale erstatningssaker
                  – selv om disse er mer fleksible enn faste rettsvalgsregler som lex loci delicti. Hovedgrunnen til det er at de til sammenligning gir mindre forutsigbarhet og ikke
                  fremstår like egnet til å gi uniformitet.[78] Riktignok er et argument i favør av slike løsninger at lex loci delicti-hovedregelen ikke alltid vil kunne løse rettsvalgsspørsmålet i internasjonale erstatningssaker,[79] men innvendinger av denne typen kan reises mot de fleste hovedregler vi har i norsk
                  rett. Dersom man skal lage en hovedregel som er så fleksibel at unntak og særregulering
                  ikke er nødvendig, må det nødvendigvis gå på bekostning av klarhet og forutberegnelighet.[80]

         

      

      
         
            I norsk internasjonal-privatrettslig teori er det bare Alvik som har antydet at en
                  annen hovedregel enn lex loci delicti bør legges til grunn:

         

      

      
         
            «Prinsippet om lex loci delicti utgjør altså en fleksibel presumsjonsregel, som i
                  de fleste saker tillater domstolen å legge sin foretrukne løsning til grunn. Da er
                  heller ikke vurderingen av den materielt sett rimeligste løsning så langt unna, selv
                  om vi nok ikke har kommet så langt at domstolene gjør dette åpenlyst, slik man har
                  sett eksempler på i USA. De vil fortsatt spørre etter forholdets mest naturlige stedlige
                  tilknytning, og kamuflere sine oppfatninger av de materielle løsningenes rimelighet
                  bak hensynet til partenes rimelige forventninger i den henseende. Og det er kanskje
                  heller ikke så galt.»[81]

         

      

      
         
            Alvik synes her å antyde at det beste er å ta utgangspunkt i en metodeløsning og at
                  det overordnede vurderingstemaet bør være hvilken stats rett som resulterer i den
                  materielt sett rimeligste løsning. Dette vil etter mitt syn ikke være hensiktsmessig.
                  I tillegg til de generelle ankepunktene mot metodeløsninger gjennomgått ovenfor, er
                  en ytterligere innvending mot en slik løsning at det kan være svært vanskelig å vurdere
                  hva som gir den materielt sett rimeligste løsningen av en tvist, i det minste objektivt
                  sett.[82] Bedre blir det heller ikke om en slik løsning praktiseres kamuflert som noe annet
                  – tvert imot vil det kunne utgjøre en fare for rettssikkerheten.

         

      

      
         
            Foruten å kunne begrunnes med at alternativene ikke fremstår hensiktsmessige, er lex loci delicti også en hovedregel som utvilsomt har gode grunner for seg. Først og fremst kan den
                  støttes på hensynet til partenes forventninger.[83] De fleste erstatningssaker har ingen internasjonal tilknytning. Derfor vil en person
                  som lider skade i sin egen hjemstat typisk forvente at det er denne statens rett som
                  regulerer forholdet, og gjerne oppleve det urimelig om den tilfeldighet at skadevolder
                  er utlending skulle påvirke hans eller hennes rettslige stilling.[84] På samme måte vil de som volder skade i sin egen hjemstat gjennomgående forvente
                  at det er retten i denne staten som anvendes, siden det også fra skadevolderens ståsted
                  gjerne vil være uventet at skadelidte er utlending.

            På motsatt hånd vil også den som oppholder seg i utlandet, enten vedkommende volder
                  eller påføres skade, typisk forvente at det er retten på dette stedet som anvendes.
                  I praksis er det nemlig slik at man på utenlandsreise, bevisst eller ubevisst, gjerne
                  innretter seg etter den lokale retten ut fra sosiale og faktiske forventninger – nordmenn
                  som oppholder seg i stater med alkoholforbud, forventer ikke å kunne konsumere alkohol,
                  og nordmenn på reise i stater med venstre-kjøring forventer ikke å kunne kjøre på
                  høyre side av veien.

         

      

      
         
            Statshøyhets- og underkastelsesideer har tidvis blitt brukt som selvstendige argumenter
                  for lex loci delicti-hovedregelen, jf. Egge «Lovvalget i erstatningsretten» s. 13. I flertallets begrunnelse
                  for rettsvalget i Rt. 1906 s. 165 (Augusta-dommen) finner vi også spor av slik argumentasjon,
                  jf. uttalelsen:

         

      

      
         
            «Stillingen er nærmest den, at den tyske Stat kan siges at have overtaget Befordringen
                  af de Skibe, der vil passere Kanalen, og at disse Skibe maa forudsættes stiltiende
                  at have underkastet sig de Regler, som gjælder for Trafiken paa Kanalen saavelsom
                  den Lovgivning, der behersker Forholdet.»

         

      

      
         
            Som Egge fremholder, kan det fremstå noe konstruert å begrunne lex loci delicti-hoved-regelen i statshøyhets- og underkastelsesideer. Disse må imidlertid kunne trekkes
                  frem ut fra at denne typen tankegang gjerne er med på å påvirke partenes forventninger
                  i retning av at skadestedets rett kommer til anvendelse.[85]

         

      

      
         
            Ettersom lex loci delicti gjennomgående gir rettsvalg som er i tråd med både skadelidtes og skadevolderens
                  forventninger, vil utfallene av denne rettsvalgsregelen gjerne også oppleves som rimelige.
                  Et annet moment er sammenhengen mellom sanksjonen erstatning og adferdsnormene, som igjen er bundet til statsterritoriet og gjerne varierer fra stat til stat. Det
                  er i tråd med statssuverenitetsinteressene til staten hvor skaden skjer at denne statens rett er bestemmende for handlinger
                  foretatt på dens territorium.[86] Det at den internasjonale privatretten her baserer seg på gjensidig respekt, med
                  statsterritoriet som et naturlig sentrum for lovkoordineringen, kan dessuten sies
                  å tjene alle staters interesser.[87] Av mer prinsipielle betraktninger kan det også nevnes at lex loci delicti som rettsvalgsregel kan støttes på både innrettelseshensyn og konflikthindringshensyn. Sammenlignet med eksempelvis Irma Mignon-formelen er denne lettere å innrette seg
                  etter, og vil sjeldnere resultere i at partene må gå til sak for å få avklart rettsvalgsspørsmålet.
                  Samtidig er skade-stedets rett gjerne partenes eneste felles objektive tilknytningspunkt,[88] og lex loci delicti den hovedregelen som er best egnet til å likebehandle utlendinger med landets egne borgere.[89] For å oppsummere kan man derfor si at lex loci delicti er den faste rettsvalgsregelen som oftest vil føre til rettsvalg i tråd med partenes
                  forventninger, samtidig som det er denne regelen som i størst grad minimaliserer ulempene
                  med å bli bedømt etter fremmed rett[90]– ikke minst nå som lex loci delicti også har blitt valgt som hovedregel i Roma II-forordningen.

         

      

      7.2.2	Særlig om distansedelikter og strødelikter

      7.2.2.1	Problemet

      
         
            Lex loci delicti-hovedregelen kan verken løse rettsvalget i de erstatningssakene hvor handlings- og
                  virkningsstedet er i hver sin stat (distansedelikter), eller der hvor én og samme
                  handling fører til skadevirkninger i flere stater (strødelikter).[91] Dermed må hovedregelen her enten konkretiseres, eller rettsvalget løses på en helt
                  annen måte.

         

      

      7.2.2.2	Distansedelikter

      
         
            Norsk høyesterettspraksis gir ikke svar på hvordan rettsvalget skal løses når handlings-
                  og virkningsstedet er i hver sin stat, og heller ikke i underrettspraksis har man
                  tatt stilling til dette. Det nærmeste vi kommer er Rt. 2009 s. 1537 (Bokhandlerdommen),
                  hvor flertallet fremholder at:

         

      

      
         
            «Dersom handlings- og virkningsstedet er i forskjellige land, får man spørsmålet om
                  det er handlings- eller virkningsstedet som skal anses som skadested. For EU-landene
                  gjelder Europaparlamentets og rådets forordning (EF/864/2007) av 11. juli 2007 om
                  lovvalg for forpliktelser utenfor kontrakt (Roma II-forordningen). Den alminnelige
                  regel for utenomkontraktsrettslig erstatningsansvar finnes i artikkel 4. Som hovedregel
                  skal retten i det landet hvor det umiddelbare virkningsstedet befinner seg, legges
                  til grunn, jf. artikkel 4 nr. 1 … Norge er ikke bundet av for-ordningen. I den utstrekning
                  vi ikke har avvikende lovregulering, taler imidlertid hensynet til rettsenhet for
                  at vi ved avgjørelse av rettsvalgsspørsmål legger vekt på den løsning som EU-landene
                  har valgt.»[92]

         

      

      
         
            Ettersom Høyesterett ikke gikk lenger enn å si at hensynet til rettsenhet taler for
                  å vektlegge Roma II-forordningen, kan det med Bokhandlerdommen vanskelig anses avklart
                  at distansedelikter skal følge forordningens hovedregel om retten på virkningsstedet
                  (lex loci damni).[93] Nettopp på bakgrunn av hensynet til retts-enhet bør vi imidlertid være varsomme med
                  å velge en annen løsning.

            I norsk doktrine har flere løsningsalternativer for distansedelikter vært diskutert.
                  Ett alternativ er å la disse følge Irma Mignon-formelen, men det fremstår ikke hensiktsmessig.[94] Stort sett har det vært enighet om at vi snarere bør velge en løsning som ligger
                  nært opptil lex loci delicti-hovedregelen.[95] Dersom denne skal konkretiseres for distansedelikter, er det tre alternativer: Man
                  kan anvende retten på handlingsstedet (lex loci actus), retten på virkningsstedet (lex loci damni) eller en kombinasjon av disse. I doktrinen behandles denne problemstillingen kort
                  av Gaarder og Lundgaard,[96] mens Thue og Cordes/Stenseng/Lenda er mer utførlige i sin gjennomgang.[97] De tre første av disse fremstillingene må imidlertid leses med det forbehold at de
                  er av eldre dato enn Roma II-forordningen og til dels inspirert av europeiske rettsvalgsløsninger
                  som med forordningen har blitt rettshistorie.

         

      

      
         
            Thue fremholder i sin artikkel at virkningsstedets rett fremstår med mest tyngde og
                  derfor bør være hovedregelen. Dersom det aktuelle forholdet bare er erstatningsbetingende
                  på virkningsstedet, bør imidlertid anvendelse av retten på dette stedet gjøres betinget
                  av at skadevolder kunne forutse at virksomheten kunne føre til skade på dette stedet.

            Gaarder og Lundgaard mener at skadelidte bør få velge hvilken stats rett som skal
                  legges til grunn i de tilfellene hvor de aktuelle skadevirkningene var påregnelige
                  og handlingen er av en slik art at den kan begrunne erstatningsansvar etter både handlingsstedets
                  og virkningsstedets rett. For de tilfellene hvor skadevolder har opptrådt uklanderlig
                  etter retten på handlingsstedet, legger Gaarder og Lundgaard opp til en tilsvarende
                  løsning som Thue.

            Cordes/Stenseng/Lenda tar på sin side utgangspunkt i spørsmålet om det var påregnelig
                  for skadevolder eller ikke at skaden kunne materialisere seg utenfor handlingsstedets
                  grenser. I tilfeller hvor dette var påregnelig, fremholder de at virkningsstedets
                  rett i utgangspunktet bør legges til grunn, men at handlingsstedets rett må anvendes
                  dersom dette er mer gunstig for vedkommende – i alle fall ved miljøskader. For tilfeller
                  hvor slik skade ikke var påregnelig for skadevolder fremholder de at det kan diskuteres
                  om handlingsstedets rett bør anvendes.[98]

         

      

      
         
            Ved rettsvalget for distansedelikter har de nevnte forfatterne det til felles at de
                  legger opp til en kombinasjon av handlings- og virkningsstedets rett som rettsvalgsregel
                  der det avgjørende i en eller annen forstand er om skadevirkningene utenfor handlingsstaten
                  var påregnelige eller ikke. Det å la et slikt påregnelighetskriterium være avgjørende vil kunne støttes på hensynet til partenes
                  forventninger og rimelighetshensyn. Verken ved å la handlingsstedet eller virkningsstedet
                  i seg selv være avgjørende kan man ivareta begge parters forventninger og oppnå et
                  rimelig resultat i ethvert tilfelle. Til sammenligning vil en rettsvalgsregel som
                  avgjør rettsvalget på bakgrunn av påregnelighet, bedre kunne ivareta disse hensynene.[99] I denne sammenhengen kan det også nevnes at flere stater i Europa løste rettsvalget
                  for distansedelikter på denne måten frem til ikrafttredelsen av Roma II-forordningen,
                  og utenfor EU praktiseres slike løsninger fortsatt.[100]

            Når dette er sagt, kan det reises flere innvendinger mot å la påregnelighet være avgjørende
                  ved rettsvalget for distansedelikter. Særlig skyldes det vanskelighetene som en slik
                  vurdering vil føre til. Den nærmere grensedragningen mellom hva som er påregnelig
                  og ikke kan nemlig volde atskillig tvil – hvilke skadevirkninger skal eksempelvis
                  anses påregnelige for en norsk jeger ved svenskegrensen?[101] På bakgrunn av dette taler hensynet til forutsigbarhet og konfliktforebygging mot
                  å la påregnelighet være avgjørende ved rettsvalget for distansedelikter. Innvendinger
                  kan også reises på bakgrunn av rettstekniske og rettsøkonomiske hensyn, siden det
                  blir enklere å løse rettsvalget dersom enten handlings- eller virkningsstedet i seg
                  selv anses avgjørende. I tillegg vil oppfatningen av hva som er påregnelig lett kunne
                  variere fra stat til stat, og med rettsvalgsløsninger hvor dette er avgjørende risikerer
                  man også at et ønske om å anvende domstollstatens rett påvirker påregnelighetsvurderingen
                  og fører til en lex fori-tendens.

            I det hele tatt fremstår det hensiktsmessig å la distansedelikter følge retten på
                  virkningsstedet (lex loci damni).[102] Det vil gi stor grad av forutsigbarhet, og kan også støttes på at EU har valgt dette
                  som hovedregel i Roma II-forordningen.[103] I tillegg er det på virkningsstedet at skade- og ordensforstyrrelsen har skjedd,
                  og det er her man finner interessene for å få skaden erstattet.[104]

            Det å løse distansedelikter etter retten på virkningsstedet fremstår heller ikke særlig
                  betenkelig ut fra hensynet til partenes forventninger og rimelighetshensyn. Hva skadelidte angår, vil det å anvende retten på virkningsstedet stort sett være i tråd med vedkommendes
                  forventninger og oppleves som rimelig. I tilfeller hvor det aktuelle forholdet er
                  erstatningsbetingende etter virkningsstedets rett, men ikke etter handlingsstedets
                  rett, vil skadelidte gjennomgående forvente erstatning. Tilsvarende vil skadelidte
                  gjerne ikke forvente erstatning så lenge forholdet ikke er erstatningsbetingende på
                  virkningsstedet, selv om det skulle være erstatnings-betingende på handlingsstedet.

         

      

      
         
            Til tross for at skadelidte gjerne ikke forventer erstatning i større utstrekning
                  enn det som følger av retten på virkningsstedet, er det riktignok grunner som kan
                  tale for å innrømme skadelidte en valgrett mellom handlings- og virkningsstedets rett,
                  slik som tidligere har vært foreslått i litteraturen[105] – i det minste så lenge de aktuelle skadevirkningene var påregnelige. Gjennom en
                  slik valgrett vil skadelidte være sikret å ha sitt eget lands rett som minstevern
                  for skader lidt i hjemlandet, men samtidig få muligheten til å velge handlingsstedets
                  rett dersom denne er mer fordelaktig. Det kan synes rimelig og også et stykke på vei
                  støttes av reparasjons- og prevensjonshensyn.

            På den andre siden må man, som Thue påpeker, også ta i betraktning hensynet til skadevolderens
                  handlefrihet.[106] Ut fra hensynet til skadelidte er det dessuten få betenkeligheter ved å velge retten
                  på virkningsstedet som hovedregel fremfor en valgrett, ettersom skadelidte gjerne
                  ikke forventer erstatning ut over det som følger av retten på virkningsstedet.

            Når dette er sagt, kan valgrett for skadelidte være en hensiktsmessig rettsvalgsløsning
                  for enkelte distansedelikter hvor særlige hensyn gjør seg gjeldende. Et eksempel på
                  det er miljø-skader. I Roma II-forordningen artikkel 8 er det for denne typen saker
                  oppstilt en rett for skadelidte til å velge mellom retten på henholdsvis handlings-
                  og virkningsstedet,[107] noe som blant annet er begrunnet i tankegangen om at «the polluter pays».[108]

         

      

      
         
            Hva skadevolder angår, vil det å anvende retten på virkningsstedet selvsagt ikke oppleves urimelig
                  dersom forholdet bare er erstatningsbetingende på handlings-stedet. Dersom forholdet
                  bare er erstatningsbetingende på virkningsstedet, vil det heller ikke være særlig
                  urimelig at skadevolder må yte erstatning så lenge skadevirkningene var påregnelige.
                  Mer problematisk blir det i tilfellene hvor forholdet bare er erstatningsbetingende
                  på virkningsstedet, og skadevirkningene ikke var påregnelige for skadevolder. Dersom
                  retten på virkningsstedet da anvendes, vil skadevolder måtte betale erstatning – selv
                  om vedkommende har forholdt seg til lovverket i hjemlandet, og heller ikke kunne forutse
                  skadevirkningene i den aktuelle staten. En slik løsning kan fremstå urimelig for skadevolder,
                  men i denne sammenhengen må man også se hen til at skadelidte vil forvente erstatning
                  så lenge forholdet er erstatningsbetingende på virkningsstedet. Ulempen med å anvende
                  virknings-stedets rett i denne typen saker må heller ikke overdrives. Det vil trolig
                  være sjelden skadevirkninger inntrer over landegrensene og er ansvarsbetingende etter virk-ningsstedets rett uten at skadevirkningene er påregnelige for skadevolder. Skulle resultatet av å anvende
                  virkningsstedets rett være sterkt i strid med den norske rettsfølelsen, har vi dessuten
                  ordre public-forbeholdet. Endelig drøftes jo her bare hva hovedregelen for distansedelikter bør
                  være, noe som må sees i lys av unntakene som behandles nedenfor. Videre kan det være
                  grunn til å oppstille egne rettsvalgsregler for sakstyper hvor særlige hensyn gjør
                  seg gjeldende. I Roma II-forordningen er slike egne rettsvalgsregler blant annet oppstilt
                  for produktansvar og miljøskader.

         

      

      7.2.2.3	Strødelikter

      
         
            I Norge er det uklart hvilken løsning som gjelder for rettsvalget der hvor én og samme
                  handling fører til skadevirkninger i flere stater. Rettspraksis gir her liten veiledning,[109] og heller ikke i doktrinen har denne problemstillingen blitt særlig behandlet. På
                  bakgrunn av dette er det naturlig å se nærmere på hvordan strødelikter er regulert
                  i Roma II-forordningen. Om forordningens hovedregel i artikkel 4 første avsnitt om lex loci damni har Europakommisjonen fremholdt at:

         

      

      
         
            «Denne regel indebærer, at hvis der er opstået skader i flere lande, skal lovene i
                  alle de implicerede lande anvendes proportionalt efter det ‘Mosaikbetrachtung’-princip, der anvendes i tysk ret.»[110]

         

      

      
         
            Løsningen Kommisjonen legger opp til er med andre ord at samtlige virknings-staters
                  rett skal anvendes, slik at retten i hver enkelt virkningsstat blir avgjørende for
                  den delen av skaden som har oppstått i denne staten.[111] Det er imidlertid verdt å merke seg at flere av de typene erstatningssaker hvor strødelikter
                  forekommer ikke følger hovedregelen i artikkel 4 – enten siden de er unntatt forordningens
                  anvendelsesområde, slik som personlighetskrenkelser, eller siden de følger egne rettsvalgsbestemmelser,
                  slik som produktansvar og miljøskader.

            Rettsvalget for strødelikter er i det hele tatt langt vanskeligere å løse enn rettsvalget
                  for distansedelikter. Det skyldes blant annet at partenes forventninger her varierer
                  i enda større grad, og at det i flere av de typene erstatningssaker hvor strøde-likter
                  forekommer er særlige hensyn som gjør seg gjeldende ved retts-valget.[112] Innenfor denne fremstillingens rammer er det ikke rom for å gå nærmere inn på hvordan
                  rettsvalget for ulike typer strødelikter generelt bør løses,[113] men her som ellers er det gode grunner som taler for å vektlegge Roma II-forordningens
                  løsninger så lenge vi ikke har avvikende lovregulering i Norge.

         

      

      7.2.3	Unntak dersom partene har samme hjemstat?

      7.2.3.1	Problemet

      
         
            Erstatningssaker hvor skadevolder og skadelidte er fra samme stat, har ofte ikke en
                  slik internasjonal tilknytning at det overhodet må foretas noe rettsvalg. Dersom det
                  utelukkende er i partenes felles hjemstat at skaden har skjedd, vil saken da være
                  et rent internt anliggende som ikke aktualiserer internasjonal-privatrettslige spørsmål.
                  Annerledes blir det om handlingen foretas eller skadevirkninger inntreffer utenfor
                  partenes hjemstat, eksempelvis mens disse er på ferie sammen i utlandet.

            I internasjonale erstatningssaker hvor partene er fra samme stat vil tilknytningen
                  til den felles hjemstaten typisk være sterk og partene gjerne forvente at retten i
                  denne staten anvendes – uavhengig av hvor handlingen er foretatt og skade-virkningene
                  inntruffet. Samtidig vil andre stater enn den felles hjemstaten ofte ikke har noen
                  interesse i rettsvalget.[114] Dermed kan man spørre seg om det i slike saker bør gjøres unntak fra lex loci delicti-hovedregelen til fordel for partenes felles hjemlandsrett (lex communis).[115] I tilknytning til dette oppstår også spørsmålet om når partene overhodet skal anses
                  for å ha samme hjemstat – nærmere bestemt om statsborgerskapet, domisilet eller vanlig
                  bosted skal være avgjørende.[116] De fleste personer vil riktignok bli ansett for å være hjemmehørende i én og samme
                  stat uavhengig av hvilken tilknytningsfaktor som benyttes, men dette er ikke alltid
                  tilfellet. Dersom det oppstilles unntak fra lex loci delicti-hovedregelen for erstatningssaker hvor partene er fra samme stat, vil det dermed
                  kunne få avgjørende betydning hvordan hjemstaten defineres. Av betydning vil det også
                  være hvilket tidspunkt man knytter denne vurderingen til, siden partene kan tenkes
                  å bytte hjemstat underveis.

         

      

      
         
            Betydningen av hvilken tilknytningskategori som velges, kan illustreres med et eksempel
                  knyttet til Roma II-forordningen artikkel 4 andre avsnitt, hvor det er oppstilt et
                  generelt unntak for erstatningssaker mellom parter som har sitt vanlige bosted i samme
                  stat:[117] En norsk student bestemmer seg for å studere i London, men har planer om å returnere
                  til Norge etter fullførte studier. Studenten får dermed vanlig bosted i England, men
                  har fortsatt norsk domisil siden oppholdet i England ikke er varig. Det norske statsborgerskapet
                  beholder studenten naturligvis også. En venn fra Norge besøker så studenten, og under
                  oppholdet volder gjesten en skade slik at det oppstår en erstatningsrettslig tvist
                  mellom disse. Dersom studenten da velger å gå til sak i England, hvor domstolen i
                  London er stedlig kompetent etter Brussel I-forordningen,[118] skal rettsvalgsspørsmålet løses etter Roma II-forordningen. Ettersom partene ikke
                  har felles vanlig bosted, men bare felles domisil og statsborgerskap, vil imidlertid
                  ikke det omtalte lex communis-unntaket i forordningens artikkel 4 andre avsnitt komme til anvendelse. I stedet
                  må rettsvalget i utgangspunktet følge hovedregelen i artikkel 4 første avsnitt om
                  lex loci damni, og saken dermed løses etter engelsk rett i stedet for etter norsk rett. Det motsatte
                  ville derimot blitt tilfellet dersom domisil eller statsborgerskap hadde vært avgjørende
                  i forordningens unntaksbestemmelse.[119]

         

      

      
         
            For norske domstoler kan spørsmål knyttet til rettsvalget i saker mellom parter fra
                  samme stat komme på spissen i to relasjoner. Den mest praktiske av disse er der hvor
                  både skadevolder og skadelidte er hjemmehørende i Norge, men saken likevel har internasjonal tilknytning. Det kan imidlertid også tenkes
                  at partene er hjemme-hørende i samme utland, og det likevel foreligger verneting i Norge. I norsk inter-nasjonal privatrett har
                  det ikke blitt fastslått at samme rettsvalgsregel må gjelde for begge disse sakstypene.
                  Den eneste høyesterettsdommen hvor rettsvalget i erstatningssaker mellom parter fra
                  samme stat behandles nærmere er Rt. 1923 II s. 58 (Irma Mignon-dommen),[120] og der tok Høyesterett ikke stilling til dette.[121] Når dette er sagt, må det likevel være klart at vi ved rettsvalget i denne typen
                  saker ikke kan ha én regel for nordmenn og en annen for utlendinger.[122] En slik forskjells-behandling ville vært vanskelig å begrunne, særlig siden den kunne fremstått
                  som diskriminerende og heller ikke ville gitt noen opplagte fordeler. I fortsettelsen
                  sondres det derfor ikke mellom tilfeller hvor begge partene er hjemmehørende i Norge
                  og tilfeller hvor begge partene er hjemmehørende i samme utland.

         

      

      7.2.3.2	Rettstilstanden i norsk internasjonal privatrett

      
         
            Mens det i norsk internasjonal privatrett må anses avklart at lex loci delicti er hovedregelen for rettsvalget ved erstatning utenfor kontraktsforhold, er det mer
                  usikkert hva som gjelder når skadelidte og skadevolder har samme hjemstat. Til nå
                  har Høyesterett bare behandlet dette i Rt. 1923 II s. 58 (Irma Mignon-dommen).

         

      

      
         
            Det er noe overraskende at Høyesterett ikke gikk inn på spørsmålet om unntak for tilfeller
                  hvor partene er fra samme stat i Rt. 2011 s. 531 (Krigsforbryterdommen), hvor partene
                  tilsynelatende hadde felles hjemstat i 1992 da skadeforvoldelsene fant sted. Ettersom
                  Høyesterett her løste rettsvalget etter Irma Mignon-formelen, og det uansett kan være
                  usikkert hvordan et eventuelt unntak for hjemstatssammenfall skal praktiseres i krigssammenheng,
                  er det imidlertid vanskelig å ta denne dommen til inntekt for at vi ikke har noe lex communis--unntak i Norge.

         

      

      
         
            Irma Mignon-dommen gjaldt en skipskollisjon i engelsk farvann hvor begge partene var
                  norske rederier.[123] Høyesterett fant at de grunnene som i alminnelighet anføres for å anvende skadestedets
                  rett, ikke kunne være avgjørende i et tilfelle som dette og anvendte i stedet norsk
                  rett. På denne bakgrunnen må det være grunnlag for å si at unntak fra lex loci delicti-hovedregelen kan forekomme i tilfeller hvor skadevolder og skadelidte har samme hjemstat.
                  Hvor langt dette unntaket rekker, er imidlertid noe usikkert. Det at begge partene
                  var norske, ble i Irma Mignon-dommen først og fremst brukt til å forklare hvorfor
                  saken skilte seg fra hovedtypetilfellet i den internasjonale erstatningsretten – noe
                  Høyesterett tidligere hadde behandlet i Rt. 1906 s. 165 (Augusta-dommen). Selve begrunnelsen
                  for å anvende norsk rett var snarere at saken hadde sin sterkeste tilknytning til
                  Norge.[124] I denne vurderingen ble også andre momenter enn at partene hadde samme hjemstat vektlagt,
                  deriblant at det ikke var utenlandske interesser som ble direkte berørt av sammenstøtet.
                  Etter dette skulle man tro at rettsvalget i Irma Mignon-dommen ville blitt et annet
                  dersom saken, til tross for at begge partene var norske, likevel hadde hatt en sterkere
                  tilknytning til skadestedet – eksempelvis grunnet tredjemannsinteresser. Med andre
                  ord synes den løsningen dommen legger opp til, å være at man i tilfeller hvor partene
                  har samme hjemstat, skal gjøre unntak fra lex loci delicti dersom saken har sin sterkeste tilknytning til partenes hjemland.[125]

            Når dette er sagt, bør man være noe varsomme med å utlede en generell unntaksregel
                  av Irma Mignon-dommen. Ikke bare er dommen av eldre dato enn Roma II-forordningen,
                  men det er heller ikke gitt at man fra en dom på sjørettens område nødvendigvis kan
                  utlede noen generell regel for internasjonale erstatningssaker mellom parter fra samme
                  stat. Samtidig var også omfanget av Irma Mignon-saken begrenset, siden det ikke var
                  omstridt hvem som var skyld i kollisjonen. Dette presiseres også i dommen:

         

      

      
         
            «Jeg skal i denne forbindelse bemerke, at det tvisten i den foreliggende sak forsaavidt
                  gjælder, alene er spørsmaalet om rederens ansvar. Angaaende spørsmaalet om, efter
                  hvilket lands ret det skal bedømmes, om der er begaat feil fra det ene eller det andet
                  skibs side, er der ingen tvist …»[126]

         

      

      
         
            Det er altså ikke sikkert at løsningen hadde blitt den samme dersom også skyldspørsmålet
                  var omtvistet.

            I norsk internasjonal-privatrettslig litteratur av nyere dato er det særlig Thue som
                  har behandlet de problemstillingene som knytter seg til erstatningsrettsvalget når
                  partene har samme hjemstat.[127] Thue tar utgangspunkt i at det kan tenkes flere typer av slike saker. Selv behandler
                  han to typetilfeller, og åpner for ulike rettsvalgsløsninger for disse.[128]

            Det første typetilfellet er når det foreligger såkalte hjemlige omgivelser i utlandet.[129] Thues eksempel er skoleklasser og andre grupper som reiser til utlandet sammen, mens
                  et annet dagsaktuelt eksempel er norske «pensjonistkolonier» i utlandet. Poenget er
                  at personer under slike hjemlige omgivelser, selv om de befinner seg i utlandet, innbyrdes
                  gjerne forholder seg til hverandre etter sin hjemstats skikk og bruk. Det taler for
                  å bedømme skadeforvoldelser disse imellom etter deres felles hjemlandsrett.

            Typetilfelle nummer to er når noen utenfor sin hjemstat skader eller skades av en
                  utenforstående,[130] og det i etterkant viser seg at begge tilfeldigvis er fra samme stat. I slike tilfeller
                  vil partene typisk forholde seg til hverandre som utlendinger, og ikke etter sin hjemstats
                  skikk og bruk. Derfor fremholder Thue at det mest rettferdige her er å anvende skadestedets
                  rett – i hvert fall når det gjelder spørsmålet om ansvarsbetingelsene foreligger.
                  Når det gjelder erstatningsutmålingen, dens omfang, form og eventuelle lempinger og
                  begrensninger, mener imidlertid Thue at gode grunner taler for å anvende retten i
                  partenes felles hjemstat. Grunnen til det er at partene da gjerne vil være ukjente
                  med den aktuelle statens praksis for fastsettelse av erstatning – i den grad de måtte
                  ha noe kjennskap til utmålingspraksis i det hele tatt, vil det ifølge Thue gjerne
                  være til praksisen i deres egen hjemstat.[131]

            Det kan reises flere innvendinger mot å oppstille ulike rettsvalgsregler for henholdsvis
                  spørsmålet om ansvarsbetingelsene og erstatningsutmålingen.[132] For øvrig har imidlertid Thues sondring flere grunner for seg. Ser man på hovedregelen
                  om lex loci delicti, er denne først og fremst begrunnet i at den gjennomgående gir rettsvalg som samsvarer
                  med partenes forventninger. I erstatningssaker der partene har felles hjemstat, taler
                  samme hensyn for å sondre mellom de tilfellene hvor det foreligger hjemlige omgivelser
                  i utlandet, og der hvor skade har oppstått mellom utenforstående. I det første typetilfellet
                  vil partene gjennomgående forvente at hjemlandsretten kommer til anvendelse, noe som
                  kan tilsi at det bør gjøres unntak fra lex loci delicti-hovedregelen. Når det så gjelder det andre typetilfellet, vil partene typisk ikke
                  ha en tilsvarende forventning om at det er den felles hjemlandsretten som regulerer
                  forholdet. Dersom partene i slike tilfeller overhodet får en slik forventning, vil
                  den gjerne først komme i etterkant når de oppdager at de tilfeldigvis har samme hjemstat
                  – altså for sent til å påvirke adferden i tilknytning til skaden.

            Selv om Thues sondring har flere grunner for seg, er det i norsk rettspraksis ingen
                  eksempler på at denne har vært praktisert. Snarere tvert imot ble norsk rett anvendt
                  fremfor retten på skadestedet i Irma Mignon-dommen, til tross for at dette klarligvis
                  ikke var et tilfelle av hjemlige omgivelser i utlandet.[133] Noen slik sondring benyttes heller ikke i Roma II-forordningen, hvor utgangspunket etter artikkel 4 andre avsnitt er at det
                  skal gjøres unntak fra hovedregelen om virkningsstedets rett (lex loci damni) så lenge partene ved skadens inntreden har vanlig bosted i samme stat.[134]

         

      

      
         
            Unntaksregelen i Roma II-forordningen artikkel 4 andre avsnitt er begrunnet med at
                  den gir uttrykk for et prinsipp som allerede ble fulgt i stort sett alle medlemslandene,
                  og at den gir en løsning som tilgodeser begge partenes legitime forventninger.[135] Begge disse premissene kan det stilles spørsmål ved. I forkant av forordningen varierte
                  det hvordan unntak for erstatningssaker mellom parter fra samme stat var formulert,
                  og det var også medlems-stater som i utgangspunktet ikke tillot unntak for denne typen
                  saker – deriblant Frankrike, Spania og Hellas.[136] Samtidig viser typetilfellene gjennomgått ovenfor at unntaket i Roma II-forordningen
                  ikke alltid vil føre til rettsvalg som samsvarer med partenes forventninger. Unntaket
                  i artikkel 4 andre avsnitt har også vært kritisert i teorien, blant annet ut fra at
                  det med fordel kunne vært inkorporert i sikkerhetsventilen i artikkel 4 tredje avsnitt.[137] Når dette er sagt, er det også flere fordeler ved Roma II-forordningens løsning.

         

      

      
         
            En av fordelene med forordningens løsning er at man unngår utfordringene knyttet til
                  det å skulle sondre mellom ulike typetilfeller. Noen ganger vil det nemlig være vanskelig
                  å ta stilling til om det foreligger hjemlige omgivelser i utlandet eller ikke, slik
                  at denne vurderingen kan gå på bekostning av forutsigbarhet og komplisere prosessen.
                  For eksempel kan man tenke seg tilfeller hvor den ene parten kjenner til at de begge
                  har samme hjemstat, mens den andre ikke er klar over dette. Samtidig viser gjennomgangen
                  ovenfor at forordningens løsning har gode grunner for seg når det kommer til tilfeller
                  av hjemlige omgivelser i utlandet. Og selv om løsningen ikke har like gode grunner
                  for seg der hvor partene er utenforstående, kan det avhjelpes dersom også sikkerhetsventilen
                  i Roma II-forordningen artikkel 4 tredje avsnitt adopteres.[138] I lys av dette, og de grunnene som generelt taler for å vektlegge Roma II-forordningen,[139] bør vi derfor ikke sondre mellom ulike typetilfeller i norsk internasjonal privatrett,
                  men legge til grunn en generell unntaksregel for tvister mellom parter fra samme stat.[140]

            Neste spørsmål blir dermed hvilken tilknytningsfaktor man skal ta utgangspunkt i –
                  med andre ord om statsborgerskap, domisil, vanlig bosted eller en kombinasjon av disse
                  skal være avgjørende. I Irma Mignon-dommen var det ingen grunn til å ta opp dette,
                  siden partene ville ha blitt ansett som hjemmehørende i Norge uavhengig av hvilken
                  tilknytningskategori som ble ansett avgjørende. Heller ikke i norsk doktrine har man
                  noen klar oppfatning om hvordan hjem-staten skal defineres i denne relasjonen.[141] I tråd med det som ellers er sagt om Roma II-forordningens betydning for Norge, fremstår
                  det fornuftig å legge til grunn forordningens utgangspunkt om at vanlig bosted skal
                  være avgjørende –[142] særlig når det også er denne tilknytningskategorien som synes å ha de beste grunnene
                  for seg.[143]

            Det siste spørsmålet i denne sammenhengen blir da hvilket tidspunkt man skal knytte
                  vurderingen av partenes hjemstat til. Partenes hjemlandsrett vil nemlig kunne endres
                  mellom skadetidspunktet og tidspunktet for saksanlegget.[144] Denne problemstillingen er ikke upraktisk, noe som kan illustreres med Rt. 2009 s. 1537
                  (Bokhandlerdommen).[145] I dette tilfellet hadde Rais sitt vanlige bosted i Afghanistan da skadevirkningene
                  inntrådte. Senere flyttet hun imidlertid til Norge, og hun bodde her da hun gikk til
                  sak mot Cappelen Damm AS og Åsne Seierstad. Ved saksanlegget hadde hun altså ikke
                  lenger afghansk, men norsk vanlig bosted.[146] I tilfeller som dette er det opplagt at skadetidspunktet må være avgjørende når man
                  skal vurdere om partene har samme hjemstat. Slik er regelen etter Roma II-forordningen
                  artikkel 4 andre avsnitt, og det er også denne løsningen som har de beste grunnene
                  for seg. Det er hjemstaten på skadetidspunktet som er avgjørende for hvilke forventninger
                  partene har der og da, ikke etterfølgende og tilfeldige endringer. Ikke desto mindre
                  vil det også stride mot all fornuft å la flytting i etterkant av skadetidspunktet
                  få betydning for rettsvalget. Alt etter omstendighetene er det noe som ikke bare vil
                  kunne åpne for manipulasjon av rettsvalget, men også virke avskrekkende på flytting.[147]

         

      

      7.2.4	Unntak for rettslikhet?

      7.2.4.1	Problemet

      
         
            I forlengelsen av diskusjonen om unntak for tvister hvor skadevolder og skadelidte
                  har samme hjemstat, oppstår spørsmålet om man med dette skal likestille en annen type
                  saker – nemlig tilfeller hvor partene ikke har samme hjemstat, men erstatningsretten
                  i deres respektive hjemstater er sammenfallende. Slik rettslikhet kan foreligge enten
                  i form av at statene har samme rettsregler (regellikhet), eller i form av at statenes
                  rettsregler vil lede til samme resultat i den aktuelle tvisten (resultatlikhet). Spørsmålet
                  om unntak for rettslikhet vil bare komme på spissen i tilfeller hvor skadestedet ikke
                  er i en av partenes hjemstater, men i en tredje stat. Dersom saken utelukkende har tilknytning til partenes hjemstater, vil partene få
                  sine felles regler anvendt alt etter lex loci delicti-hovedregelen.

         

      

      
         
            Det som behandles i punktet her, må med andre ord ikke forveksles med tilfellene hvor
                  de norske rettsvalgsreglene utpeker retten i en fremmed stat som anvendelig, og retten
                  i den aktuelle staten samsvarer eller presumeres å samsvare med norsk rett. Et eksempel
                  på dette siste er Rt. 1992 s. 796 (Pepsicodommen) om erstatning i kontraktsforhold,
                  hvor de tolkningsprinsippene som skulle anvendes, i det vesentlige ble antatt å være
                  sammenfallende i norsk og amerikansk rett. Så lenge retten i den staten de norske
                  rettsvalgsreglene utpeker samsvarer med norsk rett, vil ikke rettsvalget ha betydning
                  – men det vil det tvert imot ha i tilfellene hvor partene kommer fra stater hvor retten
                  er sammenfallende, mens skade-stedet er i en tredje stat med andre rettsregler.

         

      

      
         
            Saker hvor partene er fra stater med rettslikhet, har en viss likhet med saker hvor
                  partene faktisk har samme hjemstat. I begge disse sakstypene er det nemlig slik at
                  erstatningsretten der partene er hjemmehørende, sammenfaller. For saker hvor partene
                  kommer fra stater med rettslikhet, mens skaden skjer i en tredje stat, kunne man derfor
                  tenke seg den løsningen at man anvendte retten i deres respektive hjemstater i samme
                  utstrekning som man i et tilfelle hvor partene var fra samme stat, ville anvendt retten
                  i denne staten.

            I Roma II-forordningen er det ikke er oppstilt noe unntak for tvister hvor partene kommer
                  fra stater med rettslikhet. Motsatt er situasjonen i USA, hvor en rekke jurisdiksjoner
                  likestiller disse med tvister hvor partene har vanlig bosted i samme stat.[148] I USA har dette temaet også større praktisk betydning enn i Norge, siden det blant
                  landets over 50 jurisdiksjoner er flere med helt eller delvis sammenfallende regulering
                  av erstatningsrettslige spørsmål. Til sammenligning vil nok norske domstoler langt
                  sjeldnere oppleve å bli forelagt erstatningssaker av denne typen. Det forutsetter
                  tross alt for det første at partene har ulik hjemstat, for det andre at disse statene
                  likevel har sammenfallende regulering, for det tredje at skadestedet er et annet sted
                  enn en av partenes hjemland og for det fjerde at rettsreglene i denne staten er andre
                  enn i partenes hjemstater. Når dette er sagt, er det likevel ikke utelukket at spørsmålet
                  om unntak for rettslikhet kan komme på spissen.

         

      

      
         
            Se her for eksempel Oslo sjørets dom av 29. juni 1925 i ND 1925 s. 305. Saken gjaldt
                  en kollisjon mellom et amerikansk og et norsk skip i finsk sjøterritorium. En tvangslos
                  om bord på det norske skipet var skyld i sammenstøtet. Med henvisning til den alminnelige
                  lære om lex loci actus ble finsk rett lagt til grunn i saken og det norske rederiet frifunnet, siden det
                  etter finsk rett ikke heftet for tvangslosen. Det interessante i vår sammenheng er
                  at det amerikanske rederiet, ut fra det som ble betegnet som en analogi fra Irma Mignon-dommen,
                  anførte at det norske rederiet måtte hefte for tvangslosen da dette var regelen både
                  etter norsk og amerikansk rett. Retten fant det imidlertid ikke bevist at norsk og
                  amerikansk rett her var sammenfallende, og tok derfor ikke stilling til spørsmålet
                  om en slik analogi var mulig.

         

      

      7.2.4.2	Rettstilstanden i norsk internasjonal privatrett

      
         
            I Norge har spørsmålet om unntak for rettslikhet verken blitt behandlet i rettspraksis
                  eller i doktrinen, noe som trolig skyldes dets begrensede aktualitet. Sam-tidig er
                  det på det rene at den sentrale delen av Høyesteretts begrunnelse for å anvende norsk
                  rett i Irma Mignon-dommen, nemlig at saken hadde sin sterkeste tilknytning til partenes
                  felles hjemstat, vanskelig kan overføres til tvister hvor partene er fra hver sin
                  stat. Tvister av denne typen vil jo gjerne ha sin sterkeste tilknytning til skadestedet.
                  For å bruke Irma Mignon-formelen til å gjøre unntak fra lex loci delicti måtte man derfor ha kumulert tilknytningene til de to hjemstatene, slik at spørsmålet
                  ble om saken samlet sett hadde en sterkere tilknytning til disse enn til skadestaten.
                  Det ville imidlertid være å anvende Irma Mignon-formelen på en helt annen måte enn
                  vi har tradisjon for i Norge, og også være i strid med den løsningen som EU-statene
                  har valgt i Roma II-forordningen. Samtidig er det sterke reelle hensyn som taler mot
                  å legge til grunn et unntak for tvister mellom parter fra stater med rettslikhet –
                  ikke bare hensynet til partenes forventninger, men også rettstekniske og rettsøkonomiske
                  hensyn.[149]

            Etter dette kan det i norsk internasjonal erstatningsrett vanskelig være hjemmel for
                  å likestille det at partene kommer fra stater med rettslikhet, med det at disse faktisk
                  har samme hjemstat. Så lenge det bare foreligger rettslikhet, må rettsvalget dermed
                  følge den alminnelige hovedregelen om lex loci delicti.

         

      

      7.2.5	Unntak for klart sterkere tilknytning?

      7.2.5.1	Problemet

      
         
            Den sterkeste innvendingen mot faste rettsvalgsregler er mangelen på fleksibilitet
                  og faren for at disse innimellom kan lede til uheldige resultater. Riktignok vil man
                  alltids kunne gjøre inngrep i rettsvalget der hvor resultatet av å anvende fremmed
                  rett er ordre public-stridig, men ordre public-forbeholdet er et unntak med begrenset rekkevidde.[150] I stater med faste rettsvalgsregler har det derfor blitt vanlig å oppstille sikkerhetsventiler.[151] Med dette menes snevre unntak for tvister som har en klart sterkere tilknytning til
                  en annen stat enn den som utpekes av de øvrige rettsvalgsreglene.

         

      

      7.2.5.2	Rettstilstanden i norsk internasjonal privatrett

      
         
            Etter norsk internasjonal privatrett er det usikkert om man kan gjøre unntak fra det
                  som ellers følger for rettsvalget ved deliktserstatning dersom det foreligger en klart
                  sterkere tilknytning til en annen stat. Riktignok synes Høyesteretts hoved-begrunnelse
                  for å anvende norsk rett i Rt. 1923 II s. 58 (Irma Mignon-dommen) å være at saken
                  hadde sin sterkeste tilknytning til Norge,[152] men tatt i betraktning dommens faktum er det ikke gitt at dette kan overføres til
                  tvister hvor partene ikke er fra samme stat.[153] Hvor sterk tilknytning som eventuelt kreves for å gjøre unntak på dette grunnlaget,
                  er dessuten i alle tilfeller usikkert.

            Til sammenligning er det inntatt en generell sikkerhetsventil i Roma II-forordningen artikkel 4 tredje avsnitt. Etter denne skal det gjøres unntak
                  fra hovedregelen i første avsnitt om virkningsstedets rett (lex loci damni) og fra regelen i andre avsnitt om tvister mellom parter med felles vanlig bosted,
                  så lenge det av alle sakens omstendigheter fremgår at det foreligger en åpenbart sterkere
                  tilknytning til en annen stat. Med dette åpner forordningen for noe fleksibilitet,
                  slik at det i en viss utstrekning kan tas høyde for tilfeller hvor første og andre
                  avsnitt ikke passer. Av hensyn til forutsigbarhet er imidlertid artikkel 4 tredje
                  avsnitt ment å være en snever unntaksregel. Det fremgår ikke bare av unntakets formulering,
                  men også av Europakommisjonens bemerkninger til bestemmelsen (mine uthevelser):[154]

         

      

      
         
            «Ligesom Rom-konventionens artikel 4, stk. 5, opstiller stk. 3 en generel undtagelsesklausul,
                  der skal åbne mulighed for en vis smidighed, således at dommeren i et konkret tilfælde
                  vil kunne modificere hovedreglen og anvende loven i det land, hvor retsforholdet har
                  sit tyngdepunkt.

            Denne klausul gør det lidt mindre forudsigeligt, hvilken lov der finder anvendelse,
                  og den bør derfor kun anvendes i ekstraordinære tilfælde. Erfaringerne med Rom-konventionen fra 1980, der starter med at opstille formodninger,
                  har imidlertid vist, at dommerne i nogle medlemsstater har tendens til at anvende
                  undtagelsesklausulen allerede fra starten og straks søger at finde frem til den lov,
                  der stemmer bedst overens med tilknytningskriteriet, uden forinden at anlægge disse
                  formodninger … Derfor er reglerne i den foreslåede forordnings artikel 3, stk. 1 og
                  2, formuleret som bindende regler og ikke blot som formodninger. For at understrege, at undtagelsesklausulen kun skal bruges i ekstraordinære tilfælde, kræves det desuden
                     i stk. 3, at forpligtelsen skal have en ‘åbenbart stærkere tilknytning’ til et andet land.»

         

      

      
         
            Artikkel 4 tredje avsnitt er altså ment å være en snever sikkerhetsventil, som bare
                  skal anvendes i ekstraordinære tilfeller. Av denne grunn er det også lite sannsynlig
                  at unntaksregelen vil føre til noen underminering av forordningens hovedregel om lex loci damni.[155] Etter artikkel 4 tredje avsnitt andre setning vil unntaket blant annet være aktuelt
                  i tilfeller hvor det er et forutgående rettsforhold mellom partene, eksempelvis i
                  form av en avtale med nær tilknytning til det aktuelle skade-tilfellet.[156]

            Sikkerhetsventilen i Roma II-forordningen motvirker sterkt urimelige rettsvalg. Så
                  lenge den anvendes restriktivt, slik at den ikke går nevneverdig ut over forutsigbarheten
                  de øvrige reglene er ment å gi, har denne unntaksregelen dermed gode grunner for seg.[157] I lys av dette, og de grunnene som generelt taler for at norsk internasjonal privatrett
                  bør tilpasses reglene i Roma II-forordningen, fremstår det også i denne sammenhengen
                  fornuftig å velge samme løsning som gjelder i Europa for øvrig.

         

      

      7.2.6	Enhetlig eller oppdelt rettsvalg?

      7.2.6.1	Problemet

      
         
            I internasjonale erstatningssaker må man ikke nødvendigvis foreta et enhetlig erstatningsrettsvalg
                  slik at hele tvisten blir å løse etter én og samme stats erstatningsrett. Oppdelte
                  rettsvalg kan også bli resultatet av unntak fra de alminnelige rettsvalgsreglene,
                  slik som inngrepsnormer og ordre public-forbeholdet, men det som skal behandles her, er rettsvalgsløsninger som i seg selv
                  åpner for ulike rettsvalg for ulike erstatningsrettslige spørsmål i én og samme tvist.[158] I norsk inter-nasjonal privatrett har dette temaet særlig blitt aktualisert gjennom
                  rettspraksis som omhandler mulige unntak fra lex loci delicti-hovedregelen for henholdsvis ansvarsbegrensningen og foreldelsesspørsmålet.[159] De aktuelle avgjørelsene er imidlertid av eldre dato enn Roma II-forordningen, hvor
                  det ikke er hjemmel for å dele opp rettsvalget på denne måten. I fortsettelsen behandles
                  først spørsmålet om det etter norsk internasjonal privatrett er adgang til å gjøre
                  separate rettsvalg for henholdsvis ansvarsbegrensningen og foreldelsesspørsmålet,[160] før det avslutningsvis knyttes noen kommentarer til andre former for oppdeling av
                  erstatningsrettsvalget.

         

      

      7.2.6.2	Eget rettsvalg for ansvarsbegrensningen?

      
         
            Hva angår spørsmålet om det etter norsk internasjonal privatrett kan foretas et eget
                  rettsvalg for ansvarsbegrensningen,[161] er det naturlig å starte med avgjørelsene hvor Høyesterett har vurdert eller kommentert
                  dette. Rt. 1956 s. 1172 (-Ostmarkdommen) må her nevnes, selv om flertallet anså dette
                  for å være en kontraktsansvarssak fremfor et tilfelle av erstatning utenfor kontraktsforhold.
                  Dommen er interessant siden annenvoterende her kom med noen prinsipielle bemerkninger
                  om oppdelte rettsvalg. Ostmarkdommen dreide seg om avskiperens krav på erstatning
                  fra et tysk rederi etter skade på oljelast under innlasting i Haugesund. Skaden skyldtes
                  forsømmelser av mannskapet på den tyske båten. For Høyesterett gjaldt saken utelukkende
                  spørsmålet om hvorvidt ansvarsbegrensningen skulle foretas etter norsk eller tysk
                  rett, ettersom det var enighet om at både norsk og tysk rett i praksis førte til samme
                  resultat når det gjaldt spørsmålet om ansvar. Rettsvalget hadde derimot betydning
                  for spørsmålet om ansvarsbegrensningen. Etter norsk rett ville det tyske rederiets
                  ansvar være begrenset til et allerede utbetalt beløp, mens en slik ansvarsbegrensning
                  ikke gjaldt i tysk rett.

            Selv om rettsvalget bare hadde betydning for ansvarsbegrensningen, begrenset verken
                  flertallet eller mindretallet seg til å foreta et rettsvalg utelukkende for dette
                  spørsmålet. Flertallet på tre kom til at erstatningskravet, og da både ansvarsspørsmålet
                  og spørsmålet om ansvarets begrensning, måtte avgjøres etter tysk rett. Mindretallet
                  på to ville på sin side anvende norsk rett.[162] Det interessante i denne sammenhengen er særlig de prinsipielle bemerkningene om
                  oppdeling av rettsvalget inntatt i dissensen til annenvoterende dommer Heiberg, som
                  fikk tilslutning fra dommer Berger:

         

      

      
         
            «Antar man først – som jeg – at ansvarsgrunnlaget er undergitt norsk rett, mener jeg
                  at det samme bør gjelde også når det gjelder ansvarets begrensning … Hele vår lovs
                  ansvarssystem danner etter mitt syn en enhet. Det forekommer meg da ikke naturlig
                  eller rimelig i et tilfelle som dette å foreta en oppdeling, slik at ansvars-begrensningen
                  avgjøres etter skipets hjemlandslov, selv om ansvarsforholdet ellers er undergitt
                  norsk lovgivning. Jeg kan ikke se at avskiperen her har noe billig krav på å bli bedre
                  stillet på grunn av skipets tyske nasjonalitet enn om skipet hadde vært norsk. Og
                  i et annet tilfelle kan anvendelsen av de samme prinsipper virke til fordel for norske
                  interesser.»[163]

         

      

      
         
            Kort tid etter Ostmarkdommen kom Rt. 1958 s. 38 (Baltenland-dommen), som gjaldt rettsvalget
                  ved krav om erstatning utenfor kontraktsforhold etter en skipskollisjon mellom et
                  norsk og et tysk skip i norsk farvann. Høyesterett sa seg her enig med byretten og
                  lagmannsretten i at ansvarsspørsmålet måtte avgjøres etter lex loci delicti, altså norsk rett.[164] Samtidig sa Høyesterett seg enig med de tidligere instanser i at ansvarsbegrensningen
                  for det tyske skipet måtte foretas etter flaggets rett, som var tysk rett. Med andre
                  ord foretok Høyesterett en oppdeling av erstatningsrettsvalget, som resulterte i at
                  henholdsvis norsk og tysk rett ble lagt til grunn for å løse ulike erstatningsrettslige
                  spørsmål i én og samme sak.

            I sin begrunnelse presiserte Høyesterett at rettsvalget for spørsmålet om arten og
                  begrensningen av det tyske skipets ansvar var «… atskillig tvilsomt, idet det kan
                  anføres gode grunner for den ene og den annen løsning». I norsk juridisk teori var
                  det enighet om at flaggets rett var avgjørende, mens utenlandsk rettspraksis og teori
                  stort sett gikk i favør av lex loci delicti.[165] Foruten å vise til uttalelser i sakens anledning av Gjelsvik, Klæstad og Alten, som
                  alle støttet anvendelse av flaggets rett,[166] henviste Høyesterett til byrettens begrunnelse og kunne i alt vesentlig tiltre denne.
                  I byrettens begrunnelse for å foreta ansvarsbegrensningen etter flaggets rett heter
                  det, etter en utførlig redegjørelse for norsk og utenlandsk teori og retts-praksis,
                  at

         

      

      
         
            «… det finnes da å være rimelig, at norske domstoler, i mangel av annen bindende veiledning,
                  følger de uttalelser, som foreligger i norsk rettsvitenskap, når disse uttal-elser
                  – selv om de betegner spørsmålet som tvilsomt – alle går i samme retning».[167]

         

      

      
         
            I sin begrunnelse viste byretten også til forsikringshensyn og hensynet til ansvarsbegrensningsreglenes
                  effektivitet, samt fremhevet at spørsmålet om ansvars-begrensningen hadde sin sterkeste
                  tilknytning til tysk rett. En annen sak er at det utvilsomt var til fordel for den
                  norske part å foreta ansvarsbegrensningen for det tyske skipet etter tysk rett, men
                  det fremgår ikke av dommen om dette ble vektlagt.[168]

            Til tross for at Baltenland-dommen var første gang det ble foretatt et oppdelt erstatningsrettsvalg
                  i Norge, og til tross for at oppdelingen endatil ledet til at ulike staters erstatningsrett
                  måtte kombineres i én og samme sak (dépeçage), foretok Høyesterett altså ingen vurdering av de mer generelle fordelene og ulempene
                  ved å dele opp erstatningsrettsvalget på denne måten. Riktignok nevnes Ostmarkdommen
                  på s. 42 i Baltenland-dommen, men i lys av «… den konkrete begrunnelse som ble gitt
                  der av begge fraksjoner» fant ikke Høyesterett det nødvendig å gå nærmere inn på denne
                  avgjørelsen. Det er enkelt å forstå hvorfor Høyesterett ikke så hen til rettsvalget
                  i Ostmarkdommen mer generelt, tatt i betraktning at denne tvisten i motsetning til
                  Baltenland-dommen ble vurdert som en kontraktsansvarssak. Dissenterende dommer Heibergs
                  prinsipielle innvendinger mot å dele opp erstatningsrettsvalget skulle det derimot
                  vært god grunn til å kommentere.[169]

            I ettertid har man i juridisk teori både trukket i tvil om det er hensiktsmessig å
                  foreta et eget rettsvalg for ansvarsbegrensningen på sjørettens område, og vært kritiske
                  til å la flaggets rett være avgjørende for slike spørsmål.

         

      

      
         
            Når det gjelder kritikken av Baltenland-dommen selv for sjørettens vedkommende, så
                  se særlig Egge, «Lovvalget i erstatningsretten» s. 20–21, hvor han viser til at mens
                  det her var fordelaktig for norske interesser å anvende flaggets rett på ansvarsbegrensningen,
                  vil dette i andre tilfeller kunne være motsatt. For øvrig fremholder Egge på s. 15
                  at det innen erstatningsretten er en slik nær sammenbinding at denne bør underlegges
                  samme rettsvalgsregel, hvorpå Egge slutter seg til dissenterende dommer Heibergs prinsipielle
                  innvendinger mot å dele opp rettsvalget. Gaarder, Internasjonal privatrett på s. 117 er også kritisk til å foreta ansvarsbegrensningen etter flaggets lov fremfor
                  skadestedets rett, men begrunner ikke dette ut over å si at dommer Heibergs votum
                  i Ostmarkdommen virker sterkt. Se tilsvarende Lundgaard, Gaarders innføring i internasjonal privatrett s. 267. For ytterligere kritikk, se Frantzen, Arveoppgjør ved internasjonale ekteskap s. 78, som innvender at det er «… vanskelig å forstå hvorfor et skip som blir påkjørt
                  i norsk farvann må være forberedt på at erstatningen avhenger av hvor det skadevoldende
                  skip er registrert». I motsetning til tidligere er det i våre dager dessuten mer sjelden
                  at flaggets rett spiller noen avgjørende rolle for rettsvalget på sjørettens område,
                  jf. Falkanger og Bull, Sjørett s. 17. Når det gjelder spørsmål om ansvarsbegrensning i saker for norske domstoler,
                  er løsningen etter sjøloven § 182 at disse i stor utstrekning skal følge lex fori.

         

      

      
         
            Enn videre er det tvilsomt om man med henvisning til Baltenland-dommen kan begrunne
                  unntak for ansvarsbegrensningen utenfor sjørettens område – ikke minst tatt i betraktning
                  at det i dommen var flaggets rett som ble anvendt for å løse dette spørsmålet. Særlig
                  kritisk til å tillegge dommen vekt ut over sjørettens område er Egge, som fremholder
                  at avgjørelsen er «… strengt knyttet til sjøens særskilte forhold og ikke egnet til
                  å danne noe mønster for forholdene på land».[170] Etter Roma II-forordningen følger dessuten ansvarsbegrensningen de samme rettsvalgsreglene
                  som erstatningsrettslige spørsmål for øvrig,[171] og siden enhetlige erstatningsrettsvalg generelt også har gode grunner for seg, kan
                  det vanskelig argumenteres for at vi bør velge en annen løsning i Norge.[172]

         

      

      7.2.6.3	Eget rettsvalg for spørsmålet om foreldelse?

      
         
            En annen problemstilling er om det kan foretas et separat rettsvalg for spørsmålet
                  om et erstatningskrav er foreldet. Den norske foreldelsesloven inneholder ikke noen
                  generell lovbestemmelse om rettsvalg for foreldelsesspørsmål, og heller ikke skadeerstatningsloven
                  gir her noen veiledning.[173] I Innstilling fra den norske delegerte til å revidere foreldelsesloven i nordisk samarbeid av 1957 ble det riktignok foreslått en regel som ville begrenset adgangen til å løse
                  foreldelsesspørsmål etter fremmed rett, men denne ble ikke fulgt opp i proposisjonen.
                  Utkastet til § 32 om forholdet til fremmed rett lød her som følger:

         

      

      
         
            «Selv om en fordring for øvrig skal bedømmes etter fremmed rett og etter denne ikke
                  er foreldet, foreldes den allikevel etter nærværende lov når skyldneren i hele foreldelsestiden
                  har hatt bopel eller fast opphold her i riket.»[174]

         

      

      
         
            For erstatningsrettens vedkommende ville denne regelen ført til en forskjells-behandling av nordmenn og utlendinger.[175] I tvister med utenlandske skade-voldere hadde regelen ikke fått betydning for rettsvalget.
                  Da ville foreldelsesspørsmålet i utgangspunktet bli å løse etter lex loci delicti – uavhengig av lengden på foreldelsesfristen der hvor skyldneren hadde sin bopel.
                  Også for norske skade-voldere ville utgangspunktet vært at foreldelsesspørsmålet skulle
                  løses etter lex loci delicti, men ikke dersom kravet var foreldet etter norsk rett.

         

      

      
         
            Forslaget ble begrunnet med at personer som bor i Norge, gjerne innretter seg etter
                  de norske foreldelsesreglene og ikke tar vare på dokumentasjon lenger enn det som
                  er nødvendig etter norsk rett, slik at det kunne ført til betydelige vanskeligheter
                  om nordmenn kunne møtes med et krav lenge etter at kravet ville vært foreldet etter
                  norsk rett.[176] I innstillingen kommenteres det imidlertid ikke at slike innrettelses- og forventningshensyn
                  gjerne ikke slår til med samme styrke når en nordmann volder skade i utlandet. Da
                  kan man ikke i samme måte som i rent interne saker ha en berettiget forventning om
                  at den norske foreldelses-regelen kommer til anvendelse. Hensynet til utenlandske
                  skadelidte, som gjerne vil forvente at skadestedets rett er avgjørende for foreldelsesspørsmålet,
                  nevnes heller ikke. En siste innvending mot forslaget er dessuten at det ikke tar
                  høyde for tilfeller hvor skadevolder er utlendig med en annen hjemstat enn skadestedet,
                  og det etter vedkommendes hjemlandsrett er en kortere foreldelsesfrist enn etter lex loci delicti. I slike tilfeller skulle de samme hensynene som begrunner unntaket for nordmenn,
                  tilsi et tilsvarende unntak.[177]

            Tilsynelatende var det likevel ikke innvendinger om at forslaget innebar forskjells-behandling
                  som var årsaken til at det ikke ble fulgt opp i proposisjonen. I sin begrunnelse begrenset
                  Justisdepartementet seg til å uttale at de ikke ønsket å foreslå en lovregulering
                  av dette på nåværende tidspunkt, men ville overlate rettsvalgsspørsmålet til domstolene.[178]

         

      

      
         
            Til nå har ikke Høyesterett tatt stilling til hvordan man skal løse rettsvalget for
                  foreldelsesspørsmål i tilknytning til krav om erstatning utenfor kontraktsforhold,[179] men vi har en lagmannsrettsavgjørelse om dette. I RG 1985 s. 777 (Eidsivating) var
                  sakens bakgrunn at en nordmann i 1975 hadde vært involvert i en kollisjon i Østerrike
                  hvor en østerriksk motorsyklist omkom. Ulykken ble etterfulgt av et østerriksk rettsoppgjør
                  i 1980, hvor flere av de etterlatte vant frem med krav om erstatning. To år senere
                  ble det anlagt sak mot nordmannen i Norge med krav om ytterligere erstatning for tap
                  av forsørger. Etter norsk rett var kravet da foreldet ett år etter den østerrikske
                  dommen av 1980. Kravet var imidlertid ikke foreldet etter østerriksk rett, hvor den
                  aktuelle foreldelsesfristen var på hele 30 år.

            Slik saken stod for lagmannsretten, var det ikke omtvistet at ansvarsspørsmålet og
                  en eventuell erstatningsutmåling måtte løses etter østerriksk rett, og retten sa seg
                  enig i at østerriksk rett ville få anvendelse på disse spørsmålene. Når det så kom
                  til foreldelsesspørsmålet, fant retten på s. 783 «… at norsk internasjonal privatrett
                  ikke er til hinder for at norske foreldelsesregler anvendes, selv om hovedkravet avgjøres
                  etter fremmed rett». I begrunnelsen for dette ble det vist til Holmboe, Foreldelse av fordringer s. 210 punkt 3. Videre trakk retten frem forslaget til rettsvalgsregel for foreldelse
                  av fordringer som ble foreslått i Innstilling fra den norske delegerte til å revidere foreldelsesloven i nordisk samarbeid av 1957, selv om dette forslaget ikke ble fulgt opp i proposisjonen. Endelig viste
                  lagmannsretten til at «… lovvalget m.h.t. foreldelsesrett må kunne vurderes for seg,
                  idet spørsmålet om tilknytning kan stille seg annerledes for dette spørsmål enn for
                  hovedkravet».

            Etter dette foretok retten et eget rettsvalg for foreldelsesspørsmålet og kom på bakgrunn
                  av Irma Mignon-formelen til at dette spørsmålet hadde sin sterkeste tilknytning til
                  Norge. I denne sammenhengen ble det særlig vektlagt at saksøktes tilknytning til Norge
                  var sterk, og at konsekvensen av den østerrikske foreldelsesfristen ville være at
                  krav kunne inndrives en årrekke etter at foreldelse hadde inntrådt etter norske regler.

            Lagmannsrettens begrunnelse for å løse foreldelsesspørsmålet etter norsk rett, til
                  tross for at hovedkravet var underlagt østerriksk rett, er etter dette noe uklar.
                  Den mest nærliggende tolkningen er at retten ikke anså foreldelsesspørsmålet for å være omfattet av rettsvalgsreglene på erstatningsrettens område.[180] I så tilfelle er dommen ikke et eksempel på en oppdeling av erstatningsrettsvalget
                  på samme måte som i Baltenland-dommen, men et resultat av at foreldelsesspørsmålet
                  rett og slett ikke ble betraktet som et erstatningsrettslig spørsmål. Det å anse foreldelsesspørsmålet
                  for ikke å være et erstatningsrettslig spørsmål ville for øvrig ikke vært noe nytt
                  i internasjonal sammenheng. I angloamerikansk rett har foreldelsesreglene tradisjonelt
                  vært ansett som prosessregler.[181] Sett hen til foreldelsesfristens lengde i Østerrike og henvisningen til Holmboe,
                  som på sidene retten refererer til, behandler inngrepsnormer og ordre public-forbeholdet, er det imidlertid mulig at lagmannsrettens egentlige begrunnelse for
                  å anvende norske foreldelsesregler var en form for ordre public-forbehold.[182] Heller ikke da vil dommen i så fall representere et oppdelt erstatningsrettsvalg,
                  men snarere være et eksempel på at det gjøres inngrep i den anvendelige rett etter
                  at rettsvalget først er foretatt. Det er imidlertid tvilsomt om det i denne saken
                  hadde gått tilstrekkelig med tid til at det var ordre public-stridig å anvende den østerrikske foreldelsesfristen. Den norske fristen var ikke
                  oversittet med mer enn et drøyt år.[183] En siste måte man kan tolke dommen på, er at retten foretok et eget rettsvalg for foreldelsesspørsmålet, til tross for at den anså dette for å være et erstatningsrettslig spørsmål. I så
                  fall er lagmannsrettens avgjørelse, på samme måte som Baltenland-dommen, et eksempel
                  på at det ble foretatt ulike rettsvalg for ulike erstatningsrettslige spørsmål i én og samme sak.[184]

            All den tid lagmannsrettens begrunnelse er såpass uklar, kan dommen vanskelig brukes
                  for å begrunne en adgang til å foreta separate rettsvalg for spørsmål om foreldelse
                  i erstatningssaker.[185] I det hele tatt kan det etter norsk internasjonal privat-rett vanskelig være noen
                  generell hjemmel for et slikt unntak – verken på det grunnlag at foreldelsesspørsmålet
                  ikke er omfattet av erstatningsstatuttet, eller ut fra at det som erstatningsrettslig
                  spørsmål må kunne underlegges en særskilt rettsvalgsvurdering. Etter Roma II-forordningen,
                  som av flere grunner bør vektlegges der hvor vi ikke har avgjørende lovgivning i Norge,[186] er det ikke adgang til å foreta separate rettsvalg for spørsmål om foreldelse.[187] Samtidig taler også sterke reelle hensyn mot å dele opp rettsvalget i erstatningssaker
                  på denne måten.[188] Riktig-nok kan et unntak for foreldelsesspørsmålet til dels støttes på at skadevolder
                  både forventer og innretter seg etter at det er foreldelsesreglene i vedkommendes
                  hjemstat som gjelder.[189] I tillegg vil rimelighetshensyn tidvis tale mot å la foreldelsesspørsmålet følge
                  lex loci delicti-hovedregelen, i det minste i tilfellene hvor det fører til at skadevolder da må forholde
                  seg til et krav flere år etter at det ellers ville vært foreldet. Når dette er sagt,
                  vil skadelidte på sin side gjerne ha en berettiget forventning om at det ikke gjøres
                  unntak for forledelsesspørsmålet. Samtidig er det slik at de hensyn som begrunner
                  anvendelsen av lex loci delicti for å etablere et erstatningskrav, også tilsier at spørsmålet om foreldelse bør følge
                  samme rettsvalgsregel.[190] Dersom lex loci delicti skulle føre til et uholdbart resultat på grunn av en lang foreldelsesfrist, har vi
                  i alle tilfeller også ordre public-forbeholdet.

         

      

      7.2.6.4	Om oppdelte erstatningsrettsvalg i andre relasjoner

      
         
            Et siste spørsmål i denne sammenhengen er om det etter norsk internasjonal privatrett
                  kan foretas separate rettsvalg for andre erstatningsrettslige spørsmål enn de tilknyttet
                  foreldelse og ansvarsbegrensning – eksempelvis for oppreisnings-erstatning.[191] Svaret på det må i all hovedsak være «nei».

            I lys av Baltenland-dommen kan riktignok oppdelte erstatningsrettsvalg ikke generelt
                  utelukkes i Norge, men dette er den eneste dommen hvor Høyesterett har foretatt ulike
                  rettsvalg for ulike erstatningsrettslige spørsmål i én og samme sak. Samtidig gjaldt
                  dommen et sjørettstilfelle og har dermed ikke nødvendigvis overføringsverdi til andre
                  typer av erstatningssaker – særlig ikke når det kommer til andre spørsmål enn ansvarsbegrensningen.
                  Et annet sentralt poeng er dessuten at dommen er av eldre dato enn Roma II-forordningen, hvor det ikke åpnes for å dele opp erstatningsrettsvalget.[192]

            For øvrig har man i norsk internasjonal-privatrettslig litteratur generelt vært skeptiske
                  til å tillate oppdelte erstatningsrettsvalg,[193] og det med god grunn. Foruten de praktiske utfordringene som knytter seg til en slik
                  oppdeling, kan her særlig hovedpoenget til dissenterende dommer Heiberg i Ostmarkdommen
                  trekkes frem: Den enkelte stats ansvarssystem danner en enhet, som det gjerne ikke
                  er naturlig eller rimelig å dele opp. På dette grunnlaget bør oppdeling av erstatningsrettsvalget
                  generelt unngås, da muligens med unntak av særtilfeller hvor dette har særlig sterke
                  grunner for seg.[194]

         

      

      7.3	Oppsummering og konklusjoner

      
         
            I Norge har spørsmålet om hvilken stats rett som skal anvendes i erstatningssaker
                  om personlighetskrenkelser, ingen klar løsning i lov, rettspraksis eller sedvane.
                  Heller ikke Roma II-forordningen gir her veiledning, siden erstatningssaker om krenkelser
                  av privatlivets fred og av individets rettigheter er holdt utenfor forordningens anvendelsesområde.
                  Hva rettsvalget på erstatningsrettens område generelt angår, er hovedregelen etter
                  norsk internasjonal privatrett lex loci delicti. For øvrig er rettstilstanden på dette området til dels uklar, men gode grunner taler
                  for at de løsningene som EU-statene har valgt i Roma II-forordningens artikkel 4 bør
                  legges til grunn også i Norge. Dermed bør erstatningssaker hvor handlings- og virkningsstedet
                  er i hver sin stat (distansedelikter), i utgangspunktet følge retten på skade-virkningsstedet
                  (lex loci damni), tvister hvor skadevolder og skadelidte har vanlig bosted i samme stat, i utgangspunktet
                  løses etter retten i partenes felles hjemstat (lex communis) og tvister som har en klart sterkere tilknytning til en annen stat, i utgangspunktet
                  følge retten i denne staten. På samme tid bør man være varsomme med å dele opp erstatningsrettsvalget,
                  siden den enkelte stats ansvarssystem danner en enhet og slik oppdeling kan føre til
                  praktiske vanskeligheter.

